
Στην Αθήνα σήμερα, στις 9 Ιουλίου 2026, ημέρα Πέμπτη και ώρα 10.12΄, συνεδρίασε στην Αίθουσα Γερουσίας του Μεγάρου της Βουλής η Επιτροπή Αναθεώρησης του Συντάγματος, υπό την προεδρία του Προέδρου αυτής κ. Μαυρουδή Βορίδη, με θέμα: Συζήτηση επί των άρθρων 81 και 82 του Συντάγματος.
Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και ανέγνωσε τον κατάλογο των μελών της επιτροπής. Παρόντες ήταν οι Βουλευτές κ.κ. Χαράλαμπος Αθανασίου, Γεώργιος Βλάχος, Μαυρουδής (Μάκης) Βορίδης, Δημήτριος Καιρίδης, Παναγής Καππάτος, Θωμαΐς (Τζίνα) Οικονόμου, Ιωάννης Κεφαλογιάννης, Ελευθέριος Κτιστάκης, Αλέξανδρος Μαρκογιαννάκης, Γεώργιος Κωτσός, Ζωή (Ζέττα) Μακρή, Γεώργιος Κοτρωνιάς, Νεοκλής Κρητικός, Νικόλαος Παναγιωτόπουλος, Στεργιανή (Στέλλα) Αραμπατζή, Αικατερίνη Παπακώστα-Παλιούρα, Μιλτιάδης (Μίλτος) Χρυσομάλλης, Κωνσταντίνα (Νάντια) Γιαννακοπούλου, Παναγιώτης Δουδωνής, Ευαγγελία Λιακούλη, Γεώργιος Γαβρήλος, Θεόφιλος Ξανθόπουλος, Γεώργιος Παπαηλιού, Μαρία Κομνηνάκα, Κωνσταντίνος Χήτας, Γεώργιος Ρούντας, Αθανάσιος (Νάσος) Ηλιόπουλος και Ελένη Καραγεωργοπούλου.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Κυρίες και κύριοι συνάδελφοι, καλημέρα. Αρχίζει η συνεδρίαση της Επιτροπής Αναθεώρησης του Συντάγματος με θέμα ημερησίας διατάξεως: Συζήτηση επί των άρθρων 81 και 82 του Συντάγματος.
Πριν από την έναρξη της συζητήσεως, να σας ανακοινώσω τις αναπληρώσεις μελών της επιτροπής μας για τη σημερινή συνεδρίαση, όπως μας γνωστοποιήθηκαν με σχετικές επιστολές των Κοινοβουλευτικών Ομάδων. 
Από την Κοινοβουλευτική Ομάδα της Νέας Δημοκρατίας, τους κυρίους Θεόδωρο Καράογλου και Ευστάθιο Κωνσταντινίδη, την κ. Άννα - Μάνη Παπαδημητρίου, τον κ. Παναγιώτη Μηταράκη, τον κ. Ανδρέα Νικολακόπουλο, την κ. Ζωή Ράπτη, τον κ. Θεόδωρο Ρουσόπουλο και τον κ. Ευριπίδη Στυλιανίδη θα αναπληρώσουν η κ. Θωμαΐς (Τζίνα) Οικονόμου, ο κ. Αλέξανδρος Μαρκογιαννάκης, η κ. Ιωάννα Λυτρίβη, ο κ. Γεώργιος Κοτρωνιάς, ο κ. Νεοκλής Κρητικός, η κ. Στεργιανή (Στέλλα) Αραμπατζή, η κ. Αικατερίνη Παπακώστα - Παλιούρα και ο κ. Μιλτιάδης (Μίλτος) Χρυσομάλλης αντίστοιχα. 
Και μετά ταύτα δίνω τον λόγο στον Αναπληρωτή Γενικό Εισηγητή της Πλειοψηφίας κ. Καιρίδη Δημήτριο.
ΔΗΜΗΤΡΙΟΣ ΚΑΙΡΙΔΗΣ (Αναπληρωτής Γενικός Εισηγητής της Πλειοψηφίας): Καλημέρα, κύριε Πρόεδρε. Μπορώ να μιλήσω και από το έδρανό μου; 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Βεβαίως, όπως νομίζετε. 
ΔΗΜΗΤΡΙΟΣ ΚΑΙΡΙΔΗΣ (Αναπληρωτής Γενικός Εισηγητής της Πλειοψηφίας): Θα είμαι σχετικά σύντομος. 
Συζητούμε σήμερα για την πιθανή αναθεώρηση δύο άρθρων του Συντάγματος, του άρθρου 81 και του άρθρου 82. Επιτρέψτε μου να περιγράψω την πρόταση και στη συνέχεια το πλαίσιο, αλλά και το τελικό ζητούμενο της όλης αναθεωρητικής προσπάθειας. Σύμφωνα με την πρόταση της Νέας Δημοκρατίας, στο άρθρο 81 ζητούμε αλλαγές προς δύο κατευθύνσεις: Πρώτον, για τη θεσμοθέτηση, να επιτρέπεται το λειτουργικό ασυμβίβαστο Βουλευτή-Υπουργού, με τη δυνατότητα προσωρινής αναπλήρωσης του Βουλευτή-Υπουργού και για όση διάρκεια είναι μέλος της Κυβέρνησης. 
Η δεύτερη αλλαγή αφορά τη δυνατότητα διορισμού Αντιπροέδρου του Υπουργικού Συμβουλίου και σε μη Υπουργό.
Ως προς το άρθρο 82, που αφορά τους κανόνες καλής κυβερνητικής λειτουργίας, η πρόταση αφορά τη συνταγματοποίηση μιας σειράς πρακτικών που και σήμερα έχουμε αρχίσει, ευτυχώς, να εφαρμόζουμε, όπως κατ’ εξοχήν το σχέδιο κυβερνητικής δράσης που εγκρίνει το Υπουργικό Συμβούλιο κάθε Δεκέμβριο και δεσμεύει τον προγραμματισμό και τη λειτουργία της κυβέρνησης για το επόμενο έτος. Μια σειρά από τέτοιες πρακτικές, που μπορούν να φέρουν καλύτερο σχεδιασμό, περισσότερη συνοχή, αποτελεσματικότητα και διαφάνεια στο κυβερνητικό έργο. 
Επιτρέψτε μου τώρα κάποιες επιπλέον παρατηρήσεις ως προς το πλαίσιο της πρότασης. Εδώ αξίζει να σημειωθούν δύο κρίσιμα σημεία. Το πρώτο έχει να κάνει με την ευρύτερη κρίση: κρίση εμπιστοσύνης, κρίση αντιπροσώπευσης, κρίση του πολιτικού συστήματος. Η πρότασή μας ιδίως για το άρθρο 81 στόχο έχει να ανοίξει μία ευρύτερη συζήτηση για το τι αλλαγές μπορεί και πρέπει να γίνουν στον ρόλο των Βουλευτών και στις σχέσεις τους με την κυβέρνηση. Είναι γεγονός ότι το σύνολο της συνταγματικής μας πρότασης περιλαμβάνει ζητήματα και για άλλες εξουσίες και για άλλους θεσμούς, όπως κατ’ εξοχήν, για παράδειγμα, για τη δικαιοσύνη. Θα ήταν άτοπο, παράλογο και πολιτικά, αν θέλετε, απρόσφορο, για να μην πω αυτοκτονικό, να μη συζητήσουμε και κάποιες αλλαγές στο πολιτικό προσωπικό, αλλαγές που μας αφορούν άμεσα και αντιθέτως να στείλουμε το μήνυμα στην ελληνική κοινωνία ότι θέλουμε να αλλάξουμε όλων των υπολοίπων, αλλά όχι τα του οίκου μας. Αυτό είναι, αν θέλετε, και το κίνητρο, η δικαιολογητική βάση για την κατάθεση της πρότασης αλλαγής του άρθρου 81.
Από εκεί και πέρα, ωστόσο, και στο πλαίσιο ακριβώς της περιγραφής του πλαισίου της πρότασης, είναι πολύ κρίσιμο να ειπωθεί το εξής. Η πρότασή μας δεν είναι κατ’ ανάγκην συγκεκριμένη. Έχει να κάνει περισσότερο με το άνοιγμα μιας συζήτησης. Και εδώ ακούμε όλες τις προτάσεις και συναδέλφων από την ίδια την Πλειοψηφία, που έχουν όλο το προηγούμενο διάστημα διατυπωθεί. Άλλωστε η συζήτηση της Συνταγματικής Αναθεώρησης είναι κατ’ εξοχήν -και πρέπει να είναι- μια ελεύθερη συζήτηση, μια κατά συνείδηση συζήτηση, αδέσμευτη και απροϋπόθετη από την πλευρά των συμμετεχόντων Βουλευτών. Είναι ύψιστη κοινοβουλευτική διαδικασία. Είναι τιμή και προνόμιο για όλους εμάς να συμμετέχουμε σε αυτήν και όχι μόνο δικαιούμαστε, αλλά και οφείλουμε να καταθέσουμε προτάσεις ελεύθερα, δημιουργικά και παραγωγικά. 
Λέω, λοιπόν, ότι η πρότασή μας είναι απλώς αφετηρία για μια συζήτηση. Στην ουσία της θέλει να φύγει από τον σημερινό περιορισμό του συνταγματικού νομοθέτη και να επιτρέψει στον κοινό νομοθέτη να νομοθετεί περί των σχέσεων Βουλευτή-Υπουργού πιο ελεύθερα, χωρίς τους περιορισμούς, πιο ανοικτά. Για παράδειγμα, σήμερα και να θέλαμε να εισάγουμε το γαλλικό μοντέλο -το οποίο, όπως ξέρετε, προβλέπει την κάθοδο διδύμων στις εκλογές, του κύριου και του αναπληρωτή του Βουλευτή και όταν και για όσο διάστημα ο κύριος Βουλευτής γίνεται Υπουργός, παραιτείται από τη βουλευτική του έδρα και τον αναπληρώνει ο αναπληρωτής του-, είναι ένα μοντέλο το οποίο δεν μπορεί σήμερα, όπως είναι διαμορφωμένο το Σύνταγμά μας, να ισχύσει. 
Άρα, αυτό που κάνει η πρότασή μας είναι να ανοίγει το μοντέλο, το οποίο μέχρι σήμερα προφανώς επιτρέπει τον διορισμό εξωκοινοβουλευτικών Υπουργών, αλλά δεν επιτρέπει την αναπλήρωση Βουλευτών για όσο είναι Υπουργοί. Κατά συνέπεια, αυτό που εμείς ζητούμε είναι να ανοίξει η σχετική ρύθμιση, να δοθούν πρόσθετες δυνατότητες στον κοινό νομοθέτη, να μην υπάρχουν αυτοί οι σημερινοί περιορισμοί, ώστε να μπορούν να διερευνηθούν στο μέλλον άλλα μοντέλα -όπως, για παράδειγμα, το γαλλικό, όμως, είναι μόνο ένα από τα πολλά- στην ευρύτερη αυτή συζήτηση περί σχέσεων Βουλευτή-Υπουργού.
Και κλείνω με τούτο. Θεωρώ πάρα πολύ κρίσιμο -και εδώ, αν θέλετε, εκφράζω και μια πιο προσωπική θέση και διάθεση- τη θωράκιση και την ενίσχυση του ρόλου και της παρουσίας του Βουλευτή και την ενίσχυση της αυτονομίας του. Νομίζω ότι ίσως το μεγαλύτερο βάρος που κληροδότησε η προδικτατορική περίοδος στη μεταπολιτευτική μας δημοκρατία είναι η υποβάθμιση, αν θέλετε, του ρόλου του Βουλευτή, που σε έναν βαθμό -όχι τυπικά απαραίτητα, αλλά σίγουρα ουσιαστικά- τον φαντάστηκε ως στρατιωτάκι πειθήνιο, με μια εξαιρετικά ασφυκτική και δεσμευτική κομματική πειθαρχία, ως αντάλλαγμα του επεισοδίου της αποστασίας του 1965. 
Νομίζω ότι πενήντα δύο χρόνια μετά την αποκατάσταση της δημοκρατίας μας μπορούμε να κάνουμε μια πιο ώριμη συζήτηση, μακριά από τα φαντάσματα του παρελθόντος που θα αποκαθιστούν και θα ενισχύουν ακόμα περισσότερο τον ρόλο όλων ημών ως νομοθετών -για παράδειγμα, με την υποχρέωση συζήτησης και ψηφοφορίας και των βουλευτικών τροπολογιών- και τον ρόλο μας ως ελεγκτών της εκτελεστικής εξουσίας.
Στο πλαίσιο αυτό ενδεχομένως εντάσσεται και η αλλαγή του άρθρου 81, σύμφωνα με όσα είπα.
Σας ευχαριστώ. 
(Χειροκροτήματα)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ.
Είδατε, όμως, μικρές διακοπές συνοδεύτηκαν από επευφημίες.
Τον λόγο έχει ο Γενικός Εισηγητής της Μειοψηφίας κ. Παναγιώτης Δουδωνής.
ΠΑΝΑΓΙΩΤΗΣ ΔΟΥΔΩΝΗΣ (Γενικός Εισηγητής της Μειοψηφίας): Σας ευχαριστώ. 
Κυρίες και κύριοι συνάδελφοι, οι συνεδριάσεις των επιτροπών έχουν μία αξία, όπως είπα και χθες στην Επιτροπή Θεσμών και Διαφάνειας, ότι δύναται ο μελετητής του μέλλοντος να αναφέρεται σε αυτές. Επιπλέον, αυτή εδώ η Επιτροπή Αναθεώρησης του Συντάγματος έχει ένα επιπλέον χαρακτηριστικό, ότι αναφέρεται και στον συνταγματολόγο του μέλλοντος, γιατί μπορεί ένας εικοσιπεντάχρονος πενήντα χρόνια μετά να ανατρέξει για το μεταπτυχιακό του, για το διδακτορικό του, στις συνεδριάσεις της επιτροπής μας για να δει πώς σκέφτονταν συνταγματικά τότε, δηλαδή τώρα. Και σας το λέω έχοντας υπάρξει αυτός ο εικοσιπεντάχρονος, ο οποίος διάβαζε τα πρακτικά της Επιτροπής Αναθεώρησης του Συντάγματος στη Βιβλιοθήκη της Βουλής για το διδακτορικό του. 
Άρα, με τον έναν ή τον άλλον τρόπο μπορούμε να απευθυνθούμε σε κάποιον νέο άνθρωπο στο μέλλον αρκετές δεκαετίες μετά, ο οποίος θα θέλει να δει τι συνέβαινε τότε. Και όταν λέω «τι συνέβαινε τότε», θα σας πω τι εννοώ. Ξέρετε, όσοι έχουμε σπουδάσει σε μεταπτυχιακό και διδακτορικό επίπεδο, όσοι ακαδημαϊκά έχουμε μορφωθεί σε έναν βαθμό στην Αγγλία διατηρούμε στο μυαλό μας την παράδοση του Walter Bagehot, ο οποίος, όντας δημοσιογράφος, έγραψε το περίφημο βιβλίο του «Το αγγλικό Σύνταγμα», στο οποίο έλεγε ότι υπάρχει μια βαθιά διάκριση, ουσιαστική διάκριση, μεταξύ του τελετουργικού -ας το πούμε έτσι- κομματιού και του λειτουργικού κομματιού. Έλεγε για «dignified parts» και «efficient parts». Αυτή η διάκριση κατέστη εξαιρετικά σημαντική για την αγγλική θεωρία, γιατί εξήγησε ότι, έξω από τους τύπους, υπάρχει και ένα Σύνταγμα, που κινείται και λειτουργεί με βάση το πώς εφαρμόζονται οι σχετικές διατάξεις ή ακόμα και οι σχετικοί άγραφοι κανόνες. 
Άρα, σε αυτήν την ανοιχτή επιστολή την οποία θέλω να στείλω στον εικοσιπεντάχρονο του μέλλοντος δεν μπορώ να μην αναφερθώ και να μην εξασφαλίσω την παραμονή ως εσαεί κτήμα της χθεσινής συνεδρίασης της Επιτροπής Θεσμών και Διαφάνειας. 
Τι έγινε χθες; Χθες, η Κοινοβουλευτική Πλειοψηφία και ο Αντιπρόεδρος της Βουλής και Πρόεδρος της Επιτροπής επιχείρησαν με έναν πολύ χοντροκομμένο τρόπο ένα ακόμα επεισόδιο συγκάλυψης. Με ποιον τρόπο; Επικαλούμενοι, όπως και ο κ. Βορίδης, ένα άρθρο του Κανονισμού της Βουλής, το 41Α, και λέγοντας ότι δεν είναι εφαρμοστέο στη συγκεκριμένη περίπτωση και επιχειρώντας να συσκοτίσουν το γεγονός ότι με το ίδιο άρθρο το ίδιο πρόσωπο τριάμισι χρόνια πριν είχε κληθεί στην επιτροπή, αλλά τότε είχαν εξασφαλίσει -κατόπιν συνεννοήσεως μαζί του, προφανώς- το ότι δεν θα έρθει, ενώ τώρα που φοβήθηκαν ότι θα έρθει για να αποκαλύψει τον τρόπο με τον οποίο συμβλήθηκε με την Εθνική Υπηρεσία Πληροφοριών για να οδηγηθούμε σε μια κατάσταση εκτροπής, τώρα, λοιπόν, είπαν ότι το άρθρο αυτό δεν τυγχάνει εφαρμογής. 
Γι’ αυτό, λοιπόν, στην Επιτροπή Αναθεώρησης του Συντάγματος -ούτως ώστε ο νεαρός συνταγματολόγος του μέλλοντος να τα έχει σε πρώτη ζήτηση, σε πρώτη δυνατότητα να τα κρατά- καταθέτω ξανά στα πρακτικά της το αίτημα κλήσεως του κ. Ταλ Ντίλιαν από τον κ. Μπούρα, με βάση το άρθρο 41Α στις 22 Νοεμβρίου του 2022.
Το καταθέτω στα πρακτικά. 
(Στο σημείο αυτό ο Γενικός Εισηγητής της Μειοψηφίας κ. Παναγιώτης Δουδωνής καταθέτει το προαναφερθέν έγγραφο, το οποίο βρίσκεται στο αρχείο της Γραμματείας της Επιτροπής Αναθεώρησης του Συντάγματος)
Όταν κάνεις, λοιπόν, τη δουλειά σου, προκαλείς αντιδράσεις. Και όπως φρόντισε να μας επισημάνει η Κυβέρνηση, δεν πας και καλά -λέει- διότι όλα αυτά, ξέρετε, έχουν κουράσει τον κόσμο. Έτσι δεν είναι; Όλα αυτά είναι δύσκολα, σύνθετα, νομικά. Αφορούν στο κράτος δικαίου. Τι σημασία έχει το κράτος δικαίου; Εδώ έχει σημασία η σταθερότητα, η οικονομική ανάπτυξη. Τι δουλειά έχει το κράτος δικαίου με όλα αυτά; Άσχετο, εάν το Νόμπελ Οικονομικών δύο χρόνια πριν αποδεικνύει ότι η οικονομική ανάπτυξη εξαρτάται από την ποιότητα των θεσμών. 
Εν πάση περιπτώσει, γίνεσαι κουραστικός και χάνεις και στις δημοσκοπήσεις, που είναι μία φωτογραφία της στιγμής. Το θέμα, όμως, είναι ποιος είναι ο φωτογράφος, ενώ άλλοι -υπονοείται από την ίδια ανακοίνωση- είναι πολύ πιο καλά παιδιά και δεν χάνουν στις δημοσκοπήσεις. 
Σας διαβάζω την ανακοίνωση της ΕΛΑΣ: «Με το γελοίο και ανυπόστατο επιχείρημα ότι, αν και εμπλέκονται στο μεγαλύτερο δημόσιο σκάνδαλο της Μεταπολίτευσης», εννοεί ο κ. Ντίλιαν και ο κ. Δημητριάδης, «δεν είναι δημόσια πρόσωπα. Πρόκειται για άλλη μια επίδειξη αντιδημοκρατικής αλαζονείας από τον Πρωθυπουργό και την Κυβέρνησή του. Υπέρτατη αξία τους, υπεράνω των θεσμών, της διαφάνειας και της δικαιοσύνης, αποδεικνύεται για άλλη μια φορά η συγκάλυψη. Διαβεβαιώνουμε τον κ. Μητσοτάκη ότι ο λαός μας θα θέσει γρήγορα τέρμα σε αυτόν τον ξεπεσμό». Τι καλά παιδιά, ενώ εμείς φωνάζουμε, ταλαιπωρούμε τον κ. Βορίδη και τον κ. Μπούρα στη Βουλή! 
Υπάρχει ο κίνδυνος, με βάση το πόσο στέρεα είναι τα επιχειρήματά μας, να κερδίσουμε και να αναγκαστούν όλοι αυτοί να έρθουν στη Βουλή και να αναγκαστεί ο κ. Μητσοτάκης να υποστεί τη συνέπεια του γεγονότος ότι όλα καταλήγουν σε αυτόν, ενώ ο κ. Τσίπρας -είναι και η αριστερή συμπαράταξη- τι καλά παιδιά! Πόσο σεβαστικά, πόσο προσεγμένη η επιλογή των λέξεων για το ζήτημα των υποκλοπών, ενώ οι άλλοι αγριάνθρωποι. Εμείς είμαστε αγριάνθρωποι! Ταλαιπωρούμε τον κ. Βορίδη, ταλαιπωρούμε τον κ. Μπούρα. Είμαστε τόσο ενοχλητικοί!
Χθες ήρθαν για περίπατο και έφυγαν καταπτοημένοι. Χθες όλη η Ελλάδα έμαθε ότι η νομική τους επιχειρηματολογία ήταν γελοία και αυτό δημιουργεί και ένα δεδικασμένο, δημιουργεί και ένα προηγούμενο, διότι το Κοινοβούλιο λειτουργεί με βάση τα προηγούμενα και το προηγούμενο αυτό είναι ότι δύσκολα θα γίνονται τέτοια πράγματα από δω και στο εξής, όταν υπάρχουν κακοί, πιεστικοί και αντιδημοφιλείς άνθρωποι σαν εμάς, τους Βουλευτές του ΠΑΣΟΚ και μέλη, που θα πιέζουν αυτές τις καταστάσεις. 
Ο κ. Τσίπρας, όμως, τι καλό παιδί! Μια ανακοινωσούλα, τρεις παραγραφούλες, σαν αστυνομικό μυθιστόρημα χωρίς αποκάλυψη του δολοφόνου. Αυτό είναι αντιπολίτευση, παιδιά. Αν είναι δυνατόν! Και αυτό το επιβραβεύουν ποιοι; Τα συμφέροντα. Διότι στην πολιτική ο άνθρωπος διαφθείρεται διά των κοινωνικών του επαφών. Όταν, δε, ξεκινάει ριζοσπάστης και αρχίζουν και του αρέσουν οι κοινωνικές επαφές αστικού τύπου, υπάρχει ο κίνδυνος να του αρέσουν πάρα πολύ και να γίνει πιστότερος υπηρέτης των ιδίων συμφερόντων από τους ήδη δεξιούς. 
Ας έρθουμε στο άρθρο 81, μέρος της αυτής αφηγήσεως. «Δυνατότητα επανακαθορισμού με νόμο που ψηφίζεται με αυξημένη πλειοψηφία των ασυμβιβάστων του αξιώματος του Υπουργού και του Υφυπουργού με άλλα έργα και ιδιότητες». Εδώ εννοείται και του Βουλευτή. Το έχουμε εξηγήσει ποιο είναι το πρόβλημα. Καλά, δυνατότητα διορισμού Αντιπροέδρου του Υπουργικού Συμβουλίου και νυν Υπουργού μπορείτε να κάνετε τους Αντιπροέδρους Υπουργούς Επικρατείας. Δεν θα καθόμαστε τώρα να ασχολούμαστε με αυτά τα θέματα. Τεχνικά είναι.
Απλά έχει γίνει ένα λάθος -να σας θυμίσω το 2019- με την περίπτωση του κ. Πικραμμένου. Κάπως πικράθηκαν και προσπαθούν να το κατοχυρώσουν συνταγματικά. Μην με κοιτάτε, δεν λέω κάτι κακό. Λέω ότι έγινε ένα τεχνικό λάθος, διότι ήταν Αντιπρόεδρος αρχικά και δεν ήταν Υπουργός, ενώ λέει το Σύνταγμα δυνατότητα διορισμού ενός εκ των Υπουργών ως Αντιπροέδρου της Κυβερνήσεως. 
Είναι τώρα αυτά πράγματα για να τα συζητάμε; Τα ασυμβίβαστα, όμως, του Υπουργού και του Υφυπουργού με άλλα έργα και ιδιότητες -δεν υπάρχει μόνο ένα- είναι και του Βουλευτή. Τι πάει να πει η πρόταση Μητσοτάκη για ασυμβίβαστο Υπουργού-Βουλευτή; Πάει να πει ένα σύστημα περιστρεφομένων θυρών, στο οποίο η σύνθεση του Κοινοβουλίου θα αλλάζει με βάση τις επιθυμίες του Πρωθυπουργού. 
Άρα, σε μία κυβέρνηση εξήντα περίπου ατόμων, σαν αυτήν που έχουμε σήμερα, αν αφαιρεθούν οι εξωκοινοβουλευτικοί -που είναι καμία σαρανταριά, εάν υπάρχει και φιλότιμο απέναντι στο Κοινοβούλιο- με πενήντα άτομα θα πηγαινοέρχονται στη Βουλή. Κάποιες στιγμές θα γίνονται Υπουργοί και θα φεύγουν από Βουλευτές, θα έρχονται οι αναπληρωτές τους, θα παύονται από Υπουργοί και θα ξαναγίνονται Βουλευτές. 
Άρα, η σύνθεση του Κοινοβουλίου, η σύνθεση της κοινοβουλευτικής πλειοψηφίας και η εφαρμογή της αρχής της διατήρησης -ως έκφανση της αρχής της κοινοβουλευτικής, δηλαδή, εξάρτηση, διατήρηση, μομφή- θα εξαρτάται από μια σύνθεση του Κοινοβουλίου την οποία θα καθορίζει ο Πρωθυπουργός, με το να καθιστά κάποιους και να τους διορίζει Υπουργούς και κάποιους άλλους όχι. Άρα, το 1/6 του Κοινοβουλίου θα εξαρτάται από τη βούληση του εκάστοτε Πρωθυπουργού, ο οποίος θα μπορεί -αφήστε το «υπουργοποιεί»- να υφυπουργοποιεί -σε κάτι Υπουργεία σαν αυτά που βλέπουμε τώρα- εσωτερικούς εχθρούς εντός της Κοινοβουλευτικής του Ομάδας, για να «εκλέγονται» -πάλι εντός εισαγωγικών, γιατί δεν εκλέγονται- ως Βουλευτές οι αναπληρωτές τους, που πιθανόν να είναι και πειθήνιοι και έτσι να εξασφαλίζει την κοινοβουλευτική του πλειοψηφία. Άρα, όχι μόνο η σύνθεση του Κοινοβουλίου…
ΔΗΜΗΤΡΙΟΣ ΚΑΙΡΙΔΗΣ (Αναπληρωτής Γενικός Εισηγητής της Πλειοψηφίας): Οι αναπληρωτές είναι συγκεκριμένοι. 
ΠΑΝΑΓΙΩΤΗΣ ΔΟΥΔΩΝΗΣ (Γενικός Εισηγητής της Μειοψηφίας): Θα το συζητήσουμε, κύριε Καιρίδη. Εγώ επιμένω σε αυτό που λέω και το έχω καλά δεμένο. Όχι μόνο η σύνθεση του Κοινοβουλίου, αλλά και η σύνθεση της κοινοβουλευτικής πλειοψηφίας θα εξαρτάται από τη βούληση του Πρωθυπουργού. Και αν μεν το 1/5 ή το 1/6 του Κοινοβουλίου θα προκύπτει μέσα από τη βούληση του Πρωθυπουργού να καθιστά Υπουργούς κάποιους και τους αναπληρωτές τους Βουλευτές, προσέξτε, το 1/3 της κοινοβουλευτικής πλειοψηφίας, με βάση τους τρέχοντες αριθμούς των Υπουργών και Υφυπουργών, θα αποτελεί χάρη του Πρωθυπουργού διά της υπουργοποίησης των Βουλευτών οι οποίοι πράγματι εξελέγησαν. Άρα, επιπλέον, αυτό θα είναι κινούμενο, γιατί αναλόγως με το ποιος γίνεται Υπουργός, φεύγει από τη Βουλή και, όταν παύει να είναι Υπουργός, επιστρέφει στη Βουλή. Άρα, εδώ πέρα θα έχουμε ένα point system πρωθυπουργικής εύνοιας προς πειθαρχούντες.
Πάμε τώρα στο επιχείρημα το οποίο οφείλει να αποκρύψει την αλήθεια, διότι είναι παραπειστικό, που λέει ότι έτσι θα μειωθεί το πελατειακό κράτος, πελατειακό κράτος το οποίο, με τις προχθεσινές ρυθμίσεις, σχεδόν θέλετε να το βάλετε στο Σύνταγμα. Ποιο είναι το ζήτημα; Ο τοπικός ανταγωνισμός. Μάλιστα. Ο τοπικός ανταγωνισμός υπάρχει, γιατί με τον σταυρό προτίμησης κάποιοι εκλέγονται και κάποιοι δεν εκλέγονται. Δεν μου λέτε, λοιπόν, ο ανταγωνισμός επί του πελατειακού κράτους είναι μεγαλύτερος, όταν κάποιος είναι Βουλευτής και ο δεύτερος ή τρίτος ή τέταρτος -αναλόγως με πόσες έδρες εκλέγει κάθε κόμμα σε κάθε περιφέρεια- δεν είναι ή όταν ο ένας είναι Υπουργός, αλλά όχι Βουλευτής, και ο άλλος Βουλευτής ως αναπληρωματικός, αλλά όχι Υπουργός; 
Έχει καταφέρει αυτή η πρόταση να είναι η πιο αποτελεσματική πρόταση ενίσχυσης του πελατειακού κράτους. Διότι πιστεύει στον ελεύθερο ανταγωνισμό του ρουσφετιού. Όμως, ξαναλέω, δεν είμαι αθώος. Δεν εκτιμώ ότι η πρόταση αυτή έγινε για τον λόγο για τον οποίο ισχυρίζεται ο Πρωθυπουργός ότι έγινε. Έγινε ως μια επιπλέον ενίσχυση του πρωθυπουργοκεντρικού μοντέλου άσκησης εξουσίας. Αν ήξερε τι συμβαίνει στη μητέρα του κοινοβουλευτισμού, θα ήξερε ότι εκεί όχι απλώς στα κορυφαία Υπουργεία ο Υπουργός είναι και Βουλευτής, αλλά είναι υποχρεωτικό να είναι και Βουλευτής. Το ξέρετε.
 Όλα τα ζητήματα αυτά είναι «αλά γκρέκα» και για εξυπηρέτηση εντελώς προσωπικών συμφερόντων, αλλά και για την εγκαθίδρυση αυτού που ονομαζόταν τον 19ο αιώνα «προσωπικό υπουργείο», μεταφράσεις προτύπων που δεν έχουν σχέσεις με τα αντίγραφά τους, αλλά και δεν έχουν σχέση και με τον κοινοβουλευτισμό, διότι κοινοβουλευτισμός δεν είναι, όπως ξέρετε πολύ καλά, η ύπαρξη Κοινοβουλίου, αυτό είναι αντιπροσωπευτική δημοκρατία. Κοινοβουλευτισμός είναι η σχέση εξάρτησης της κυβέρνησης από τη Βουλή και αυτό αλλοιώνει κατά τουλάχιστον 1/6 τη σύνθεση του Κοινοβουλίου και κατά το 1/3 τη σύνθεση της κοινοβουλευτικής ομάδας που στηρίζει την εκάστοτε κυβέρνηση, άρα και την ίδια την ουσία και τον πυρήνα της εξάρτησης της κυβέρνησης από την κοινοβουλευτική ομάδα: «Να είστε καλά παιδιά, να μη φέρνετε σε δύσκολη θέση τον Πρωθυπουργό». Στις δημοκρατίες ο λαός διαλέγει Πρωθυπουργό, κυβέρνηση, κοινοβουλευτική ομάδα της πλειοψηφίας. Σε αυτό, όμως, που βλέπουμε τώρα ο Πρωθυπουργός έχει κάνει «point system» με βάση το πόσο πειθήνιοι είναι κάποιοι στην αντιπολίτευση για να τους επιβραβεύει, επιχειρώντας να διαλέξει και αντιπολίτευση και αντίπαλο και Υπουργούς -πείτε ότι τους Υπουργούς δικαιούται να τους διαλέξει- και Βουλευτές.
Σας ευχαριστώ πολύ. 
[bookmark: _Hlk234487928]ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε συνάδελφε.
 Τον λόγο έχει ο Γραμματέας της Επιτροπής μας και Ειδικός Αγορητής του ΣΥΡΙΖΑ κ. Θεόφιλος Ξανθόπουλος.
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Ευχαριστώ πολύ, κύριε Πρόεδρε. 
(Θόρυβος στην Αίθουσα)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Θερμή παράκληση να ακούσουμε λίγο τον ομιλητή.
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Θα ξεκινήσω με ένα πολύ εύστοχο σχόλιο που είπε κάποιος παλαιός κοινοβουλευτικός: Παλιότερα, λέει, οι Βουλευτές παλεύαν να γίνουν Υπουργοί, τώρα ο Μητσοτάκης τους κάνει Υπουργούς για να γίνουν Βουλευτές! Νομίζω ότι αυτό είναι πολύ χαρακτηριστικό της μετάλλαξης που κινδυνεύει να υποστεί το κοινοβουλευτικό σύστημα, αφενός μεν από την πρακτική που ακολουθεί η Κυβέρνηση και αφετέρου από την απόπειρα να αλλάξει ο πυρήνας του κοινοβουλευτισμού, διότι ξαφνικά έρχεται η τροπολογία της Νέας Δημοκρατίας και μας λέει ότι θα υπάρχουν Βουλευτές και Βουλευτές αναπληρωματικοί. Η λογική των περιστρεφόμενων θυρών, δηλαδή, εγκαθίσταται θεσμικά στο Κοινοβούλιο. 
Το πρώτο που θέλω να παρατηρήσω, για το οποίο θέλω μία απάντηση στο θεωρητικό πεδίο, είναι κατά πόσον η λαϊκή εντολή μπορεί να τεθεί σε αναστολή, διότι αυτό το πράγμα κάνετε, κυρίες και κύριοι της Πλειοψηφίας. 
Ακούστε με λίγο, γιατί θέλω την τοποθέτησή σας σε αυτό.
Σήμερα ο κυρίαρχος λαός αποφαίνεται ότι πρέπει να είναι Βουλευτής ο τάδε. Και αυτήν την εντολή οφείλει να την τιμήσει ο βουλευτής. Έρχεται η ρύθμιση εδώ και λέει ότι αυτή η εντολή τίθεται σε αναστολή, διότι όταν θα είσαι Υπουργός παύεις να είσαι Βουλευτής και όταν θα πάψεις να είσαι Υπουργός αναβιώνει η λαϊκή εντολή και ξαναγίνεσαι Βουλευτής. Αυτό κατά τη γνώμη μου αποτελεί την ακύρωση της ισχύος και της διάρκειας της λαϊκής εντολής. Αυτό είναι το πρώτο που θέλω να παρατηρήσω. 
Το δεύτερο είναι ότι εγείρονται ουσιώδη συνταγματικά ζητήματα, κυρίες και κύριοι συνάδελφοι. Το σύστημα του απόλυτου ασυμβιβάστου μεταξύ των αξιωμάτων του Υπουργού και του Βουλευτή προβλέπεται ως κανόνας στα προεδρικά συστήματα. Βλέπω εδώ στις σημειώσεις μου ότι ισχύει στις ΗΠΑ, στην Κύπρο και στα κράτη της Λατινικής Αμερικής και πιο ήπια συστήματα ασυμβιβάστου προβλέπει το ημιπροεδρικό σύστημα της Γαλλίας. Κατά συνέπεια, η ενδεχόμενη καθιέρωσή του προφανώς δεν μετατρέπει το σύστημα από κοινοβουλευτικό σε προεδρικό, κάτι το οποίο απαγορεύεται απολύτως από το 110, αλλά βάζει σε αμφιβολία αυτές τις παραμέτρους που έθεσα προηγουμένως. 
Ακόμη κι αν υιοθετηθεί, τελικά, ότι επιβάλλεται με τη Συνταγματική Αναθεώρηση η επιβαλλόμενη ρύθμιση, εκφράζονται πολύ σοβαρές επιφυλάξεις για την ορθότητα, για την καταλληλότητα. Ο Υπουργός -και τα ανέλυσε εμβριθώς ο κ. Δουδωνής, γιατί έχει και τη θεωρητική κατάρτιση...
ΠΑΝΑΓΙΩΤΗΣ ΔΟΥΔΩΝΗΣ (Γενικός Εισηγητής της Μειοψηφίας): Και εσείς έχετε.
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Εγώ είμαι ένας απλός πτυχιούχος Νομικής, κύριε καθηγητά. Εσείς θεραπεύετε την επιστήμη από τις ύψιστες θέσεις του καθηγητή των ΑΕΙ.
 Επειδή βεβαίως ο Υπουργός εξαρτάται πολιτικά απόλυτα από τη διακριτική ευχέρεια του Αρχηγού της κυβέρνησης και μπορεί να τελειώσει την πολιτική του καριέρα αν τον αποδοκιμάσει ο Αρχηγός της κυβέρνησης, δεν ξέρω εάν αυτό το θέμα της υπουργοποίησης μπορεί να παραλληλιστεί και με το καθαρτήριο, που είσαι σε μια ενδιάμεση κατάσταση.
ΠΑΝΑΓΙΩΤΗΣ ΔΟΥΔΩΝΗΣ (Γενικός Εισηγητής της Μειοψηφίας): Purgatorium.
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Purgatorium.
ΔΗΜΗΤΡΙΟΣ ΚΑΙΡΙΔΗΣ (Αναπληρωτής Γενικός Εισηγητής της Πλειοψηφίας): Σας σκέφτεται και ο Τσίπρας και σας έχει βάλει στο καθαρτήριο, στο ενδιάμεσο.
[bookmark: _Hlk234489982]ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): «Εκ στόματος κόρακος ουδέν εξελεύσεται ή μη κρα». Είστε στη γραμμή Γεωργιάδη, συνεχίστε απτόητος. Άλλα είναι τα ζητήματα τώρα. Ας μιλήσουμε για το Σύνταγμα. Τον Τσίπρα ανέφερε προηγουμένως ο κ. Δουδωνής, τον Τσίπρα ανέφερε και ο κ. Δουδωνής, τον Τσίπρα αναφέρετε και εσείς. Δεν είναι ο Τσίπρας στη Βουλή, παιδιά. Έχουμε να λύσουμε το πρόβλημα της Συνταγματικής Αναθεώρησης. Αφήστε τον Τσίπρα να τον χειριστεί ο λαός, οψέποτε έρθει η ώρα.
ΘΩΜΑΪΣ (ΤΖΙΝΑ) ΟΙΚΟΝΟΜΟΥ: Εσείς θα είστε στη Βουλή;
ΔΗΜΗΤΡΙΟΣ ΚΑΙΡΙΔΗΣ (Αναπληρωτής Γενικός Εισηγητής της Πλειοψηφίας): Μην τον πληγώνεις.
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Όχι, δεν με πληγώνει. 
Ακούστε να δείτε, εμείς είμαστε Βουλευτές της Αριστεράς και δεν εξαρτούμε την παρουσία μας στα δημόσια πράγματα από τη βουλευτική ιδιότητα. Υπήρξαμε στη ζωή μας χωρίς να είμαστε Βουλευτές, με μια διαδρομή στην κοινωνία. Εάν δεν είμαστε Βουλευτές, θα ξαναϋπάρξουμε στην κοινωνία, γιατί αυτή είναι η στάση ζωής μας. Δεν εξαρτούμε τη ζωή μας από τη βουλευτική ιδιότητα. Σας ευχαριστώ, λοιπόν, για τη δυνατότητα που μου δώσατε να το απαντήσω. 
Εδώ, λοιπόν, έχουμε το εξής πολύ σοβαρό πρόβλημα συνταγματικής τάξης: Όντας Βουλευτής, έχω τη λαϊκή ετυμηγορία, τη λαϊκή νομιμοποίηση και μπορώ να εκφράζω την άποψή μου, όπως ορίζει το Σύνταγμα. Όντας Υπουργός είμαι στην απόλυτη ευχέρεια του Πρωθυπουργού να είμαι ή να μην είμαι στη θέση μου. Αυτό σημαίνει ότι στο σύστημα αυτό ουσιαστικά περνάτε τους Βουλευτές ενδεχομένως από μία διαδικασία υπακοής, προσαρμογής, τέτοια που ουσιαστικά ακυρώνει, αρνείται τον ρόλο του Βουλευτή. 
Είναι πραγματικά αφέλεια να πιστέψει κάποιος ότι Υπουργός που θα έχει παραιτηθεί και θα έχει αντικατασταθεί από τον πρώτο επιλαχόντα, ο οποίος θα είναι αντίπαλος στην πολιτική διαδικασία που είχε προηγηθεί, θα αδιαφορήσει πια αυτός για τις «εξυπηρετήσεις» ψηφοφόρων του, για να μπορέσει να επανέλθει στην ενεργό δράση. 
Μήπως, δηλαδή, με τον τρόπο αυτόν τροφοδοτείτε την παραπολιτική λειτουργία και την παραγοντίστικη λειτουργία, από την οποία τόσο πολύ υποφέρει το πολιτικό μας σύστημα; 
Θυμίζω, επίσης, ότι στο κοινοβουλευτικό μας σύστημα την εμπιστοσύνη της Βουλής την απολαμβάνει η κυβέρνηση ως συλλογικό όργανο, όχι ο Πρωθυπουργός, και με την έννοια αυτήν το πολυπρόσωπο όργανο, το κυβερνητικό συμβούλιο, δηλαδή, έχει μια νομιμοποίηση της Βουλής, γιατί οι Βουλευτές λειτουργούμε κατά συνείδηση και ψηφίζουμε κατά συνείδηση. 
Ένας Βουλευτής, λοιπόν, ο οποίος παύει να είναι Βουλευτής και γίνεται Υπουργός και χάνει το νομιμοποιητικό του στοιχείο, που είναι η λαϊκή ψήφος, πώς μπορεί να επιτελέσει τα καθήκοντα τα οποία τού εμπιστεύτηκαν οι πολίτες, από τη στιγμή που είναι στην απόλυτη ευχέρεια του Πρωθυπουργού να τον παύσει και να χάσει, βεβαίως, αυτήν του την ιδιότητα που είχε όταν εξελέγη;
Εδώ έχω και ένα άλλο ερώτημα που πατάει στη συγκυρία. Το Υπουργικό Συμβούλιο σήμερα είναι περί τους εξήντα πέντε Υπουργούς, άνδρες και γυναίκες. Θα μπορούσε, δηλαδή, να είναι ένα Υπουργικό Συμβούλιο το οποίο αποτελείται από τους εξήντα πέντε και συμπεριλαμβάνονται και εξωκοινοβουλευτικοί Υπουργοί. Αν, λοιπόν, ήταν όλοι αυτοί οι Βουλευτές, δεν αλλάζει ουσιωδώς ο χαρακτήρας της λαϊκής ψήφου στις εκλογές, όταν η μισή κοινοβουλευτική ομάδα περίπου αλλάζει φορέα εξουσίας, διότι ψηφίστηκε ο κ. «Ταδόπουλος» ως Βουλευτής από τους πολίτες, ο κ. «Ταδόπουλος» γίνεται Υπουργός και στη θέση του μπαίνει ο κ. «Αδόπουλος»; 
Και ξαναλέω ότι με αυτό που λέει ο Πρωθυπουργός, κατά την πάγια τακτική του, προσπαθεί να δημιουργήσει έναν επικοινωνιακό ορυμαγδό και δεν αντιμετωπίζει το πρόβλημα, το ζήτημα του ρουσφετιού και των εξυπηρετήσεων. Διότι ακριβώς ο απολέσας την έδρα Βουλευτής θα γυρίσει και θα κοιτάξει, το πιο πιθανόν, να κερδίσει το χαμένο έδαφος, ώστε αυτός που του πήρε την έδρα κατά απονομή από τον Πρωθυπουργό να μπορέσει να τον κερδίσει στις επόμενες βουλευτικές εκλογές. 
Η βασική ιδέα, λοιπόν, είναι ότι οι πολίτες εκλέγουν Βουλευτές και διά των Βουλευτών, στα πλαίσια του κομματικού συστήματος και των κοινοβουλευτικών ομάδων, παρέχεται η εμπιστοσύνη προς την κυβέρνηση και αναλαμβάνεται η αντίστοιχη πολιτική ευθύνη. 
Έχω πει προηγουμένως ότι η κυβέρνηση απολαμβάνει της εμπιστοσύνης της Βουλής, αλλά όταν μια κυβέρνηση απολαμβάνει τις εμπιστοσύνης της Βουλής σε μια δεδομένη στιγμή, όταν έχει αλλάξει άρδην ο χαρακτήρας της πλειοψηφίας, γιατί άλλοι είναι αντί άλλων, εξακολουθεί να έχει τη δεδηλωμένη, εξακολουθεί να έχει την εμπιστοσύνη; Διότι οι άνθρωποι αυτοί που αντικαθιστούν τους υπουργοποιηθέντες δεν έχουν εκφράσει την άποψή τους για την πολιτική νομιμοποίηση της Βουλής. 
Υπάρχουν πολύ σοβαρά ζητήματα, λοιπόν, στην προτεινόμενη ρύθμιση και σας καλώ, μολονότι είναι πρόταση της Πλειοψηφίας, να το σκεφτείτε δύο και τρεις φορές, διότι αυτή η ρύθμιση, φοβούμαι, υπονομεύει ακόμη περισσότερο τη λειτουργία του κοινοβουλευτικού πολιτεύματος. 
Διότι αυτή η ρύθμιση συντελεί στην περαιτέρω απονομιμοποίηση των Βουλευτών. Διότι, πολύ λαϊκά θα το πω, ψηφίζεις τον Α και τελικά, επειδή ο Α υπουργοποιείται, βγαίνει ο Β και, όταν πάψει να είναι Υπουργός ο Α, ο Β εξακολουθεί και σφετερίζεται τη λαϊκή ψήφο. Θέλω να είμαι πολύ επιγραμματικός σ’ αυτό: Σφετερίζεται τη λαϊκή ψήφο. 
Άρα, έχετε μια ευθύνη ως Πλειοψηφία και, θα έλεγα, και να ασκήσετε τον ρόλο του Βουλευτή, γιατί ακριβώς έχετε λαϊκή νομιμοποίηση, και να πείτε «όχι» στην προτεινόμενη ρύθμιση, γιατί ακριβώς βάλλει κατά του πυρήνα της λαϊκής κυριαρχίας, αφενός, και της νομιμοποίησης των Βουλευτών από τη λαϊκή ψήφο.
Ας πω και κάτι για το άρθρο 82, για να μην αισθάνεται παραπονεμένο, γιατί στη σημερινή συνεδρίαση όλες οι τοποθετήσεις θα αφορούν το άρθρο 81. 
Λοιπόν, σχετικά με το άρθρο 82, η κυβέρνηση καθορίζει και κατευθύνει τη γενική πολιτική της χώρας σύμφωνα με τους ορισμούς του Συντάγματος και των νόμων. Θέλω να πω ότι εμείς, ως ΣΥΡΙΖΑ, έχουμε και μια σκέψη ότι θα μπορούσε να υπάρξει και ένα Ανώτατο Συμβούλιο Δημόσιας Διοίκησης. Γιατί; Γιατί προσπαθούμε να απομπλέξουμε τη λειτουργία της δημόσιας διοίκησης από τις κομματικές παρεμβάσεις. Το ξέρουμε πάρα πολύ καλά και νομίζω ότι ο ΟΠΕΚΕΠΕ είναι ένα κραυγαλέο δείγμα αυτής της νοοτροπίας. 
Θα μπορούσε, λοιπόν, αυτό το Ανώτατο Συμβούλιο της Δημόσιας Διοίκησης να είναι ένα συλλογικό όργανο του Υπουργείου Εσωτερικών και να έχει την ευθύνη, την αρμοδιότητα του ελέγχου των όρων λειτουργίας των δημοσίων υπηρεσιών, των μονάδων εσωτερικού ελέγχου των κρατικών φορέων, σύμφωνα με την αρχή της αποτελεσματικότητας, έτσι ώστε τα επιμέρους Υπουργεία, τα οποία έχουν τομείς-φέτες της δημόσιας διοίκησης να μην ασχολούνται με το κομμάτι αυτό, αλλά να υπάρχει ένας επιτελικός νους, ο οποίος μπορεί, οφείλει και πρέπει να συντονίζει τη δημόσια διοίκηση οριζόντια.
Είναι μια πρόταση την οποία θέτουμε για προβληματισμό. Είναι προφανές ότι δεν διαθέτουμε τον απαραίτητο αριθμό για να αποτελέσει μέρος της Συνταγματικής Αναθεώρησης, αλλά είναι ενδεικτικό τού πώς προσεγγίζουμε τη δημόσια διοίκηση και πώς, κατά την άποψή μας, θα μπορούσε να υπάρξει μια ενίσχυση της λειτουργίας της, η οποία είναι στον αντίποδα της επιλογής της Κυβέρνησης, τόσο με την άρση της μονιμότητας των δημοσίων υπαλλήλων όσο και με τις συνεχείς παρεμβάσεις της στις τοποθετήσεις των προϊσταμένων, ότι δεν γίνονται κρίσεις, έχουν να γίνουν πάρα πολλά χρόνια κρίσεις, αυτοί που κρίνουν έχουν ήδη τοποθετηθεί κομματικά κ.λπ.. 
 Κλείνω λέγοντας το εξής. Νομίζω σήμερα ο καθένας Βουλευτής, ο καθένας από όλους μας, έχει να αναμετρηθεί με τη συνείδησή του. Και μιλάω και για τους Βουλευτές της Πλειοψηφίας. Αυτή η προτεινόμενη -γυρίζω στην προηγούμενη διάταξη- ρύθμιση κινδυνεύει όχι να μας αποστερήσει, να αποστερήσει τον Βουλευτή από τον νομιμοποιημένο ρόλο του στην άσκηση της βουλευτικής του δραστηριότητας. Και αυτό δεν πρέπει να το επιτρέψουμε σε καμία περίπτωση. 
Σας ευχαριστώ πολύ, κύριε Πρόεδρε. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Απλώς προτού αποχωρήσει ο κ. Δουδωνής, μια συνεννόηση να κάνουμε, γι’ αυτό σάς σταμάτησα. 
Να πω ότι, επειδή θα ολοκληρώσουμε την άλλη βδομάδα τις εργασίες της επιτροπής μας -το χρονοδιάγραμμα δεν αλλάζει, είναι αυτό που έχουμε πει, τουλάχιστον μέχρι στιγμής, δεν έχω κάτι νεότερο-, ίσως αυτό που πρέπει να σκεφτούμε και λίγο να το αξιολογήσουμε είναι κατά πόσον θα πρέπει να προσθέσουμε μία συνεδρίαση στην οποία θα μπορούσαμε να έχουμε τελική επιχειρηματολογία, ας το πω, απολογιστικού τύπου επί της Αναθεώρησης, μια γενικότερη τέτοια παρέμβαση, αν το κρίνετε σκόπιμο…
ΜΑΡΙΑ ΚΟΜΝΗΝΑΚΑ (Αναπληρώτρια Ειδική Αγορήτρια του ΚΚΕ): Στην Ολομέλεια.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Εντάξει, το αξιολογούμε λίγο. Ούτως ή άλλως αυτά -αλήθεια είναι, έχει δίκιο η κ. Κομνηνάκα- είναι για την Ολομέλεια. 
Και έχουμε και να κάνουμε την ψηφοφορία σε μία πρόσθετη συνεδρίαση. Θα δούμε τώρα λίγο με τους χρόνους και θα τα κοιτάξω εγώ. Άλλο ήθελα να σας πω. Ο προγραμματισμός, λοιπόν, κατ’ αρχήν μένει αυτός που έχουμε πει. Κρατάτε λίγο ένα ενδεχόμενο να προσθέσουμε μία συνεδρίαση ακόμα, την Πέμπτη στις 16. Αυτό σαν ενδεχόμενο. Δεν το λέμε τώρα, όμως.
Εκείνο, όμως, για το οποίο θέλω να ετοιμάζεστε οι Εισηγητές και οι Ειδικοί Αγορητές των κομμάτων είναι για την εισήγησή σας, η οποία θα πρέπει να είναι έτοιμη. Γιατί; Γιατί αυτή θα αποτελέσει κομμάτι της εκθέσεώς μας, που θα καταθέσουμε στην Ολομέλεια για τη συζήτηση στην Ολομέλεια. Άρα, λοιπόν, το λέω εγκαίρως…
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ημερομηνία για την Ολομέλεια;
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Χωρίς να μπορώ να δεσμεύσω τη Διάσκεψη των Προέδρων, νομίζω ότι ο γενικός προγραμματισμός -πάλι με την επιφύλαξη αυτή, δεν το κανονίζω εγώ αυτό-, η γενική ιδέα είναι ότι θα έχουμε τη μεθεπόμενη Πέμπτη 23 του μηνός την έναρξη συνεδριάσεων στην Ολομέλεια. Νομίζω θα διαρκέσει η συζήτηση και την 24η και θα ολοκληρωθεί με την ψηφοφορία τη Δευτέρα την 27η του μηνός. Άρα, αυτή είναι η γενική μας ροή εργασιών. 
Εγώ απλώς λίγο το επισημαίνω τώρα, αρκετές μέρες πριν, για να έχετε τον χρόνο της συντάξεως της εκθέσεώς σας. Γιατί θα πρέπει να την καταθέσουμε για να προχωρήσουμε, να μην υπάρχει κάποιο κενό εκεί. 
Ευχαριστώ πάρα πολύ τον κ. Ξανθόπουλο.
 Και τον λόγο έχει η Αναπληρώτρια Ειδική Αγορήτρια του Κομμουνιστικού Κόμματος Ελλάδος κ. Μαρία Κομνηνάκα.
ΜΑΡΙΑ ΚΟΜΝΗΝΑΚΑ (Αναπληρώτρια Ειδική Αγορήτρια του ΚΚΕ): Ευχαριστώ πολύ, κύριε Πρόεδρε.
Μιας και κοντεύουμε προς το τέλος των συνεδριάσεων, με αυτήν τη μεγάλη άνεση που είχαμε να συζητήσουμε την Αναθεώρηση του Συντάγματος, νομίζω ότι και στα συγκεκριμένα άρθρα, όπως και σε μια σειρά άλλες διατάξεις, προκύπτουν δύο πράγματα, που δεν μπορούν να κρυφτούν. Βασικός στόχος της Κυβέρνησης με τις προτάσεις της Συνταγματικής Αναθεώρησης είναι η εξασφάλιση της πολυπόθητης πολιτικής και κυβερνητικής σταθερότητας. Και, παρά την κριτική που γίνεται από τα υπόλοιπα κόμματα, η διαφωνία δεν είναι ως προς αυτόν τον στόχο, ως προς τη διασφάλιση της πολιτικής και κυβερνητικής σταθερότητας, ως προς τη διασφάλιση της σύμπνοιας του λαού και της μη αμφισβήτησης στο πολιτικό σύστημα. Σας ανησυχεί στην πραγματικότητα ότι, ακόμα και στις αστικές μετρήσεις και στατιστικές, πάνω από τα δύο τρίτα (2/3) των Ελλήνων δηλώνουν ότι δεν έχουν εμπιστοσύνη στην Κυβέρνηση, στη Βουλή, στη Δικαιοσύνη.
 Μάλιστα σήμερα, με τις συγκεκριμένες προτάσεις, ιδιαίτερα με το άρθρο 81, δεν εμφανίστηκε ως τόσο νέα η συνταγή αυτή της κατοχύρωσης στο Σύνταγμα του ασυμβιβάστου μεταξύ Υπουργού και Βουλευτή και τη δυνατότητα να διορίζονται Αντιπρόεδροι και Υπουργοί του Υπουργικού Συμβουλίου και μη Υπουργοί. Μάλιστα, παρουσιάζετε αυτές τις προτάσεις ως δήθεν απάντηση, ξανά, στις πελατειακές σχέσεις και στη διαφθορά. 
Καλά, νομίζω ότι σε αυτό το σημείο που έχουμε φτάσει, είναι αστείο να ισχυρίζεστε ότι μπορείτε με τέτοια γιατροσόφια να αντιμετωπίζετε τις ρίζες, τα βασικά συστατικά αυτού του συστήματος που γεννά τη διαφθορά. Και γι’ αυτό ξεχειλίζει από κάθε της πλευρά. Και έχει να κάνει, βεβαίως, με τις σχέσεις που αναπτύσσονται μεταξύ αστικών θεσμών, επιχειρήσεων, τους δεσμούς που υπάρχουν μεταξύ τους και δεν αντιμετωπίζεται, βεβαίως, με αυτά τα κολοβά μέτρα που προτείνατε.
 Φτάσατε μέχρι του σημείου να πείτε ότι με τον τρόπο αυτόν ο εκάστοτε Υπουργός δεν θα αξιοποιεί τις δυνατότητες που του δίνονται στο πλαίσιο της άσκησης του κυβερνητικού του έργου, για να επηρεάζει ψηφοφόρους, αφού δεν θα είναι Βουλευτής. Μα, είναι αστεία αυτά που συζητάτε. Στην πραγματικότητα αυτό που προσπαθείτε να φτιάξετε είναι Υπουργούς ακόμα πιο ασύδοτους, ακόμα πιο θωρακισμένους, για να προχωράνε ανενόχλητοι την αντιλαϊκή τους πολιτική, χωρίς καμία πίεση -από ποιον;- από τον λαό στην πραγματικότητα μέσω του κοινοβουλευτικού ελέγχου. 
(Θόρυβος από την πτέρυγα της Νέας Δημοκρατίας)
Γιατί στα επιχειρηματικά συμφέροντα θα διατηρούν πάντα ανοιχτές τις πόρτες τους οι Υπουργοί, θα συνδιαλέγονται μαζί τους. Εξάλλου, το έχετε πει καθαρά… Είστε πολύ ανήσυχοι, κύριοι της Νέας Δημοκρατίας. Πάτε στο καφενείο να πιείτε καφέ, να τα πείτε. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Έχει δίκιο η κυρία συνάδελφος. Θερμή παράκληση. 
ΜΑΡΙΑ ΚΟΜΝΗΝΑΚΑ (Αναπληρώτρια Ειδική Αγορήτρια του ΚΚΕ): Αυτό, λοιπόν, που θέλετε να φτιάξετε είναι Υπουργούς που δεν θα «ενοχλούνται» -εντός εισαγωγικών- από τον κοινοβουλευτικό έλεγχο, κυρίως από τους Βουλευτές που φέρνουν πραγματικά τη φωνή του λαού μέσα στη Βουλή, όπως είναι οι Βουλευτές του ΚΚΕ, γιατί τις πόρτες τους στα επιχειρηματικά συμφέροντα θα τις έχουν πάντα ανοιχτές οι Υπουργοί, είτε είναι είτε δεν είναι Βουλευτές. Εξάλλου, έχει αναχθεί σε αναπόσπαστο συστατικό στοιχείο της ευρωπαϊκής δημοκρατίας.
(Θόρυβος στην Αίθουσα)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Συγγνώμη, κυρία Κομνηνάκα.
Ακούγεστε, κύριοι συνάδελφοι. 
ΜΑΡΙΑ ΚΟΜΝΗΝΑΚΑ (Αναπληρώτρια Ειδική Αγορήτρια του ΚΚΕ): Ανησυχούν μάλλον για τις εξελίξεις.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Οι λύσεις είναι οι εξής: ή πιο χαμηλόφωνα ή εκτός της Αιθούσης, ό,τι σάς αρέσει.
Παρακαλώ, κυρία συνάδελφε.
ΜΑΡΙΑ ΚΟΜΝΗΝΑΚΑ (Αναπληρώτρια Ειδική Αγορήτρια του ΚΚΕ): Εγώ δεν έχω πρόβλημα. Η φωνή μου πάει πολύ δυνατά, αλλά θα σας ταράξω.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ελάτε να προχωρήσουμε. Το κατάλαβαν οι συνάδελφοι. Είμαι βέβαιος.
ΜΑΡΙΑ ΚΟΜΝΗΝΑΚΑ (Αναπληρώτρια Ειδική Αγορήτρια του ΚΚΕ): Όταν, λοιπόν, στο ίδιο το Ευρωπαϊκό Κοινοβούλιο, αυτό το απαύγασμα της δημοκρατίας, χαρακτηρίζεται ως αναπόσπαστο στοιχείο της δημοκρατίας η συμμετοχή των λόμπι σε αυτό και ο επηρεασμός ουσιαστικά των αποφάσεων, τι σάς ενοχλεί, λοιπόν, ο έλεγχος των Υπουργών από τα επιχειρηματικά συμφέροντα; Σας ενοχλεί η πίεση που σε αυτούς ασκείται από τον λαό. 
Βεβαίως, δεν διεκδικείτε και κανένα βραβείο πρωτοτυπίας. Τον ίδιο καημό έχουν σε αυτές τις συνθήκες όλες οι αστικές τάξεις στην Ευρωπαϊκή Ένωση, που βλέπουν αντίστοιχα το 60% των πολιτών να μην εμπιστεύεται κυβερνήσεις και Κοινοβούλια και, πάνω από το 75%, τα κόμματα. Και αντίστοιχες συνταγές δοκιμάζονται ήδη εκτός από την Γαλλία, στη Σουηδία, την Πορτογαλία, στην Ολλανδία, το Βέλγιο, το Λουξεμβούργο, την Εσθονία και τη Λιθουανία. Και, φυσικά, αυτού του είδους οι συνταγές δεν εμπόδισαν ούτε τα σκάνδαλα να φυτρώνουν σαν τα μανιτάρια το ένα πίσω από το άλλο, από το Qatar Gate στο Βέλγιο μέχρι τις παραιτήσεις των κυβερνήσεων σε Βουλγαρία και Πορτογαλία, τις βαρύτατες κατηγορίες απέναντι στον Πρωθυπουργό της Σουηδίας και πάει λέγοντας. 
Κυρίως, όμως, δεν εμπόδισε τα δικαιώματα των εργαζομένων να πετσοκόβονται και την επίθεση στα λαϊκά στρώματα να οξύνεται, αφού κοινή συνισταμένη είναι η υλοποίηση των αντιδραστικών κατευθύνσεων της Ευρωπαϊκής Ένωσης και η στήριξη της πολεμικής οικονομίας.
 Βεβαίως, δεν θα μπούμε στον πειρασμό να σχολιάσουμε ή να επικαλεστούμε μια ρήση ότι, εκτός των άλλων, συγκροτείτε μια «νέα συμπαθή κατηγορία επιλαχόντων ρεπατζήδων», όπως κάνουν άλλοι, νυν πολιτικοί σας αντίπαλοι, αλλά πρώην κυβερνητικοί σας συνεταίροι. Άλλωστε το ΚΚΕ δεν μετέρχεται τέτοιων ευφυολογημάτων στον πολιτικό του λόγο, γιατί σημασία έχει να αναδεικνύεται η ουσία αυτών των αλλαγών που θέλετε να φέρετε. 
Εν προκειμένω, δηλαδή, όπως σας έχουμε ξαναπεί, το πρόβλημα για τον λαό δεν είναι αν οι κυβερνήσεις αυτές -που τσακίζουν το εισόδημα με συνεχείς περικοπές, με φοροληστεία, που τον αφήνουν να καίγεται το καλοκαίρι και να πνίγεται τον χειμώνα, που τον καλούν σε νέες θυσίες για τα πολεμικά σφαγεία και, μάλιστα, ανατριχιαστικά τα διαφημίζουν ως ευκαιρίες ανάπτυξης- θα απαρτίζονται από Υπουργούς και κυβερνητικά στελέχη Βουλευτές ή τεχνοκράτες ειδικούς. Μικρή διαφορά θα κάνει αυτό για τον λαό. Ούτε, βεβαίως, πρόβλημα του λαού είναι το αν η κυβέρνηση θα υποβάλει για ετήσια έγκριση ενιαίο σχέδιο κυβερνητικής πολιτικής στη Βουλή. Και, μάλιστα, αυτό το διαφημίζετε ως την επιτομή της λογοδοσίας, όταν και στη Βουλή η κυβέρνηση έχει την πλειοψηφία. Δηλαδή, Γιάννης κερνάει, Γιάννης πίνει. Αυτό που είναι να φέρει, θα το φέρετε, είτε το εγκρίνετε είτε δεν το εγκρίνετε. Θα το εγκρίνει, δηλαδή, η κυβερνητική πλειοψηφία. 
Το πρόβλημα είναι αυτή η ίδια η αντιλαϊκή πολιτική, που εφαρμόζουν η μία μετά την άλλη όλες οι κυβερνήσεις. Γιατί, βεβαίως, συμφωνείτε στον βασικό στόχο, την με κάθε τρόπο στήριξη των συμφερόντων των επιχειρηματικών ομίλων, των επενδυτικών σχεδίων. Γι’ αυτό και στον Προκρούστη των αντοχών της οικονομίας και της δημοσιονομικής πειθαρχίας πετσοκόβετε τα εργατικά λαϊκά δικαιώματα και τις ανάγκες. Γι’ αυτό και ο κάθε επίδοξος σωτήρας χρέωνε στην προηγούμενη κυβέρνηση ότι ήταν ό,τι χειρότερο έχει γνωρίσει η χώρα, για να αναλάβει στη συνέχεια και να πάει ο λαός από το κακό στο ακόμα χειρότερο. 
Έτσι και τώρα οι διάφοροι επίδοξοι σωτήρες μαζί με φύκια για μεταξωτές κορδέλες στον λαό δεν παραλείπουν να μιλήσουν για κοστολογημένα προγράμματα, διαβεβαιώνοντας τα μεγάλα συμφέροντα ότι θα συνεχίσουν στον ίδιο αντιλαϊκό κατήφορο. Αυτήν την πολιτική αλλαγή, του Μανωλιού, δηλαδή, ευαγγελίζεστε και ταυτόχρονα πλασάρεστε ως οι καταλληλότεροι για να εξασφαλίσετε την πολυπόθητη για το σύστημα σταθερότητα, με το βλέμμα στραμμένο στην επόμενη μέρα μετά τις εκλογές. Στην επόμενη μέρα της ακρίβειας που θα συνεχίζει να τσακίζει το λαϊκό εισόδημα, στην επόμενη μέρα των ματωμένων πλεονασμάτων που τα φέρατε, μάλιστα, και για να τα κατοχυρώσετε και συνταγματικά, της πολεμικής εμπλοκής που θα βαθαίνει και θα καλεί τον λαό σε νέα θυσιαστήρια, της πολύ πιθανής νέας καπιταλιστικής οικονομικής κρίσης που είναι στον ορίζοντα και που πάλι, βεβαίως, ετοιμάζεστε να τη φορτώσετε στην πλάτη του λαού. 
Γιατί αυτό, βεβαίως, είναι το πραγματικό περιεχόμενο της σταθερότητας που τρέχουν να εξασφαλίσουν η Κυβέρνηση και τα υπόλοιπα κόμματα, που διαγκωνίζονται μόνο για το ποιος είναι καταλληλότερος να την υπηρετήσει, να υπηρετήσει, δηλαδή, τη θωράκιση της ανταγωνιστικότητας και της κερδοφορίας των επιχειρηματικών ομίλων. 
Και, για να εξασφαλίσετε αυτήν τη σταθερότητα, αξιοποιείτε εκβιασμούς, απειλές, κινδυνολογία απέναντι στον λαό και, φυσικά, την ξαναζεσταμένη σούπα του μικρότερου κακού, των διαφόρων σωτήρων, που, είτε με τα έργα τους ως προηγούμενες κυβερνήσεις και ως αντιπολίτευση είτε με τις κοστολογημένες σήμερα προτάσεις τους, ορκίζονται ήδη στη διαφύλαξη αυτής της σταθερότητας. Παρουσιάζουν ως μονόδρομο τη βαθύτερη εμπλοκή και τους πολεμικούς προϋπολογισμούς-σφαγείο, όπως αποκάλυψε και η χθεσινή σύνοδος του ΝΑΤΟ. Εμφανίζουν, δηλαδή, δήθεν εναλλακτικές, που, όμως, δεν αμφισβητούν τη γεωστρατηγική αναβάθμιση της χώρας, την ανάγκη για ακόμη μεγαλύτερες θυσίες, προκειμένου να στηρίζεται η συμμετοχή στους ιμπεριαλιστικούς οργανισμούς, για να κάνουν χρυσές δουλειές εφοπλιστές, βιομήχανοι, τραπεζίτες, μια χούφτα επιχειρηματικοί όμιλοι πάνω στα συντρίμμια της ζωής και των δικαιωμάτων των λαών. 
Τελικά, δηλαδή, το βασικό πρόβλημα για τον λαό δεν είναι το ασυμβίβαστο Υπουργών και Βουλευτών στην εκάστοτε κυβέρνηση. Είναι το ασυμβίβαστο της εκάστοτε κυβέρνησης με τις λαϊκές ανάγκες. Γιατί και δεν κόπτεστε για αυτές. Δεν στέλνονται για την κάλυψη των λαϊκών αναγκών, για παράδειγμα, αφενός, οι Patriot στη Σαουδική Αραβία, για να φυλάνε τις πετρελαιοβιομηχανίες της Aramco με τις ψήφους όλων των κομμάτων, πλην KKE, και, αφετέρου, οι φρεγάτες στην Ερυθρά Θάλασσα, που κοστίζουν μισό εκατομμύριο ευρώ την ημέρα, λεφτά που στερούνται και κόβονται από τις πλάτες του λαού. Δεν δίνονται 600 εκατομμύρια στο καθεστώς Ζελένσκι, για να προστατευθούν και να καλυφθούν οι ανάγκες του λαού.
 Την ώρα, δηλαδή, που για τον λαό όλοι μιλάτε για τα κοστολογημένα προγράμματα και διαγκωνίζεστε για το εισιτήριο του μετρό και από ποια τσέπη θα πάρετε για να του δώσετε μισό ευρώ, την ίδια στιγμή η εκάστοτε κυβέρνηση -και με τη συμφωνία όλων των αστικών κομμάτων- τρέχει για να ικανοποιήσει και να στηρίξει τις απαραβίαστες, πάντα, ανάγκες των επιχειρηματικών ομίλων, των βιομηχάνων, των εφοπλιστών. 
Γι’ αυτό, εξάλλου, και με πολύ συμβολικό τρόπο θέλετε να εισάγετε στο Σύνταγμα τα δημοσιονομικά πλεονάσματα, δηλαδή την υποχρεωτική συνταγματοποίηση των δημοσιονομικών πλεονασμάτων, την ίδια στιγμή που φέρνετε και άλλο ένα αφορολόγητο για τους στρατηγικούς επενδυτές. Και, βεβαίως,  είναι και το αφορολόγητο -που μένει σαν γραμμένο στις πλάκες του Μωυσή- για τους εφοπλιστές, που όλοι, καινούργιοι και οι παλιοί σωτήρες, ορκίζεστε ότι δεν πρόκειται να το ακουμπήσετε. 
Αυτή, λοιπόν, είναι η αστάθεια που δημιουργείται στις πλάτες του λαού. Γιατί είναι δεδομένο ότι δεν μπορεί να κερδίσουν όλοι. Εμείς, λοιπόν, λέμε ότι, για να κερδίσει ο λαός, πρέπει να χάσει το κεφάλαιο. Γι’ αυτό εσείς εκεί που βλέπετε κινδύνους να διαταραχτεί αυτή η αντιλαϊκή λαίλαπα της σταθερότητας, το ΚΚΕ βλέπει δυνατότητες για τον λαό. Και τον καλεί να ενισχύσει ακόμα περισσότερο την αστάθεια του συστήματος, με οργάνωση της πάλης, με σημαία τις σύγχρονες ανάγκες του, να αντιπαλέψει τις ασφυκτικές ράγες των κερδών, της ανταγωνιστικότητας, της πολεμικής οικονομίας, να πειθαρχήσει οργανωμένα στις νέες θυσίες και να δυναμώσει τον αγώνα του, για να χάσει το κεφάλαιο, γιατί μόνο έτσι θα κερδίσει ο λαός. 
Το ΚΚΕ κάνει και θα κάνει ό,τι μπορεί να δυναμώσει αυτός ο αγώνας, αναδεικνύοντας το πραγματικό περιεχόμενο της πολύφερνης σταθερότητας που θέλετε να εξασφαλίσετε όλοι και με τις συνταγματικές αλλαγές στη λειτουργία της Βουλής και της κυβέρνησης. 
Σε αυτά τα πλαίσια, για να δυναμώσει η φωνή του λαού και μέσα στη Βουλή, κυρίως, όμως, για να αποκαλυφθεί η αντιλαϊκή συμπαιγνία όλων των υπόλοιπων κομμάτων, που επιδιώκουν τη συναίνεση με όλους τους τρόπους, την υποταγή του λαού στο εχθρικό για τον λαό κράτος και τις κυβερνήσεις του και που, βεβαίως, δεν βγάζουν τσιμουδιά γι’ αυτές τις συγκεκριμένες προτάσεις που έχει καταθέσει το ΚΚΕ και στην προηγούμενη Συνταγματική Αναθεώρηση, καταθέτουμε συγκεκριμένες προτάσεις. Όχι, βεβαίως, γιατί θεωρούμε ότι μέσω αυτών μπορεί να γίνει πιο δημοκρατικό ή πιο ηθικό, όπως λένε διάφοροι, το από τη φύση του εχθρικό αστικό κράτος. Αλλά γιατί μέσω αυτών των προτάσεων επιχειρούμε να κατοχυρώσουμε τις ελάχιστες εγγυήσεις για την προστασία στα λαϊκά δικαιώματα και ελευθερίες του λαού, να αποδυναμώσουμε ορισμένα όπλα του αστικού κράτους απέναντί του. 
Προτείνουμε, λοιπόν, την κατάργηση του άρθρου 48 του Συντάγματος, την κατάσταση πολιορκίας, δηλαδή να μην αναστέλλονται άρθρα του Συντάγματος που ορίζουν ατομικά και συλλογικά κοινωνικά δικαιώματα και πολιτικές ελευθερίες, δηλαδή τα άρθρα 5, 6, 8, 9, 11, 12, 14, 19, 22 και 23. Απαγορεύεται η συγκρότηση ειδικών δικαστηρίων καθώς και η αναστολή των άρθρων 96 παράγραφος 4 και 97. Πρόταση, επίσης, για υποχρεωτική διενέργεια δημοψηφίσματος αν η πρόταση δημοψηφίσματος που καταθέτει ένα κόμμα ψηφιστεί από ένα σημαντικό αριθμό Βουλευτών, όπως, για παράδειγμα, εκατό Βουλευτών. Το αποτέλεσμα των δημοψηφισμάτων είναι δεσμευτικό για τις κυβερνήσεις. Ακόμη πρόβλεψη για διενέργεια δημοψηφίσματος με λαϊκή πρωτοβουλία στο άρθρο 44 παράγραφος 2 του Συντάγματος. Παράλληλα, συνταγματική κατοχύρωση ως πάγιου εκλογικού συστήματος της ανόθευτης απλής αναλογικής, με εφαρμογή σε όλες τις εκλογικές περιφέρειες και χωρίς περαιτέρω όρους και περιορισμούς και κατάργηση δυνατότητας άσκησης εκλογικού δικαιώματος με επιστολική ψήφο. Υποχρεωτική συζήτηση των προσθηκών ή τροπολογιών της αντιπολίτευσης σε συζητούμενους προς ψήφιση νόμους, με προσθήκη νέου εδαφίου στην παράγραφο 5 του άρθρου 74 του Συντάγματος, όπως αυτές τις τροπολογίες και τις προτάσεις νόμου που έχει επανειλημμένα καταθέσει το ΚΚΕ για τη στήριξη των υπερχρεωμένων νοικοκυριών, που απορρίφθηκαν κι από την Κυβέρνηση της Νέας Δημοκρατίας και από την προηγούμενη κυβέρνηση του Τσίπρα, όπως και η πρόταση νόμου με την υπογραφή εκατοντάδων σωματείων για την υπογραφή συλλογικών συμβάσεων και πάει λέγοντας.
Επίσης, υποχρεωτική συζήτηση δύο φορές τον μήνα προτάσεων νόμου της αντιπολίτευσης στο άρθρο 74 παράγραφος 6 του Συντάγματος και κατάργηση περιορισμών του άρθρου 73 παράγραφος 3, που εμποδίζουν τα κόμματα και τους Βουλευτές να παίρνουν νομοθετικές πρωτοβουλίες. Μείωση του απαραίτητου αριθμού υπογραφών για τη λεγόμενη λαϊκή νομοθετική πρωτοβουλία. Τέλος, η πρόταση για συγκρότηση εξεταστικής επιτροπής να μπορεί να υποβληθεί και από μικρότερο αριθμό, όπως, για παράδειγμα, είκοσι Βουλευτών και υποχρεωτική συγκρότηση, αν ψηφιστεί από έναν περιορισμένο αριθμό Βουλευτών, όπως, για παράδειγμα, εκατό, ώστε να μην μπορεί η κυβερνητική πλειοψηφία να μπλοκάρει τη συγκρότησή της. 
Αυτές είναι ορισμένες προτάσεις που έχουμε καταθέσει και στην προηγούμενη Συνταγματική Αναθεώρηση. Θα τις συζητήσουμε, ενδεχομένως, και στην επόμενη Βουλή. Και, βεβαίως, τις θέτουμε και στον λαό για να ανοίγει η συζήτηση και, βεβαίως, για να φαίνεται και ότι κανένα από τα άλλα κόμματα σε αυτά τα ζητήματα δεν παίρνει συγκεκριμένη θέση. 
Πάνω από όλα το ΚΚΕ πρωτοστατεί για να δυναμώσει η φωνή του λαού έξω από τη Βουλή, η φωνή και η πάλη του λαού που βάζει στο στόχαστρο την Ευρωπαϊκή Ένωση, το κράτος και τις κυβερνήσεις που στηρίζουν με όλους τους τρόπους τα αιματοβαμμένα σχέδια της δικτατορίας του κεφαλαίου σε βάρος του λαού και των παιδιών του. 
Το ΚΚΕ πρωτοστατεί για να δυναμώσει η φωνή και η πάλη του λαού ενάντια στα σχέδια για μεγαλύτερη θωράκιση του εχθρικού και άδικου κράτους. Αυτό το πολυδιαφημισμένο «κράτος δικαίου», που στηρίζει το δικαίωμα στην εκμετάλλευση, στη δουλειά «ήλιο με ήλιο», στο ξεκλήρισμα και στη χρεοκοπία των βιοπαλαιστών της πόλης και της υπαίθρου. Στηρίζει το δικαίωμα στην ένταση της καταστολής, της λογοκρισίας και του προληπτικού μαζικού φακελώματος, για να διασφαλίζονται τα κέρδη των ομίλων. 
Μέσα από αυτόν τον αγώνα, θα μεγαλώσει το ρεύμα αμφισβήτησης και θα επιτευχθεί στην πραγματικότητα η αστάθεια αυτού του κράτους και των θεσμών του και θα ανοίξει ο δρόμος για το δικό του κράτος, τη δική του εξουσία, με την οικονομία στα χέρια των εργαζομένων, στα χέρια του λαού. Αυτή είναι η πραγματική δημοκρατία και ελευθερία, όπως έδειξε και η πρώτη προσπάθεια οικοδόμησης του σοσιαλιστικού κράτους, που από τα πρώτα χρόνια της ο εργαζόμενος λαός ασκούσε πραγματικά εξουσία, συμμετείχε στη λήψη και την υλοποίηση αποφάσεων, στον έλεγχο των αποφάσεων αυτών, αλλά και των Βουλευτών, που ήταν ανακλητοί από τον ίδιο τον λαό και αυτό κατοχυρωνόταν ρητά στο Σύνταγμά της. 
Βεβαίως, για ορισμένους από εσάς αυτό αποτελεί εφιάλτη και δεν χάνετε ευκαιρία να το δείχνετε. Όμως, για την πλειοψηφία του λαού παραμένει φωτεινός φάρος και η μόνη πραγματικά φιλολαϊκή, ρεαλιστική και αναγκαία διέξοδος σήμερα, για να μπορέσει επιτέλους να θριαμβεύσει η ζωή, να τσακιστούν τα κέρδη και το σύστημα της εκμετάλλευσης, της φτώχειας και των πολέμων. 
Ευχαριστώ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε, κυρία συνάδελφε. 
Τον λόγο έχει ο Ειδικός Αγορητής της ΝΙΚΗΣ κ. Γεώργιος Ρούντας.
ΓΕΩΡΓΙΟΣ ΡΟΥΝΤΑΣ (Ειδικός Αγορητής της ΝΙΚΗΣ): Ευχαριστώ, κύριε Πρόεδρε. 
Κυρίες και κύριοι συνάδελφοι, σήμερα εξετάζουμε τα άρθρα 81, παράγραφος 2, και 82 του Συντάγματος. Πάμε να δούμε, όμως, τι λένε, ποια είναι η σημασία τους και τι προτείνει η Κυβέρνηση.
Σ’ ό,τι αφορά την ισχύουσα διάταξη του 81 παράγραφος 2, πρόκειται για ένα άρθρο το οποίο εντοπίζεται στο τρίτο μέρος του Συντάγματος, το οποίο φορά στην οργάνωση και στις λειτουργίες της πολιτείας και ειδικότερα της κυβέρνησης, στη συγκρότηση και την αποστολή της. Εδώ να πω ότι η κυβέρνηση είναι το ανώτατο συλλογικό όργανο της εκτελεστικής της εξουσίας, το οποίο, υπό την ηγεσία του Πρωθυπουργού, καθορίζει και κατευθύνει τη γενική πολιτική ζωή της χώρας, σύμφωνα με το άρθρο 82 του Συντάγματος. Είναι το κύριο όργανο άσκησης της εκτελεστικής εξουσίας στην Ελλάδα, η οποία, σύμφωνα με το άρθρο 26 παράγραφος 2, ασκείται από τον Πρόεδρο της Δημοκρατίας και από την κυβέρνηση. Αποτελείται από τον Πρωθυπουργό, τους Υπουργούς και τους Αναπληρωτές Υπουργούς. Ενώ είναι και πολιτικά υπεύθυνη απέναντι στη Βουλή και ασκεί τις αρμοδιότητές της σύμφωνα με το Σύνταγμα και τον νόμο. 
Βέβαια, αν ανατρέξει ο οποιοσδήποτε στην καθημερινή πολιτική ζωή της χώρας και του τόπου -ο οποίος κλονίζεται από πάσης φύσης σκάνδαλα-, θα διαπιστώσει, θέλοντας και μη, ότι η Κυβέρνηση γενικά πλέον δεν λειτουργεί ως ένα συνταγματικό όργανο, όπως θα έπρεπε, όπως της επιβάλλεται από το Σύνταγμα -το οποίο πρέπει να σέβεται και πρέπει να τηρεί την τριμερή διάκριση των εξουσιών και το οποίο έχει χρέος να εκφράζει τη λαϊκή κυριαρχία-, αλλά, δυστυχώς, λειτουργεί ως ένα όργανο έκφρασης και εκδήλωσης της αυταρχικής μεταπολιτευτικής κομματοκρατίας, δηλαδή μιας πολιτικής τάξης η οποία ελέγχει και καταδυναστεύει το κράτος, έχοντας ταυτίσει το πολιτικό και το κομματικό της συμφέρον με το εθνικό. 
Είναι μια έκφραση και εκδήλωση του πρωθυπουργοκεντρικού κράτους, στο οποίο ο ίδιος ο Πρωθυπουργός, με τις τόσες υπερεξουσίες που έχει, συμπεριφέρεται ως ένας αιρετός μονάρχης, φθάνοντας σε σημείο να παρακολουθεί τα στελέχη της Κυβέρνησής του, τους πολιτικούς του αντιπάλους, δημοσιογράφους και στελέχη της ανώτατης ηγεσίας των Ενόπλων Δυνάμεων, συνθλίβοντας, προφανώς, κάθε έννοια κράτους δικαίου και παραβιάζοντας την ίδια τη θεσμική αποστολή της Κυβέρνησης ως οργάνου προβλεπόμενου στο Σύνταγμα και καταργώντας στην πράξη κάθε συζήτηση περί προαγωγής της ελεύθερης λειτουργίας του δημοκρατικού πολιτεύματος, όπως την εντοπίσαμε στην προηγούμενη συζήτηση για το άρθρο 29 του Συντάγματος. 
Μάλιστα, η ερμηνεία την οποία έκανε χθες η Κυβέρνηση της Νέας Δημοκρατίας στη σχετική Επιτροπή Θεσμών και Διαφάνειας για να απορρίψει το αίτημα της Αντιπολίτευσης για κλήση του κ. Δημητριάδη και του κ. Ντίλιαν στην εν λόγω επιτροπή είναι τρανταχτή απόδειξη περί αυτού. 
Εδώ νομίζω ότι ταιριάζει απόλυτα η θουκυδίδεια φράση, η φράση του Θουκυδίδη από την «Ιστορία» του για τη διαστροφή των πολιτικών αξιών, σύμφωνα με την οποία, προκειμένου να δικαιολογηθούν οι ακραίες, οι ανήθικες πράξεις των πολιτειών εκείνης της εποχής που βρίσκονταν σε εμφύλιο πόλεμο, άλλαζαν την καθιερωμένη σημασία των λέξεων. Το ίδιο τρανταχτές, κατά τη γνώμη μας, είναι και οι προτάσεις οι γεμάτες από υπερσυγκεντρωτισμό της Κυβέρνησης σ’ ό,τι αφορά στα άρθρα 29, 41, 54, 86, 90 και 100. 
Η παράγραφος, λοιπόν, η οποία μάς αφορά εν προκειμένω είναι η δεύτερη, η οποία με την ισχύουσα μορφή ορίζει ότι: «Κανένας δεν μπορεί να διοριστεί μέλος της Κυβέρνησης ή Υφυπουργός, αν δεν συγκεντρώνει τα προσόντα που ορίζει το άρθρο 55 για τον Βουλευτή». Δηλαδή η παράγραφος αυτή μάς παραπέμπει ευθέως στα προσόντα τα οποία πρέπει να έχει κάποιος για να γίνει Βουλευτής, τα οποία είναι τα ίδια. Βέβαια εδώ θα γίνει μια επισήμανση ότι για τα προσόντα γίνεται αναλογική παραπομπή με αυτά των Βουλευτών, όμως δεν γίνεται αντίστοιχη αναλογική παραπομπή για τα κολλήματα. 
Τι λέει τώρα, λοιπόν, η πρόταση της Κυβέρνησης; Πρώτον, να υπάρχει η δυνατότητα επανακαθορισμού με νόμο, ο οποίος ψηφίζεται με αυξημένη πλειοψηφία, των ασυμβιβάστων του αξιώματος του Υπουργού και του Υφυπουργού προς άλλα έργα ή ιδιότητες και, δεύτερον, να υπάρχει η δυνατότητα διορισμού Αντιπροέδρων του Υπουργικού Συμβουλίου και μη Υπουργών. 
Στην ουσία, λοιπόν, μας λέει η Κυβέρνηση -η οποία, όπως είδαμε, έχει υπερσυγκέντρωση εξουσιών και κάνει γενικώς ό,τι θέλει- ότι με νόμο τον οποίο εκείνη θα φτιάξει, θα μπορεί με αυξημένη πλειοψηφία να επανακαθορίζει τα ασυμβίβαστα αξιώματος του Υπουργού και του Υφυπουργού. Με απλά λόγια, θα φτιάξει έναν νόμο, κομμένο και ραμμένο στα μέτρα της, ανάλογα με την πολιτική σκοπιμότητα της στιγμής, για να τροποποιεί τα ασυμβίβαστα. Λέει, βέβαια, κατά τη γνώμη μας, προσχηματικά ο νόμος αυτός, ότι ο νόμος αυτός θα ψηφίζεται με αυξημένη πλειοψηφία. Όμως, η πρόταση αυτή προκαλεί ερωτηματικά, μήπως τελικά ο σκοπός είναι να εξυπηρετηθεί κάποια μελλοντική πολιτική συνεργασία, εφόσον, όπως φαίνεται, η Κυβέρνηση δεν θα μπορέσει να έχει αυτοδυναμία;
Η δεύτερη πρόταση της Κυβέρνησης, ώστε να μπορούν να διοριστούν οι Αντιπρόεδροι του Υπουργικού Σύμβουλού και μη Υπουργοί, θεωρούμε ότι εισάγει και θεμελιώνει απαράδεκτα το πελατειακό κράτος στο Σύνταγμα. Θεωρούμε ότι αυξάνει το δέλεαρ για τον οποιονδήποτε να έχει μια επιθυμία να αναβαθμιστεί και έτσι να είναι ακόμα περισσότερο ποδηγετούμενη και ελεγχόμενη η συμπεριφορά του, κυρίως η πολιτική του συμπεριφορά, από την κυβέρνηση. 
Εδώ υπενθυμίζω και επαναφέρω ξανά και θέλω να σχολιάσω την πρόταση της Κυβέρνησης περί ασυμβιβάστου του Βουλευτού και Υπουργού, που υπήρχε, όπως σωστά αναφέρθηκε, το σύστημα των ανοικτών θυρών. Η πρότασή της ΝΙΚΗΣ, δοθείσης της ευκαιρίας να το αναφέρω, περί πλήρους και αποτελεσματικής διάκρισης των εξουσιών στο ζήτημα αυτό, είναι να υπάρχει πλήρες ασυμβίβαστο με τη θέση του Υπουργού. Όποιος, λοιπόν, θέλει να γίνει Υπουργός, να παραιτείται οριστικά από το βουλευτικό αξίωμα, οριστικά και αμετάκλητα. 
Επίσης, να αναφέρουμε και μια πρότασή μας για τα ασυμβίβαστα της βουλευτικής ιδιότητας, εφόσον το παρόν άρθρο παραπέμπει σε αυτά. Να το επαναλάβουμε. Να απαγορεύεται η κατοχή δημοσίου αξιώματος σε πρόσωπα τα οποία συμμετέχουν σε μυστικές οργανώσεις, των οποίων οι δεσμεύσεις ή όχι αντίκεινται στο Σύνταγμα, και να δημιουργείται πλήρης και διαρκής έλεγχος της υπηρεσιακής κατάστασης των Βουλευτών και των Υπουργών, καθώς και των οικείων τους, πριν από και μετά τη θητεία τους, όπως ο νόμος ορίζει. Άλλη μία πρόταση που θα μπορούσε να γίνει στο σημείο αυτό, είναι η συνταγματική πρόβλεψη ενός υπουργείου αποδήμου ελληνισμού. 
Σ’ ό,τι αφορά την πρόταση της Κυβέρνησης για το άρθρο το οποίο αναφέρεται στη συγκρότηση και στην αποστολή της κυβέρνησης, προτείνετε την εισαγωγή μιας αυτοτελούς παραγράφου, η οποία ορίζει ότι θα υπάρχει ετήσια έγκριση ενιαίου σχεδίου κυβερνητικής πολιτικής του επόμενου έτους, το οποίο δημοσιοποιείται και συζητείται σε μια ειδική συνεδρίαση της Ολομέλειας της Βουλής. 
Εδώ τίθενται τα εξής ερωτήματα: Ποια είναι τελικά η ουσιαστική χρησιμότητα αυτής της πρότασης; Τι έχει να προσφέρει πρακτικά στην πολιτική ζωή της καθημερινότητας, στην πολιτική ζωή της χώρας; Θα μπορούσε, ενδεχομένως, να προβληθεί ένα επιχείρημα, ότι: «Τίθεται ένα πρόγραμμα σε δημοσιότητα, ώστε να μπορεί να ενημερωθεί ο κυρίαρχος ελληνικός λαός και άρα υποθετικά η κυβέρνηση δεσμεύεται από αυτό»! Τελικά, όμως, ποιος το πιστεύει; Ουδείς. 
Επίσης τίθενται και άλλα ερωτήματα. Ποιος θα το διαμορφώνει αυτό το πρόγραμμα; Θα το διαμορφώνει από μόνη της η κυβέρνηση; Ή θα διαβουλεύεται ουσιαστικά και αληθινά με τους Έλληνες πολίτες και, φυσικά, με την αντιπολίτευση; Θα τεθεί γενικά σε δημόσια διαβούλευση; Θα μπορούν να γίνουν αλλαγές και προτάσεις; Αν η κυβέρνηση, λοιπόν, το συντάσσει μόνη της και για τον εαυτό της, είναι άνευ ουσίας. Επίσης, πώς θα ψηφίζεται; Προφανώς με την απόλυτη πλειοψηφία. Άρα, πάλι η κυβέρνηση θα το εγκρίνει. 
Εν ολίγοις, θα έχουμε ένα πρόγραμμα, ένα σχέδιο κυβερνητικής πολιτικής από την κυβέρνηση για την κυβέρνηση, το οποίο πάλι θα το ψηφίζει εκείνη! Ποιο είναι τότε το νόημα να δημοσιοποιείται και να συζητείται και, μάλιστα, σε ειδική συνεδρίαση στην Ολομέλεια της Βουλής; Θεωρούμε ότι και οι δύο προτάσεις είναι άνευ ουσίας και για τα μάτια του κόσμου. 
Σας ευχαριστώ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε συνάδελφε. 
Τον λόγο έχει ο Ειδικός Αγορητής της Ελληνικής Λύσης, ο κ. Κωνσταντίνος Χήτας. 
ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης): Ευχαριστώ πολύ, κύριε Πρόεδρε. 
Κατά τη διαδικασία Αναθεώρησης του Καταστατικού Χάρτη της χώρας, το πολιτικό σύστημα καλείται να αποδείξει αν αφουγκράζεται τις ανάγκες της κοινωνίας ή αν επιχειρεί με τρόπο υπόγειο, με τρόπο μεθοδευμένο, να οχυρώσει τα δικά του προνόμια πίσω από τις συνταγματικές διατυπώσεις. 
Σήμερα η συζήτηση για το άρθρο 81 του Συντάγματος φέρνει στο φως τη βαθύτερη ιδεολογική και πολιτική άβυσσο που χωρίζει την κυβερνητική παράταξη από τη δική μας πολιτική πρόταση. 
Ας δούμε, λοιπόν, τι ακριβώς μας προτείνει η Πλειοψηφία για το άρθρο 81, παράγραφος 2. Ζητάτε τη δυνατότητα επανακαθορισμού με νόμο των ασυμβιβάστων του αξιώματος του Υπουργού και του Υφυπουργού προς άλλα έργα ή ιδιότητες. 
Τι σημαίνει αυτό με απλή γλώσσα; Ζητάτε πάλι μια λευκή επιταγή, επί της ουσίας. Θέλετε να μεταφέρετε την ύλη του Συντάγματος σε κοινούς νόμους, όπως έχει γίνει κατά κόρον. Θέλετε η εκάστοτε πλειοψηφία, ακόμα και αν προβλέπεται αυξημένη πλειοψηφία για τα μάτια του κόσμου, να μπορεί να κόβει και να ράβει τα ασυμβίβαστα στα μέτρα των προσώπων που θέλει κάθε φορά να υπουργοποιήσει. Αυτό δεν είναι συνταγματική πρόνοια, είναι συνταγματικός καιροσκοπισμός. 
Αντί το Σύνταγμα να θέτει φραγμούς στη διαπλοκή της πολιτικής εξουσίας με την οικονομική εξουσία, εσείς ανοίγετε ουσιαστικά μια κερκόπορτα, ώστε οι Υπουργοί να μπορούν, ενδεχομένως, να διατηρούν σχέσεις, ιδιότητες και έργα που έρχονται σε ευθεία σύγκρουση συμφερόντων με το δημόσιο λειτούργημα. Το πράγμα γίνεται ακόμη χειρότερο με τη δεύτερη προσθήκη, τη δυνατότητα διορισμού Αντιπροέδρων του Υπουργικού Συμβουλίου και μη Υπουργών. 
Για ποιους, άραγε, προορίζετε, και μάλιστα με συνταγματική δέσμευση, αυτές τις θέσεις; Σκοπεύετε να δημιουργήσετε μια νέα κάστα μάνατζερ-τοποτηρητών του πρωθυπουργικού θεσμού, οι οποίοι δεν θα έχουν καν την πολιτική ευθύνη ενός χαρτοφυλακίου, αλλά θα κινούν τα νήματα της εξουσίας στο παρασκήνιο; 
Αυτά δεν είναι εκσυγχρονισμός, δυστυχώς. Αυτό είναι η θεσμική οχύρωση του επιτελικού κράτους των -με «η», φυσικά- ημετέρων. Είναι η μετατροπή του Υπουργικού Συμβουλίου από πολιτικό όργανο σε διοικητικό συμβούλιο, σε real estate ή σε μια πολυεθνική εταιρεία. 
Απέναντι, λοιπόν, σε αυτόν τον θεσμικό κατήφορο, στην παραχάραξη και απαξίωση της λαϊκής εντολής, η δική μας η παράταξη καταθέτει μία πρόταση που πηγαίνει πραγματικά στην καρδιά της δημοκρατικής λειτουργίας, στη βασική αρχή της διάκρισης των εξουσιών. 
Θεσπίζεται, λοιπόν, το απόλυτο ασυμβίβαστο μεταξύ της ιδιότητας του Βουλευτή και του Υπουργού. Όποιος Βουλευτής διορίζεται Υπουργός παραιτείται αυτοδικαίως της ιδιότητας του Βουλευτή και δεν επανέρχεται. Γιατί το προτείνουμε αυτό; Γιατί πιστεύουμε στη θεμελιώδη αρχή της διάκρισης των εξουσιών. 
Σήμερα στην Ελλάδα η νομοθετική εξουσία έχει μετατραπεί σε ουραγό και χειροκροτητή της εκτελεστικής εξουσίας. Το Κοινοβούλιο έχει απομειωθεί σε έναν μηχανισμό που απλώς επικυρώνει τις αποφάσεις των υπουργικών γραφείων.
 Όταν ο Βουλευτής περιμένει τον ανασχηματισμό για να γίνει Υπουργός, πώς θα ασκήσει ανεξάρτητο και αυστηρό έλεγχο στην κυβέρνηση; Πώς θα συγκρουστεί με μία λανθασμένη κυβερνητική πολιτική, όταν η πολιτική του επιβίωση και η καριέρα του εξαρτώνται από το αν θα είναι αρεστός, για παράδειγμα, στον Πρωθυπουργό, για να πάρει μια θέση στο Υπουργικό Συμβούλιο; 
Με τη δική μας θέση, με τη δική μας πρόταση, ξεκαθαρίζουμε τους ρόλους και λέμε ότι ο Βουλευτής νομοθετεί και ελέγχει. Η αποστολή του είναι να είναι η φωνή του λαού μέσα στη Βουλή, απερίσπαστος, χωρίς το άγχος της υπουργικής καρέκλας. Ο Υπουργός διοικεί και εφαρμόζει το πρόγραμμα της κυβέρνησης, έχοντας την απόλυτη ευθύνη του έργου του, γνωρίζοντας ότι, αν αποτύχει, η καριέρα του δεν θα διασωθεί πίσω από τη βουλευτική ασυλία και το βουλευτικό έδρανο. 
Με το αυτοδίκαιο της παραίτησης και τη μη επάνοδο, βάζουμε τέλος στο φαινόμενο των Υπουργών-τουριστών, που χρησιμοποιούν τα υπουργεία ως πεδίο ψηφοθηρίας και προεκλογικής εκστρατείας για την επόμενη βουλευτική τους εκλογή, αδιαφορώντας για το μακροπρόθεσμο εθνικό συμφέρον. 
Έρχομαι τώρα στο δεύτερο, εξαιρετικά κρίσιμο, σκέλος της πρότασής μας, το οποίο ξέρω ότι ενοχλεί πολλούς σε αυτήν την Αίθουσα, αλλά εκφράζει την πλειοψηφία της ελληνικής κοινωνίας. 
Κανένας δεν θα διορίζεται μέλος της κυβέρνησης, αν προηγουμένως δεν έχει ασκήσει επάγγελμα στην Ελλάδα τουλάχιστον για μια πενταετία και δεν έχει αντίστοιχη επαγγελματική ασφάλιση σε οποιαδήποτε εργασία, εκτός από εργασία σε πολιτικό κόμμα. 
Κυρίες και κύριοι συνάδελφοι, πρέπει να τελειώνουμε με τους επαγγελματίες της πολιτικής, που δεν έχουν κολλήσει ούτε ένα ένσημο στη ζωή τους. Πρέπει να τελειώνουμε με τους ανθρώπους που γεννήθηκαν, μεγάλωσαν και γέρασαν μέσα σε πολιτικά τζάκια, σε κομματικούς σωλήνες, σε πολιτικά γραφεία και σε προστατευμένα ακαδημαϊκά ή οικογενειακά περιβάλλοντα και που, ξαφνικά, καλούνται μετά να υπογράψουν αποφάσεις για τη ζωή του Έλληνα εργαζόμενου, του ελεύθερου επαγγελματία, του αγρότη. 
Πώς είναι δυνατόν ένας άνθρωπος που δεν έχει νιώσει ποτέ την αγωνία της πληρωμής των εισφορών στο τέλος του μήνα, για παράδειγμα, πώς είναι δυνατόν ένας άνθρωπος ο οποίος δεν ξέρει τι σημαίνει να περιμένεις να πληρωθείς από έναν πελάτη για να καλύψεις τα έξοδα της επιχείρησής σου να έρχεται και να νομοθετεί για το φορολογικό ή το ασφαλιστικό σύστημα της χώρας; 
Η έλλειψη επαγγελματικής εμπειρίας στην πραγματική ζωή δεν είναι απλώς ένα βιογραφικό έλλειμμα, είναι μια βαθιά πολιτική και κοινωνική αναπηρία. Οδηγεί σε νόμους που είναι αποκομμένοι από την πραγματικότητα, σε θεωρητικά μοντέλα που συντρίβουν την αγορά και την κοινωνία, επειδή αυτοί που τα σχεδιάζουν δεν έχουν ζήσει ποτέ τις συνέπειες των αποφάσεών τους. 
Θέλετε ένα χειροπιαστό τραγικό παράδειγμα αυτής της αποξένωσης της Κυβέρνησης από την πραγματικότητα; Το ιδιωτικό χρέος στην Ελλάδα έχει φτάσει στο ιλιγγιώδες ποσό των 417 δισεκατομμυρίων ευρώ, το 168% του ΑΕΠ της χώρας. Και το πιο τρομακτικό, το 58% αυτού του χρέους, δηλαδή 236 δισεκατομμύρια, είναι ληξιπρόθεσμο, είναι σε καθυστέρηση, είναι κόκκινο. Η πλειοψηφία αυτών των χρεών είναι προς την εφορία, τα ασφαλιστικά ταμεία, τους servicers. Τριακόσιες χιλιάδες σπίτια Ελλήνων βρίσκονται αυτήν τη στιγμή υπό πλειστηριασμό. 
Ρωτώ, λοιπόν, τους  Υπουργούς, τους νυν, τους άριστους, τους τεχνοκράτες, που φέρατε από το εξωτερικό ή από τα κομματικά σας γραφεία, έχετε επαγγελματική ασφάλιση, για να ξέρετε τι σημαίνει να σου δεσμεύει η εφορία τον τραπεζικό λογαριασμό; Έχετε διοικήσει ποτέ μια μικρή επιχείρηση, για να ξέρετε πώς είναι να μην μπορείς να βγάλεις φορολογική και ασφαλιστική ενημερότητα, επειδή χρωστάς μερικές εκατοντάδες ευρώ;
Αν είχατε εργαστεί στην Ελλάδα για μια πενταετία, αν είχατε πληρώσει εισφορές, αν είχατε νιώσει την πίεση της αγοράς, δεν θα φτιάχνατε έναν εξωδικαστικό μηχανισμό-φάντασμα, που αφήνει τους πολίτες απροστάτευτους απέναντι στα funds και τους servicers. Δεν θα αντιμετωπίζατε το 58% των Ελλήνων, που αδυνατούν να πληρώσουν, ως στρατηγικούς κακοπληρωτές. Θα καταλαβαίνατε ότι πίσω από τα 417 δισεκατομμύρια αυτά κρύβεται η αγωνία της επιβίωσης της ελληνικής οικογένειας. 
Δεν μπορείτε, όμως, να το καταλάβετε, γιατί το δικό σας Σύνταγμα, η δική σας πρόταση, θέλει Υπουργούς αποστειρωμένους, αποκομμένους από την κοινωνική βάση, έτοιμους να εκτελέσουν εντολές των αγορών, χωρίς καμία κοινωνική ενσυναίσθηση. Μαγική λέξη η «ενσυναίσθηση»! 
Κυρίες και κύριοι της Πλειοψηφίας, η πρότασή μας για την πενταετή επαγγελματική προϋπηρεσία στην Ελλάδα δεν είναι ένας τυφλός αποκλεισμός. Όχι. Είναι μια πράξη δικαιοσύνης και αποκατάστασης της εμπιστοσύνης των πολιτών προς το πολιτικό σύστημα. Ο ελληνικός λαός έχει σιχαθεί τους σοφούς, που έρχονται με βαριά βιογραφικά εξωτερικού, τα golden boys, χωρίς να έχουν υποστεί τις συνέπειες των μνημονίων και αναλαμβάνουν τις τύχες της χώρας ως σωτήρες. 
Εμείς λέμε κάτι απλό. Θες να γίνεις, για παράδειγμα, Υπουργός Εργασίας; Μπράβο. Πρέπει να έχεις υπάρξει εργαζόμενος στην ελεύθερη αγορά, τουλάχιστον. Θες να γίνεις Υπουργός Οικονομικών; Πολύ ωραία. Πρέπει να ξέρεις τι σημαίνει ελληνική αγορά, ελληνική φορολογία, ελληνικό τραπεζικό σύστημα, από την πλευρά του διοικούμενου, όχι μόνο από την πλευρά του προνομιούχου. 
Η δική σας πρόταση για τη δυνατότητα διορισμού Αντιπροέδρων και μη Υπουργών ανοίγει τον δρόμο για την πλήρη υποκατάσταση της πολιτικής από τη γραφειοκρατία των συμφερόντων. 
Οι Υπουργοί πρέπει να είναι άνθρωποι της κοινωνίας που έχουν ένσημα, που έχουν δουλέψει, που ξέρουν την αξία του χρήματος και του μόχθου. Η εργασία σε πολιτικό κόμμα -και το τονίζουμε αυτό στην πρότασή μας- δεν μπορεί και δεν πρέπει να αναγνωρίζεται ως επαγγελματική προϋπηρεσία για την κατάληψη υπουργικού θώκου. Ο κομματικός σωλήνας δεν είναι επάγγελμα, είναι προνόμιο και τα προνόμια πρέπει να τελειώνουν. Θα τελειώσουν, όμως, με εσάς στην εξουσία τα προνόμια αυτά;
Η συζήτηση για το άρθρο 81 είναι μια μοναδική ευκαιρία να στείλουμε ένα μήνυμα στην κοινωνία, που μας παρακολουθεί αυτήν τη στιγμή με καχυποψία αλλά και με οργή, δυστυχώς. Είναι ένα μήνυμα ότι το πολιτικό σύστημα είναι έτοιμο να αυτορυθμιστεί. Είναι έτοιμο να βάλει κανόνες στον εαυτό του, να γίνει πιο σεμνό, πιο λειτουργικό, πιο κοντά στον πολίτη. 
Η πρόταση της Κυβέρνησης κινείται στην αντίθετη κατεύθυνση. Είναι μια πρόταση αλαζονείας, συγκέντρωσης της εξουσίας και αποσύνδεσης από την κοινωνική πραγματικότητα των 417 δισεκατομμυρίων ευρώ του ιδιωτικού χρέους. Είναι η πρόταση μιας ελίτ, που φοβάται την εργασία και την κοινωνική λογοδοσία. Σας καλούμε να αποδείξετε έμπρακτα ότι σέβεστε τον Έλληνα εργαζόμενο και ότι θέλετε μια κυβέρνηση από την κοινωνία, που θα κυβερνά για την κοινωνία. 
Ερχόμαστε τώρα στο άρθρο 82. Η εισαγωγή του ενιαίου σχεδίου κυβερνητικής πολιτικής στο Σύνταγμα αποτελεί κλασικό παράδειγμα συνταγματικού πλεονασμού. Η Κυβέρνηση επιχειρεί να εμφανίσει ως μεταρρύθμιση κάτι που μπορούσε να κάνει με έναν απλό νόμο. Δηλαδή, τι; Το ενιαίο σχέδιο κυβερνητικής πολιτικής. Στόχος είναι να στήσει ένα επικοινωνιακό σόου, υποκαθιστώντας τον ουσιαστικό κοινοβουλευτικό έλεγχο και τον αληθινό κοινωνικό διάλογο με μια ετήσια προσχεδιασμένη φιέστα. 
Εάν η υποκρισία και ο πολιτικός εντυπωσιασμός είχαν θεσμικό αποτύπωμα, τότε η πρόταση της Κυβέρνησης για το άρθρο 82 του Συντάγματος θα ήταν το απόλυτο μνημείο της. Μας καλείτε σήμερα να συζητήσουμε και να ψηφίσουμε μια προσθήκη στο άρθρο 82, σύμφωνα με την οποία θα προβλέπεται η ετήσια έγκριση ενιαίου σχεδίου κυβερνητικής πολιτικής του επόμενου έτους, το οποίο θα δημοσιοποιείται και θα συζητείται σε ειδική συνεδρίαση της Ολομέλειας της Βουλής. 
Το ακούς, λες, μια χαρά είναι. Ακούει ο ανυποψίαστος πολίτης αυτήν τη βαρύγδουπη διατύπωση και νομίζει ότι εισάγεται κάποια κοσμογονική, δημοκρατική μεταρρύθμιση. Νομίζει ότι η Κυβέρνηση της Νέας Δημοκρατίας ανακάλυψε ξαφνικά την ανάγκη για λογοδοσία, για προγραμματισμό και για διαφάνεια. Όμως, πίσω από τις λέξεις κρύβεται η απόλυτη γύμνια της πολιτικής σας και η δική μας υποχρέωση είναι να τραβήξουμε την κουρτίνα αυτού του πολιτικού θεάτρου και να δείξουμε στον ελληνικό λαό τι πραγματικά επιχειρείτε να κάνετε, να μετατρέψετε το Σύνταγμα της χώρας σε ένα φθηνό προεκλογικό φυλλάδιο. 
Κυρίες και κύριοι της Πλειοψηφίας, ας αφήσουμε τις θεωρίες και ας πάμε στην ουσία. Θέλω να απαντήσετε σε ένα απλό, καθαρό, αμείλικτο ερώτημα, το οποίο καταλαβαίνει και ο πιο απλός πολίτης αυτής της χώρας. Τι ακριβώς σας εμπόδιζε να το κάνετε αυτό εδώ και οκτώ ολόκληρα χρόνια με έναν απλό νόμο; Ακόμα και χωρίς νόμο, αυτό που πάτε τώρα να βάλετε στο Σύνταγμα, τι σας εμπόδιζε να το κάνετε; 
Κυβερνάτε τον τόπο από το 2019. Είχατε και έχετε απόλυτες κοινοβουλευτικές πλειοψηφίες. Ψηφίζετε εκατοντάδες νόμους, φέρατε χιλιάδες τροπολογίες νύχτα. Ποιο άρθρο του Συντάγματος, του ισχύοντος Συντάγματος, σας απαγόρευε να συντάσσετε ένα ενιαίο σχέδιο κυβερνητικής πολιτικής; Κανένα. Ποιος θεσμός σάς εμπόδιζε να έρχεστε κάθε χρόνο στη Βουλή, να το καταθέτετε και να το συζητάμε στην Ολομέλεια; Κανένας θεσμός. Χρειαζόταν Αναθεώρηση του Συντάγματος για να είστε οργανωμένοι, ας πούμε; Χρειαζόταν συνταγματική επιταγή για να παρουσιάζετε το πρόγραμμά σας; 
Η απάντηση είναι προφανής και είναι και εκκωφαντική. Όχι, βέβαια. Τίποτα απολύτως δεν σας εμπόδιζε να το κάνετε αυτό. Θα μπορούσατε να το είχατε κάνει με έναν απλό νόμο, με μια τροποποίηση του Κανονισμού της Βουλής ή ακόμα και με μια απλή πολιτική πρωτοβουλία του Πρωθυπουργού, αλλά δεν το κάνατε. Και ξέρετε γιατί δεν το κάνατε; Διότι δεν θέλετε τον προγραμματισμό, δεν θέλετε τον έλεγχο, δεν θέλετε τη λογοδοσία, δεν θέλετε, εν τέλει, δεσμεύσεις. Θέλετε απλώς το επικοινωνιακό πυροτέχνημα της στιγμής. «Α, φέρνω αυτό. Φοβερό!». Έτσι λειτουργείτε. 
Και σήμερα έρχεστε να μας πείτε ότι για την ανικανότητά σας ή για την απροθυμία σας να προγραμματίσετε το κυβερνητικό έργο έφταιγε το Σύνταγμα. Ε, δεν το προέβλεπε και δεν το κάναμε. Τώρα, όμως, που θα το προβλέψει, θα το κάνουμε. Είναι να γελάει κανείς, εάν δεν επρόκειτο για τον Καταστατικό Χάρτη της δημοκρατίας μας, τον οποίο δυστυχώς με αυτόν τον τρόπο ευτελίζετε. 
Αυτό που επιχειρείτε σήμερα, κυρίες και κύριοι της Κυβέρνησης, έχει όνομα στην επιστήμη του Συνταγματικού Δικαίου. Κάπως το χαρακτηρίζουν. Ονομάζεται «Σύνδρομο του Συνταγματικού Πλεονασμού». Είναι η επικίνδυνη τάση των αυταρχικών ή των ανίκανων κυβερνήσεων να φορτώνουν το Σύνταγμα με διατάξεις κοινής νομοθεσίας, με ευχολόγια και με διατυπώσεις χωρίς καμία κανονιστική ισχύ, μόνο και μόνο για να δημιουργήσουν εντυπώσεις. 
Το Σύνταγμα δεν είναι ούτε το ημερολόγιο του Πρωθυπουργού ούτε ο εσωτερικός κανονισμός ενός Υπουργικού Συμβουλίου. Το Σύνταγμα ορίζει τη δομή του κράτους. Το Σύνταγμα ορίζει τα όργανα της πολιτείας, προστατεύει τα δικαιώματα των πολιτών, θέτει τα όρια των εξουσιών. Δεν είναι ο χώρος για να γράφετε τις καλές σας προθέσεις για το επόμενο έτος. Υποβαθμίζετε το κύρος του Συντάγματος, όταν το χρησιμοποιείτε ως άλλοθι για την πολιτική σας ανεπάρκεια, όταν εργαλειοποιείτε τη διαδικασία της Αναθεώρησης για να πείτε στους πολίτες, κοιτάξτε, τώρα που θα το βάλουμε στο Σύνταγμα, θα γίνουμε οργανωμένοι, τώρα θα οργανωθούμε. 
Δηλαδή, εάν αύριο μια άλλη κυβέρνηση δεν καταθέσει το σχέδιο εγκαίρως, τι θα γίνει; Θα είναι αντισυνταγματική η κυβέρνηση αυτή; Ποιες θα είναι οι κυρώσεις, δηλαδή; Καμία απολύτως. Καμία κύρωση. Διότι η διάταξη που προτείνετε είναι μια κούφια διάταξη, μια διάταξη-φάντασμα, που δεν παράγει κανένα ουσιαστικό έννομο αποτέλεσμα, παρά μόνο τηλεοπτικό χρόνο για τους Υπουργούς σας. 
Ποια είναι, όμως, η πραγματική, η βαθύτερη στόχευση της Κυβέρνησης πίσω από αυτήν την κίνηση; Γιατί το κάνετε; Διότι, ξέρετε, τίποτα δεν κάνετε στην τύχη. Όλα είναι οργανωμένα. Είστε άριστοι στην επικοινωνία -σας το δίνουμε αυτό- και στη χειραγώγηση. Θέλετε να φτιάξετε άλλο ένα πεδίο κυβερνητικής προπαγάνδας. Μια φορά τον χρόνο ο Πρωθυπουργός θα έρχεται, θα μοιράζει υποσχέσεις για το επόμενο έτος, θα παρουσιάζει εικονικές πραγματικότητες και οι Βουλευτές από κάτω θα χειροκροτάνε όρθιοι. Μα, αυτό ούτως ή άλλως γίνεται και τώρα, για παράδειγμα, στον προϋπολογισμό, αλλά δεν σας φτάνει. Θέλετε μια ακόμη επικοινωνιακή φιέστα. Οι δημοσκόποι πρέπει να γράψουν ποσοστά. 
Τέλος πάντων, κυρίες και κύριοι της Συμπολίτευσης, κλείνοντας, η πρότασή σας για το άρθρο 82 είναι ο θεσμικός καθρέφτης της παράταξής σας. Πολλή βιτρίνα, μηδέν ουσία. Τολμάτε, χωρίς ντροπή, μεγαλόστομες διατυπώσεις στο ίδιο το Σύνταγμα, την ώρα που η κοινωνία στενάζει από τα χρέη αλλά και από την εγκατάλειψη. Εμείς στεκόμαστε απέναντι σε αυτόν τον ευτελισμό και σας λέμε, αντί να μας πουλάτε σχέδια και προγραμματισμό, απλά κάντε τη δουλειά σας για το σύνολο της κοινωνίας και όχι μόνο για τους δικούς σας φίλους. 
Ευχαριστώ πολύ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε, κύριε συνάδελφε. 
Και τον λόγο έχει εκ των Ανεξαρτήτων ο κ. Αθανάσιος (Νάσος) Ηλιόπουλος. 
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Ευχαριστώ.
Κυρίες και κύριοι συνάδελφοι, συζητάμε σήμερα, μια η αλήθεια είναι πρωτότυπη πρόταση για rotation μεταξύ Υπουργών-Βουλευτών, που δεν έχει ξαναϋπάρξει. Ποια είναι η μεθοδολογία; Ότι θα βγαίνεις και, εάν τοποθετείσαι ως Υπουργός, χάνεις τη βουλευτική έδρα, μπαίνει ο επόμενος και μετά, εάν ξαναεπιστρέψεις, χάνει ο άλλος τη βουλευτική έδρα και ξαναμπαίνεις εσύ Βουλευτής, εάν φύγεις από το Υπουργικό Συμβούλιο. Ποια είναι η αιτιολογία; Ότι με αυτόν τον τρόπο θα χτυπηθεί το πελατειακό κράτος. Αυτή είναι η αιτιολογία. Ωραία. 
Η πρώτη παρατήρηση που θέλω να κάνω είναι η εξής. Σκεφτείτε ότι βρισκόμαστε σε ένα Συνέδριο Πολιτικής Επιστήμης σε ελληνικό ή ευρωπαϊκό πανεπιστήμιο και πηγαίνει ένας άνθρωπος να παρουσιάσει ένα τέτοιο paper με αυτή τη σκέψη, ας πούμε, για τη λειτουργία των θεσμών και της δημοκρατίας. Νομίζω ότι η πρώτη αντίδραση θα είναι κάποιος να σηκώσει ένα χέρι και να ρωτήσει εάν όντως κατάλαβε αυτό που είπε ο συνομιλητής του και, όταν θα καταλάβει ότι όντως αυτή είναι η πρόταση, μάλλον θα φεύγει ο κόσμος από τα παράθυρα στο συνέδριο. Δεν θα μείνει κανένας στην αίθουσα ή θα θεωρούν, συγχωρέστε με, ότι έχει «λαλήσει» ο άνθρωπος που το προτείνει. 
Η δεύτερη παρατήρηση που θέλω να σας κάνω είναι ότι δεν είστε αρκετά τολμηροί. Δηλαδή, εάν την πιστεύετε όντως αυτή την πρόταση, θα έπρεπε να πάτε στο άρθρο 1 του Συντάγματος, στην παράγραφο 2 που λέει «Θεμέλιο του πολιτεύματος είναι η λαϊκή κυριαρχία» και να βάλετε και μία παρένθεση, η οποία μερικές φορές, βέβαια, είναι και έκφραση του πελατειακού κράτους. Γιατί αυτό μας λέτε, αυτό είναι το χειρότερο που λέτε με την πρότασή σας, ότι αναπαράγεται μία αντίληψη που λέει ότι η λαϊκή συμμετοχή και η ψήφος είναι το πρόβλημα του πελατειακού κράτους.
Ο συνάδελφος Θεόφιλος Ξανθόπουλος είπε μία πολύ σωστή φράση, ότι με αυτό που κάνετε βάζετε τη λαϊκή εντολή σε αναστολή. Δεν υπάρχει pause στη λαϊκή εντολή. Δεν είναι ότι σήμερα είσαι και μεθαύριο δεν είσαι. Δεν είναι δακτύλιος η λαϊκή εντολή, κάποιες μέρες τα μονά, κάποιες μέρες τα ζυγά, για να παίζετε μουσικές καρέκλες με το ποιος είναι Βουλευτής και ποιος είναι Υπουργός. 
Πάμε, όμως, λίγο και στα πιο κρίσιμα. Τι κάνετε στην ουσία; Όλη η μεθοδολογία που προτείνετε είναι η υπερσυγκεντροποίηση εξουσιών στον Πρωθυπουργό, η υπερσυγκεντροποίηση στο πολιτικό σύστημα, γιατί όπως έχουμε πει εξαρχής, η Νέα Δημοκρατία δεν έχει φέρει μία επικοινωνιακή πρόταση. Η Νέα Δημοκρατία έχει φέρει μία πρόταση που φτιάχνει μια βαθιά αυταρχική δημοκρατία. Το χειρότερο, βέβαια, που κάνετε είναι ότι βαφτίζετε τα πάντα ως λαϊκισμό. Κάθε λαϊκό αίτημα για εσάς είναι λαϊκισμός, η λαϊκή συμμετοχή μέσω της ψήφου είναι πελατειακό σύστημα. Αυτό, όμως, συμβαίνει, γιατί έτσι το καταλαβαίνετε εσείς. Αυτό που δεν κατανοείτε είναι ότι όταν έρχεστε εδώ και λέτε ότι η ψήφος τροφοδοτεί το πελατειακό σύστημα, ασυνείδητα βγάζετε μπροστά στον δημόσιο διάλογο το πώς αντιλαμβάνεστε εσείς τους ανθρώπους από τους οποίους ζητάτε να σας στηρίξουν. Σας έχω νέα! Δεν το αντιλαμβανόμαστε όλοι έτσι. Δεν βλέπουμε τον κόσμο σαν πελάτες. Αυτό που κάνουμε είναι ότι βλέπουμε την ευθύνη μας να εκπροσωπήσουμε συγκεκριμένα αιτήματα. Και αυτό δεν είναι λαϊκισμός, δεν είναι πελατειακό σύστημα. 
Και θα αναφερθώ σε τρεις πρόσφατες περιπτώσεις στις οποίες φαίνεται ξεκάθαρα ότι η διαφθορά, η διαπλοκή και η σχέση με παράξενα συμφέροντα δεν συνδέονται με την ψήφο. Δεν φταίει, δηλαδή, η λαϊκή ψήφος και η συμμετοχή που φτιάχνει πελατειακές σχέσεις. Δεν φταίει η λαϊκή ψήφος για την επαφή και τη σχέση που είχαν ο Λαβράνος και ο Ντίλιαν με μέλη της Κυβέρνησής σας και για το ότι αυτή τη στιγμή είστε εκβιαζόμενοι από τον Ντίλιαν. Δεν φταίει η λαϊκή ψήφος για το γεγονός ότι στην Επιτροπή Θεσμών και Διαφάνειας βάλατε βέτο στο να έρθει να καταθέσει στη Βουλή ο άνθρωπος που λέει ότι έχει πιστοποιητικά, κρατικά έγγραφα για να κάνει τις εξαγωγές του Predator και να έχει καλή συνεργασία με το ελληνικό κράτος. Δεν φταίει η λαϊκή ψήφος που κάνετε όλοι τους Κινέζους για τον άνθρωπο που έχει πει τον Πρωθυπουργό Νίξον και δεν μιλάει κανένας και φοβάστε να έρθει να καταθέσει.
Δεν φταίει, επίσης, η λαϊκή ψήφος γι’ αυτά που έγιναν στον ΟΠΕΚΕΠΕ, κάτι που μάλλον έχετε δει. Αυτή τη στιγμή έχει καταδικαστεί και η Ρέππα και ο Μελάς, άνθρωποι με τους οποίους συνεργαζόσασταν, ενώ έχει αποφασιστεί και η αναβάθμιση της κατηγορίας για κακούργημα και το δικαστήριο έχει μιλήσει και για πολιτικές ευθύνες. Ειδικά για την κ. Ρέππα έχουμε να πούμε και διάφορα άλλα.
Με τον ίδιο τρόπο, δεν φταίει η λαϊκή συμμετοχή και η ψήφος για τις σχέσεις που έχετε εσείς ως Κυβέρνηση με συγκεκριμένα συμφέροντα στην ενέργεια, με το LNG, με το φυσικό αέριο και αυτή τη στιγμή η χώρα έχει αποθήκευση ενέργειας 2%, ενώ η Βουλγαρία 52% και άρα με αυτό τον τρόπο, δεν έχουμε πιο φθηνή ενέργεια σε σχέση με αυτό που θα μπορούσαμε να έχουμε. Δεν είναι ζήτημα αν κάποιος ήταν Βουλευτής και είχε πελατειακή σχέση με τους εκλογείς του. Είναι το ζήτημα των συμφερόντων που ως σύστημα, ως δομή, επιλέγετε να εξυπηρετήσετε. 
Και επανέρχομαι στο κεντρικό ζήτημα. Έχετε ένα βασικό αφήγημα, την κόντρα σας με τον λαϊκισμό. Όπως σας έχουμε πει ξανά, όταν μία έννοια γίνεται «κουβάς», δηλαδή όταν πετάς τα πάντα μέσα στην έννοια «λαϊκισμός», τότε η έννοια χάνει την εννοιολογική της αξία, χάνει τη δυνατότητά της να εξηγεί, χάνει τη δυνατότητά της να μπορεί να ορίζει ένα πλαίσιο κατανόησης. Διότι ο ορισμός συνίσταται στη διαφορά. Όταν τα πετάς όλα μέσα, έχεις «κουβά», δεν έχεις έννοιες. 
Ωστόσο, αυτή τη στιγμή καταλαβαίνουμε περισσότερα από αυτούς που χρησιμοποιούν την έννοια, παρά την ίδια  την έννοια. Στο καινούργιο βιβλίο που εκδόθηκε αυτές τις μέρες για το Σύνταγμα -στο οποίο θα κάνω πάλι αναφορά και θεωρώ ότι θα πρέπει να μοιραστεί μέσα στην Επιτροπή- με τίτλο «Ποια αναθεώρηση;» οι δύο καθηγητές κάνουν μία κρίσιμη παρατήρηση. Λένε ότι αυτή τη στιγμή αυτό το οποίο ζούμε στο όνομα του αντιλαϊκισμού και της επίθεσης στον λαϊκισμό είναι μια εξέγερση των ελίτ. Αυτό το πολιτικό σχέδιο υλοποιείται. Αυτό το οποίο βγαίνει και λέει ο Άδωνις Γεωργιάδης -και όχι μόνο- ότι πρέπει να καταπολεμήσει, την ηγεμονία της Αριστεράς, στην πραγματικότητα αυτό που ενοχλεί τον Άδωνι Γεωργιάδη -και όχι μόνο τον Άδωνι Γεωργιάδη, αλλά όλη αυτή τη σχολή σκέψης- δεν είναι η ηγεμονία της Αριστεράς, αλλά ότι συνέβη η Γαλλική Επανάσταση. Αυτό είναι που σας ενοχλεί. Και σας ενοχλεί, γιατί κατοχύρωσε κάποια συγκεκριμένα ανθρώπινα δικαιώματα και έφτιαξε ένα πλαίσιο. Δεν περνάτε, λοιπόν, καλά μέσα σε αυτό το πλαίσιο που ορίστηκε από τη Γαλλική Επανάσταση και είμαστε σε μία προσπάθεια, επαναλαμβάνω, εξέγερσης των ελίτ. Αυτό είναι που υλοποιείτε -βλέπω ότι σας προκαλεί γέλιο και χαίρομαι γι’ αυτό- και στη συγκεκριμένη ρύθμιση το υλοποιείτε με το να δώσετε υπερεξουσίες στον Μητσοτάκη, στον Πρωθυπουργό, σε αυτόν που θέλετε να έχετε ως Πρωθυπουργό, ο οποίος μάλιστα είχε τους μισούς από εσάς υπό παρακολούθηση. 
Και κλείνω με το εξής, γιατί πάντα η ιστορία παίζει παράξενα παιχνίδια. Είμαστε στον Ιούλιο. Τέτοιες μέρες, τον Ιούλιο του ’65, υπήρχαν πάλι κάποια ζητήματα σε σχέση με το πολίτευμα. Ένας βασιλιάς δεν δεχόταν το δικαίωμα του Πρωθυπουργού να ορίζει το κυβερνητικό σχήμα. Έτσι, λοιπόν, μπαίνουμε στην κρίση των Ιουλιανών. Κεντρικός παίκτης της κρίσης των Ιουλιανών ήταν ο Κωνσταντίνος Μητσοτάκης, ο οποίος παίρνει πάνω του την αποστασία, φτιάχνει μια κυβέρνηση ελεγχόμενη σε συνεργασία με τον βασιλιά, ξεπλένει όλο τον χουντικό μηχανισμό που υπήρχε και στην ΕΥΠ και στον Στρατό κ.λπ. και τους ήξεραν κανονικά και η αποστασία ήταν το πρώτο βήμα για να οδηγηθούμε στη χούντα. 
Έρχεται, λοιπόν, σήμερα ένας άλλος Μητσοτάκης που αντιγράφει αυτή τη μεθοδολογία και λέει ότι εγώ ως καινούργιος βασιλιάς θα ορίζω την αντιπροσώπευση στη Βουλή, γιατί με κυβερνητικά σχήματα των πενήντα και εξήντα Υπουργών οριακά θα ορίζει τη σύνθεση του Κοινοβουλίου. Σας έχουμε νέα, λοιπόν. Να είστε σίγουροι ότι αυτό δεν θα περάσει. Θα ναυαγήσει και αυτή η προσπάθεια, γιατί αυτό είναι το ελάχιστο δημοκρατικό καθήκον που έχουμε. 
Ευχαριστώ πολύ, κύριε Πρόεδρε. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε συνάδελφε.
Επειδή ετέθη το ζήτημα της αγοράς του βιβλίου, θα ήθελα να σας πω το εξής. Ό,τι έχουμε διανείμει εδώ, μεταξύ των οποίων και βιβλία, έχει διατεθεί δωρεάν στην επιτροπή μας από τους συγγραφείς.
ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ: Μπορεί να γίνει μία επικοινωνία με τον εκδοτικό μήπως το διανείμει, κύριε Πρόεδρε.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Θα μπορούσατε ίσως να συζητήσετε με τον Πρόεδρο της Βουλής αν τίθεται ζήτημα αγοράς. Εγώ δεν έχω προϋπολογισμό για να αγοράζω το οτιδήποτε. Διαφορετικά, μπορεί ενδεχομένως να υπάρξει συνεννόηση. Πάντως, ό,τι έχει έρθει στην επιτροπή μας προς διανομή, έχει διανεμηθεί.
ΕΛΕΝΗ ΚΑΡΑΓΕΩΡΓΟΠΟΥΛΟΥ: Μπορείτε να μας πείτε τη σειρά; 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Πρώτος είναι ο Ιωάννης Κεφαλογιάννης, τον οποίο δεν βλέπω εδώ, οπότε τώρα θα δώσω τον λόγο στην Αντιπρόεδρό μας, την κ. Λιακούλη από το ΠΑΣΟΚ. 
Και ενόσω ετοιμάζεται η κ. Λιακούλη, σας ενημερώνω ότι στη συνέχεια θα μιλήσουν ο κ. Κωτσός, ο κ. Παπαηλιού, ο κ. Κτιστάκης, ο κ. Καππάτος, η κ. Καραγεωργοπούλου, ο κ. Γαβρήλος και η κ. Τζάκρη. 
ΠΑΝΑΓΗΣ ΚΑΠΠΑΤΟΣ: Κύριε Πρόεδρε, σας ενημερώνω ότι στις 13.15΄ θα πρέπει να αντικαταστήσω τον Πρόεδρο κ. Μπαρτζώκα στη Διαρκή Επιτροπή Δημόσιας Διοίκησης.
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Θα τα φροντίσουμε όλα, μην ανησυχείτε. 
ΠΑΝΑΓΗΣ ΚΑΠΠΑΤΟΣ: Ευχαριστώ πολύ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Τον λόγο, λοιπόν, έχει η κ. Λιακούλη. 
ΕΥΑΓΓΕΛΙΑ ΛΙΑΚΟΥΛΗ (Αντιπρόεδρος της Επιτροπής): Ευχαριστώ πολύ, κύριε Πρόεδρε. 
Κυρίες και κύριοι συνάδελφοι, ενώ σήμερα συζητάμε τα άρθρα 81 και 82, βρισκόμαστε μπροστά σε μία κλασική κυβερνητική μεθοδολογία. Από τη μία πλευρά, λοιπόν, στο άρθρο 81 προτείνεται μία επικίνδυνη ρευστότητα γύρω από τα ασυμβίβαστα των Υπουργών και τη δομή της Κυβέρνησης. Η Νέα Δημοκρατία φέρνει ένα ακόμα ασαφές πλαίσιο που θα δημιουργήσει αμφισβητήσεις και βεβαίως δεν ταιριάζει καθόλου στον θεσμικό ρόλο της Κυβέρνησης. 
Από την άλλη, στο άρθρο 82 προτείνεται η ετήσια κατάρτιση και έγκριση του Ενιαίου Σχεδίου Κυβερνητικής Πολιτικής. Δηλαδή λέτε ότι θέλετε να κάνετε έναν συγκεκριμένο προγραμματισμό, πλέον, της Κυβέρνησης, που θα γνωστοποιείται στη Βουλή. Είναι σαν να μιλάμε τώρα για μία κυβέρνηση άλλης χώρας. Στην πραγματικότητα εδώ είστε για να μιλήσετε θεωρητικώς για το πώς θα θέλατε η Κυβέρνησή σας αυτά τα εφτά χρόνια να είναι, αλλά δεν τα κατάφερε να είναι. Αυτό κάνετε. Γιατί, είχατε κανένα κώλυμα από το Σύνταγμα, σας πείραζε και δεν σας άφηνε να έρθετε στη Βουλή να πείτε το κυβερνητικό σας σχέδιο; Θέλετε δηλαδή να σας το λέει ο συνταγματικός νομοθέτης για να μην μπορείτε να το παραβείτε; Τι είναι αυτά που μας λέτε; Και επιτέλους, δεν μπορείτε να τα ευτελίζετε όλα. Δηλαδή ευτελίζετε και τη θεωρία, όχι μόνο την πράξη. Λέτε ότι θα προσθέσετε πράγματα τα οποία ούτως ή άλλως είναι αυτονόητα. Μας μιλάτε για το αυτονόητο. Θέλετε το κυβερνητικό πρόγραμμα να ορίζεται συνταγματικά κατά λέξη, διαφορετικά δεν μπορείτε να το παρουσιάσετε, μας λέτε.
Για το άρθρο 81 σάς πήρε ξαφνικά ο πόνος ο μεγάλος και θέλετε να ανακαθορίσετε, λέτε, τα υπουργικά ασυμβίβαστα, με νόμο αυξημένης πλειοψηφίας. Μια πρόταση χωρίς κανένα κανονιστικό αντίκρισμα. Περιμένω ότι η Νέα Δημοκρατία, σοφά ποιώντας, αυτή την πρόταση θα την πάρει πίσω μέχρι να φτάσουμε στην Αναθεωρητική Βουλή, διότι δεν έχει λογική. Και θα εξηγήσω τι εννοώ. Ποιο είναι το πραγματικό εύρος αυτής της μεταβολής και ποια είναι η σκοπιμότητα της ρύθμισης; Κάναμε ήδη μία εκτενή συνεδρίαση γι’ αυτό το θέμα, για τα ασυμβίβαστα των Βουλευτών, για την ανάγκη σαφήνειας, προβλεψιμότητας στις ρυθμίσεις, όλα αυτά δηλαδή που θέλει να έχει τη δυνατότητα να αλλάξει η Κυβέρνηση με έναν κοινό νόμο έστω αυξημένης πλειοψηφίας. 
Ποιες είναι οι προθέσεις και ποιο είναι το σχέδιό σας; Τι θέλετε να μας πείτε για τα κωλύματα των Υπουργών; Ακριβώς ποιο είναι το σχέδιο και ποια είναι η ρίζα αυτής της διάταξης; Τι θέλετε να αλλάξετε; Επιδιώκετε ουσιαστικά να αποδυναμώσετε, να καταργήσετε το πλήρως επαγγελματικό ασυμβίβαστο για τα μέλη της κυβέρνησης; Ο ποιητής τι θέλει να πει; Ή τελικά εγκλωβίζεστε σε μία δευτερεύουσα διαδικαστική τροποποίηση του τρόπου με τον οποίο τίθενται τα ασυμβίβαστα; Είναι δηλαδή θέμα διαδικασίας ή είναι ουσίας; Δεν έχουμε καταλάβει. Χωρίς καταγραφή των προθέσεων της Κυβέρνησης δεν μπορείτε να μας ζητάτε να δώσουμε «λευκή επιταγή» στον μελλοντικό νομοθέτη, αν τελικά θέλει τους Υπουργούς πλήρους και αποκλειστικής απασχόλησης ή Υπουργούς με ταυτόχρονη επαγγελματική δραστηριότητα. Αυτό πρέπει να το πείτε, πού κατατείνει η σκέψη σας. 
Και φυσικά η συζήτηση σήμερα για τα υπουργικά ασυμβίβαστα δεν μπορεί να μη συνδεθεί με όσα ακούσαμε ήδη από τον Πρωθυπουργό για το μερικό ασυμβίβαστο Υπουργού-Βουλευτή. Αυτό πάλι πού το βρήκατε και το φέρατε; Και πώς έτσι σας ήρθε; Εγώ θεωρώ ότι ήταν ένα επικοινωνιακό πυροτέχνημα την ώρα που ο κ. Μητσοτάκης ήταν πάλι «στα κάγκελα», ανεβασμένος από το στρίμωγμα που έχει υποστεί και για το ζήτημα του ΟΠΕΚΕΠΕ, με το ρουσφέτι που έπεσε σύννεφο από ψηλά μέχρι χαμηλά, με όλους τους «Γκρούεζους» και τα πρωτοπαλίκαρά σας να τους έχετε κάνει πρώτο παιδί στο χωριό. Αυτά κάνετε. Και πέταξε τότε ο Πρωθυπουργός ότι «κοίταξε να δεις, το ρουσφέτι τώρα κομμένο». «Πώς;» τον ρώτησε η κοινή γνώμη. Και απάντησε, τι να βρει ο άνθρωπος, εφηύρε εκείνη την ώρα και είπε: κοιτάξτε να δείτε, οι Υπουργοί πλέον δεν θα μπορούν να κάνουν ρουσφέτι, γιατί όταν θα γίνονται Υπουργοί θα παύουν να είναι Βουλευτές και Βουλευτές θα γίνονται αυτοί που είναι επιλαχόντες, αναπληρωματικοί. 
Αλλά ποια είναι η «ταμπακιέρα»; Όταν θα παύει κάποιος να είναι Υπουργός, θα επιστρέφει πίσω στα έδρανα της Βουλής, θα καταλαμβάνει τη θέση του αναπληρωματικού και ο αναπληρωματικός θα πηγαίνει πίσω στην εκλογική του περιφέρεια σαν αναπληρωματικός. Τώρα, για να είμαστε τίμιοι, αν αυτό εσείς το βλέπετε σοβαρό και το βλέπετε για μία πρόταση που δεν θα βάλει ο άλλος τα γέλια να ξεκαρδιστεί, αν είναι άνθρωπος με χιούμορ, ή σε διαφορετική περίπτωση, αν είναι ένας άνθρωπος με φιλότιμο θα βάλει τα κλάματα για το πώς αντιμετωπίζετε κάθε φορά που βρίσκετε τα δύσκολα, με τι προτάσεις και με τι εφευρήματα και με τι πυροτεχνήματα, τι να πω; Πάρτε το πίσω αυτό. Αυτό δεν είναι σοβαρό. Δεν έχουμε να πούμε τίποτε άλλο. 
Εγώ δεν πιστεύω ότι η πλειοψηφία ενός κόμματος, έστω της Νέας Δημοκρατίας, παρά το γεγονός ότι γίνατε όπως γίνατε με όλα αυτά τα σκάνδαλα κ.λπ., δεν θεωρώ ότι θα υπάρξει πλειοψηφία μέσα στο κόμμα σας που θα υποστηρίξει αυτές τις ρυθμίσεις. Γιατί γελοιοποιούν τους ανθρώπους που συμμετέχουν και γιατί καταλαβαίνουμε ότι σε καμία περίπτωση ούτε το ρουσφέτι θα χτυπήσουν. Δηλαδή ο Υπουργός ο οποίος θα ξαναγυρίσει πίσω στη θέση του δεν ενδιαφέρεται να τα έχει καλά με την εκλογική του περιφέρεια, αν θεωρήσουμε ότι αυτός είναι ο λόγος για το ρουσφέτι; Αυτός είναι ο λόγος για το ρουσφέτι ή η ομηρία, η αιχμαλωσία, στην οποία θέλετε τον γενικό και ειδικό πληθυσμό, τις τάξεις των ανθρώπων, τους επαγγελματίες κ.λπ. να έχετε προκειμένου να είστε κυβέρνηση και να παίρνετε την πλειοψηφία έστω αυτού του ποσοστού του κόσμου που ψηφίζει τελικά. Γιατί δεν θα απομείνει, μη νομίζετε. Ήταν 60%, στο 50% θα πάει, στο 40%, με αυτά που βλέπει και με την προκοπή σας και με τα χαΐρια σας. Γιατί αυτό έχετε καταφέρει μέχρι σήμερα, να κάνετε την κοινή γνώμη να στρέφει μακριά το πρόσωπό της από την πολιτική και να τη θεωρεί περισσότερο μέρος του προβλήματος παρά μέρος της λύσης των προβλημάτων μας. 
Τώρα, λοιπόν, με αυτά και με αυτά και ειδικά με τις ρυθμίσεις τις οποίες φέρνετε υπάρχει και ένα ζήτημα το οποίο θέλω να θίξω στον χρόνο που απομένει, για τους Αντιπροέδρους. Η πρόβλεψη για τον διορισμό Αντιπροέδρων της Κυβέρνησης, οι οποίοι δεν θα φέρουν την ιδιότητα του Υπουργού, στερείται κάθε θεσμικής και συνταγματικής θεμελίωσης, διότι πρόκειται περί μίας «γκρίζας ζώνης». Δεν ξέρουμε τι θα είναι, ο σκληρός πυρήνας της εκτελεστικής εξουσίας δεν ξέρουμε τι θα είναι. Προσέξτε γιατί. Ποια είναι η αρμοδιότητα; Από πού θα αρχίζει και πού θα τελειώνει το καθήκον, η αρμοδιότητα και η ευθύνη τους; Ποια είναι η συνταγματική νομιμοποίηση αυτών των προσώπων; Πώς θα συντονίζουν το κυβερνητικό έργο όταν δεν θα συμμετέχουν θεσμικά στο Υπουργικό Συμβούλιο; Έχετε απαντήσεις σε αυτά; Περιμένω να ακούσω τις απαντήσεις.
Όμως, το πιο επικίνδυνο σημείο δεν είναι όλα τα προηγούμενα που ανέφερα. Είναι η αποσύνδεση των Αντιπροέδρων από το αυστηρό καθεστώς ευθύνης και ασυμβιβάστων που ισχύει για τα μέλη της Κυβέρνησης. Αυτό είναι. Άλλη «ταμπακιέρα», δεύτερη. Εδώ είναι το θέμα. Άρα, όποιος θέλει σε ευαίσθητους τομείς, όπως για παράδειγμα ζήσαμε τις υποκλοπές -δεν ζήσαμε;-, ζήσαμε την ΕΥΠ, βάζει έναν Αντιπρόεδρο εκεί, αφού δεν θα συνδέεται με τον σκληρό πυρήνα της κυβέρνησης και δεν θα έχει ευθύνη και δεν θα υπάρχει ασυμβίβαστο κ.λπ., όλα αυτά τα συνταγματικά, οι συνταγματικές προβλέψεις, κωλύματα, ζητήματα κ.λπ.. Φανταστείτε πόσο «γκρίζα ζώνη», βαθιά «γκρίζα ζώνη»!
Γι’ αυτό λοιπόν θεωρούμε ότι, πέραν του γεγονότος ότι χρειάζεται μία βαθιά και θεσμική συζήτηση σε επίπεδο Κοινοβουλίου, τα υπουργικά ασυμβίβαστα δεν είναι θέμα δευτερεύουσας σημασίας που μπορούν να γίνουν όχημα για «φωτογραφικές» ρυθμίσεις και εξαιρέσεις. 
Επίσης, ο κυβερνητικός προγραμματισμός δεν μπορεί να μείνει σε επίπεδο τίτλων ειδήσεων και έκθεσης προθέσεων. Χρειάζεται σαφήνεια στην υλοποίηση, αξιολόγηση και λογοδοσία. Τίποτα από αυτά τα τρία δεν μας εμφανίζετε, παρά μόνο μία ιδέα τάχα μου δήθεν για το ένα θέμα και κάποιους Αντιπροέδρους, γιατί «σαν κατεργαραίοι ας έχουμε και κάτι προκειμένου να μας καλύψει στα δύσκολα», και επειδή η Κυβέρνηση αυτή πολλά δύσκολα αντιμετώπισε στην πορεία της στην επταετία, και όχι δύσκολα για τον ελληνικό λαό, δηλαδή για την ακρίβεια που τον χειμάζει, για τον πρωτογενή τομέα που βρίσκεται πλέον σε πλήρη εξαθλίωση, για τη νεολαία που μας κουνά το μαντήλι κ.λπ., αλλά τα δύσκολά σας ήταν τα σκάνδαλά σας, τα οποία τα «ξεπλένετε» το ένα μετά το άλλο ή νομίζετε ότι τα «ξεπλένετε», όπως κάνατε χθες, με αυτήν επίσης την αντικοινοβουλευτική σας πρακτική ή αλλιώς το κοινοβουλευτικό σας πραξικόπημα στην Επιτροπή Θεσμών και Διαφάνειας, όταν φυγαδεύσατε από την πίσω πόρτα πάλι τον κ. Δημητριάδη και τον κ. Ντίλιαν, διότι στα μάτια να κοιταχτείτε δεν μπορείτε. Αυτό μπορούν να το κάνουν μόνο μεταξύ τους οι έντιμοι.
Ευχαριστώ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ.
Τον λόγο έχει ο κ. Ιωάννης Κεφαλογιάννης από τη Νέα Δημοκρατία.
ΙΩΑΝΝΗΣ ΚΕΦΑΛΟΓΙΑΝΝΗΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, η σημερινή συζήτηση αφορά δύο διατάξεις που εκ πρώτης όψεως φαίνονται οργανωτικές, στην πραγματικότητα όμως βρίσκονται στον πυρήνα της λειτουργίας της εκτελεστικής εξουσίας. Τα άρθρα 81 και 82 δεν καθορίζουν απλώς τη σύνθεση της κυβέρνησης ή τις αρμοδιότητες του Πρωθυπουργού, αλλά καθορίζουν τον τρόπο με τον οποίο οργανώνεται η άσκηση της κυβερνητικής εξουσίας. Και αυτό, βεβαίως, έχει μία ιδιαίτερη σημασία, γιατί κάθε Σύνταγμα καλείται να απαντήσει σε δύο διαφορετικά ερωτήματα. Το πρώτο είναι ποιος κυβερνά και το δεύτερο είναι πώς κυβερνά.
Το πρώτο ερώτημα, το Σύνταγμα του 1975 το απάντησε με έναν τρόπο υποδειγματικό. Μετά την αποκατάσταση της δημοκρατίας, το πρωταρχικό ζητούμενο ήταν η πλήρης κατοχύρωση της κοινοβουλευτικής αρχής, η πολιτική ευθύνη της κυβέρνησης απέναντι στη Βουλή και η αποτροπή κάθε ενδεχομένου αυθαίρετης άσκησης της εκτελεστικής εξουσίας. Πενήντα χρόνια αργότερα, κανείς προφανώς δεν αμφισβητεί αυτές τις θεμελιώδεις αρχές. Η πρόκληση, όμως, έχει πλέον μετατοπιστεί. Δεν αρκεί μια κυβέρνηση να είναι δημοκρατικά νομιμοποιημένη. Οφείλει να είναι και θεσμικά οργανωμένη. Οφείλει να λειτουργεί με σαφή κατανομή ευθυνών, με συνοχή, με προγραμματισμό και με λογοδοσία. 
Αυτό, λοιπόν, είναι ίσως το διακύβευμα αυτής της Αναθεώρησης όσον αφορά τα συγκεκριμένα άρθρα. Η εμπειρία των τελευταίων δεκαετιών ανέδειξε μία ενδιαφέρουσα αντίφαση. Από τη μία πλευρά, η κυβερνητική λειτουργία εξελίχθηκε σημαντικά, δημιουργήθηκαν νέοι μηχανισμοί συντονισμού, αναπτύχθηκαν διαδικασίες στρατηγικού σχεδιασμού, καθιερώθηκαν εργαλεία παρακολούθησης του κυβερνητικού έργου και ενισχύθηκαν και οι κανόνες καλής νομοθέτησης. Η ίδια η λειτουργία του κράτους έγινε πιο σύνθετη και πιο απαιτητική. Από την άλλη πλευρά, το συνταγματικό κείμενο παρέμεινε σχεδόν αμετάβλητο ως προς την οργάνωση της κυβέρνησης. Εξακολουθεί να περιέχει οργανωτικές λεπτομέρειες που, ενδεχομένως, δεν είναι αναγκαίο να κατοχυρώνονται στο ανώτατο επίπεδο της έννομης τάξης, ενώ δεν προβλέπει θεσμούς που σήμερα θεωρούνται αυτονόητοι για μία σύγχρονη, προγραμματική και υπόλογη διακυβέρνηση. 
Αυτήν ακριβώς την αναντιστοιχία επιχειρεί να θεραπεύσει η πρόταση της Νέας Δημοκρατίας για τα συγκεκριμένα άρθρα. Στις περισσότερες ευρωπαϊκές δημοκρατίες, τα Συντάγματα καθορίζουν τον πυρήνα της εκτελεστικής εξουσίας, αλλά αφήνουν στον κοινό νομοθέτη ή στην ίδια την κυβέρνηση την ευθύνη να οργανώνει τη λειτουργία της, ώστε να ανταποκρίνεται στις εκάστοτε διοικητικές και πολιτικές ανάγκες. Η ευελιξία αυτή δεν αποδυναμώνει το Σύνταγμα. Αντιθέτως, διασφαλίζει τη διαχρονικότητά του. Ένα συνταγματικό κείμενο που επιχειρεί να προδικάσει κάθε οργανωτική επιλογή κινδυνεύει να καταστεί άκαμπτο. Ένα Σύνταγμα που κατοχυρώνει τις αρχές και αφήνει περιθώριο θεσμικής προσαρμογής αποδεικνύεται ανθεκτικό στον χρόνο.
Αυτό είναι και το πνεύμα της πρότασης της Νέας Δημοκρατίας για το άρθρο 81. Στην ουσία δεν αλλάζει ποιος κυβερνά, δεν αλλάζει ποιος λογοδοτεί. Δεν αλλάζει η αρχή της κοινοβουλευτικής ευθύνης. Επιχειρείται, όμως, να απαλλαγεί το ίδιο το Σύνταγμα από οργανωτικές δεσμεύσεις που μπορούν να ρυθμίζονται αποτελεσματικότερα με νόμο, πάντοτε υπό τον έλεγχο της Βουλής. Θα πρότεινα, μάλιστα, να μη σταθούμε εδώ απλώς στη δυνατότητα διορισμού των Αντιπροέδρων του Υπουργικού Συμβουλίου που δεν είναι Υπουργοί και, κατά την άποψή μου, αυτή είναι και η επιμέρους ρύθμιση.
Επειδή έγινε και πολύς λόγος για το ασυμβίβαστο μεταξύ Υπουργού και Βουλευτή, έχω καταθέσει και δημοσίως τις απόψεις μου, θεωρώντας ότι αυτό είναι λάθος, με την έννοια ότι αν δει κανείς όλα τα κοινοβουλευτικά συστήματα, παίρνοντας μάλιστα ως παράδειγμα και το βρετανικό το οποίο είναι η κοιτίδα του σύγχρονου κοινοβουλευτισμού, θα δει ότι υπάρχει υποχρεωτικότητα μεταξύ ιδιότητας Υπουργού και Βουλευτή. Όμως, επαναλαμβάνω -και με τις προηγούμενες σκέψεις που σας είπα- το πλαίσιο της Νέας Δημοκρατίας όσον αφορά το άρθρο 81 είναι πολύ συγκεκριμένο και θα πρέπει να σταθούμε σε αυτό το πνεύμα και όχι σε επιμέρους ρυθμίσεις. Η πραγματική επιλογή της πρότασης είναι ότι το Σύνταγμα δεν πρέπει να εγκλωβίζεται σε οργανωτικές λεπτομέρειες της κυβερνητικής δομής. 
Ως προς το άρθρο 82, η Νέα Δημοκρατία προτείνει να καθιερωθεί η ετήσια έγκριση του Ενιαίου Σχεδίου Κυβερνητικής Πολιτικής του επόμενου έτους, το οποίο θα δημοσιοποιείται και θα συζητείται σε ειδική συνεδρίαση της Ολομέλειας της Βουλής. Θα μπορούσε κάποιος να αναρωτηθεί γιατί χρειάζεται αυτό στο Σύνταγμα. Δεν αρκεί ένας απλός νόμος; Η απάντηση εδώ είναι ότι δεν πρόκειται απλώς για μία διοικητική διαδικασία. Πρόκειται για μια θεσμική υποχρέωση λογοδοσίας. Για πρώτη φορά προτείνεται να αποκτήσει συνταγματική αναγνώριση όχι μόνο ο απολογισμός του κυβερνητικού έργου, αλλά και ο δημόσιος προγραμματισμός του. Η κυβέρνηση θα καλείται να παρουσιάσει στη Βουλή ενώπιον των εκπροσώπων του ελληνικού λαού ποιο είναι το σχέδιό της για το επόμενο έτος, ποιες είναι οι προτεραιότητές της, ποιοι είναι οι στόχοι της, ποιες πολιτικές δεσμεύεται να υλοποιήσει. Αυτό έχει ουσιαστική σημασία για την ποιότητα της κοινοβουλευτικής δημοκρατίας. Η Αντιπολίτευση δεν θα ασκεί κριτική μόνο για παραλείψεις ή αστοχίες που ήδη συνέβησαν. Θα μπορεί να τοποθετείται οργανωμένα επί των κυβερνητικών προτεραιοτήτων, να αντιπαραθέτει τις δικές της προτάσεις ενδεχομένως, να επισημαίνει αδυναμίες του σχεδιασμού και τελικά να συμβάλλει σε έναν περισσότερο ουσιαστικό δημόσιο διάλογο. 
Κυρίες και κύριοι συνάδελφοι, πιστεύω ότι αν παρατηρήσουμε συνολικά τις δύο προτεινόμενες αναθεωρήσεις, θα διαπιστώσουμε ότι έχουν μια κοινή θεσμική λογική. Στο άρθρο 81, το Σύνταγμα αποφεύγει να δεσμεύεται από οργανωτικές λεπτομέρειες που είναι προτιμότερο να ρυθμίζονται με έναν κοινό νόμο, στο άρθρο 82 αντιθέτως επιλέγει να κατοχυρώσει συνταγματικά μία αρχή που αφορά την ποιότητα της διακυβέρνησης, τον δημόσιο ετήσιο κυβερνητικό προγραμματισμό και τη συζήτησή του ενώπιον της Βουλής. 
Με άλλα λόγια, η Αναθεώρηση κινείται προς δύο παράλληλες κατευθύνσεις: περισσότερη θεσμική ευελιξία εκεί όπου αυτή είναι αναγκαία και περισσότερη θεσμική λογοδοσία εκεί όπου αυτή είναι επιβεβλημένη. Και οι δύο αυτές επιλογές είναι απολύτως συμβατές με τις αρχές του κοινοβουλευτικού μας πολιτεύματος. Δεν μεταβάλλουν την πολιτική ευθύνη της κυβέρνησης, δεν μεταβάλλουν τη σχέση εμπιστοσύνης μεταξύ κοινοβουλίου και κυβέρνησης, δεν ενισχύουν ανεξέλεγκτα την εκτελεστική εξουσία. Αντίθετα, επιδιώκουν να καταστήσουν την άσκησή της περισσότερο οργανωμένη, περισσότερο διαφανή και περισσότερο υπόλογη.
Σας ευχαριστώ πολύ.
(Χειροκροτήματα)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε συνάδελφε.
Τον λόγο έχει ο κ. Κωτσός από τη Νέα Δημοκρατία. 
ΓΕΩΡΓΙΟΣ ΚΩΤΣΟΣ: Ευχαριστώ πολύ, κύριε Πρόεδρε.
Κυρίες και κύριοι συνάδελφοι, είναι γεγονός πως η συζήτηση για τη Συνταγματική Αναθεώρηση είναι η στιγμή που καλούμαστε να εξετάσουμε εάν οι θεσμοί εξακολουθούν να ανταποκρίνονται στις ανάγκες της εποχής και να διαμορφώσουμε ένα συνταγματικό πλαίσιο που θα υπηρετεί τη χώρα, την κοινωνία, τις επόμενες γενιές, για τις επόμενες δεκαετίες.
Η σημερινή συζήτηση για τα άρθρα 81 και 82 αφορά τον τρόπο οργάνωσης και λειτουργίας της εκτελεστικής εξουσίας. Αφορά, δηλαδή, τον τρόπο με τον οποίο το κράτος μπορεί να γίνει αποτελεσματικό, ευέλικτο, σύγχρονο, χωρίς να διαταράσσεται η δημοκρατική λειτουργία, αλλά και η κοινοβουλευτική ευθύνη. 
Η αποτελεσματικότητα της Δημόσιας Διοίκησης, αγαπητές και αγαπητοί συνάδελφοι, δεν εξαρτάται μόνο από τα πρόσωπα που καλούνται να την υπηρετήσουν. Εξαρτάται και από τους θεσμούς που οργανώνουν τη λειτουργία τους. Οι πολίτες απαιτούν σήμερα ένα κράτος που να μπορεί να ανταποκρίνεται γρήγορα στις προκλήσεις, να λαμβάνει αποφάσεις χωρίς περιττές καθυστερήσεις και να αξιοποιεί το καλύτερο δυνατό ανθρώπινο δυναμικό. 
Αυτόν ακριβώς τον στόχο υπηρετούν και οι προτεινόμενες αλλαγές. Η πρόταση της Νέας Δημοκρατίας για το άρθρο 81 που θέτει στον δημόσιο διάλογο τη δυνατότητα να θεσπιστεί με νόμο λειτουργικό το ασυμβίβαστο μεταξύ της ιδιότητας του βουλευτή και εκείνης του υπουργού είναι κάτι που εξετάζεται. Θεωρώ, όμως, ότι η άποψη που θέλει τον βουλευτή που θα γίνεται υπουργός να παραιτείται από τη θέση του βουλευτή και να αντικαθίσταται από τον πρώτο επιλαχόντα δεν υπηρετεί ούτε την κοινοβουλευτική αξιοπιστία ούτε την κυβερνητική αποτελεσματικότητα.
Επί της ουσίας πρόκειται για μια πρόταση που ανοίγει έναν θεσμικό διάλογο. Η εμπειρία πολλών ευρωπαϊκών κρατών δείχνει ότι υπάρχουν διαφορετικά μοντέλα οργάνωσης της εκτελεστικής εξουσίας. Σε αρκετές περιπτώσεις, η συμμετοχή εξειδικευμένων προσώπων εκτός Κοινοβουλίου στην Κυβέρνηση έχει συμβάλει στην αποτελεσματικότερη άσκηση δημόσιων πολιτικών. Η πρόταση επί της ουσίας δεν επιβάλλει ένα συγκεκριμένο μοντέλο, αλλά δίνει στον κοινό νομοθέτη τη δυνατότητα να διαμορφώσει, όταν αυτό κριθεί αναγκαίο και απαραίτητο, ένα πιο ευέλικτο και λειτουργικό σύστημα διακυβέρνησης, πάντοτε υπό τον έλεγχο της Βουλής και με πλήρη σεβασμό στις αρχές της κοινοβουλευτικής δημοκρατίας. 
Παράλληλα, προβλέπεται η δυνατότητα διορισμού Αντιπροέδρων του Υπουργικού Συμβουλίου, ακόμη και μεταξύ προσώπων, που δεν είναι Υπουργοί. Η πρόβλεψη αυτή, κατά την άποψή μου, ενισχύει τη δυνατότητα καλύτερου συντονισμού του κυβερνητικού έργου, ιδιαίτερα σε σύνθετες πολιτικές που απαιτούν τη συνεργασία πολλών Υπουργείων. Το ζητούμενο είναι ένα κράτος πιο αποτελεσματικό, πιο ευέλικτο, πιο ουσιαστικό απέναντι στις σύγχρονες προκλήσεις. 
Εξίσου σημαντικό είναι και το άρθρο 82. Το άρθρο αυτό αφορά τον τρόπο με τον οποίο οργανώνεται και ασκείται η κυβερνητική πολιτική. Στη σημερινή εποχή οι προκλήσεις που αντιμετωπίζει μια κυβέρνηση είναι πολυδιάστατες και πολυπαραγοντικές. Η κλιματική κρίση, ο ψηφιακός μετασχηματισμός, η ενεργειακή ασφάλεια, η πολιτική προστασία, η διαχείριση φυσικών καταστροφών, η τεχνητή νοημοσύνη, η διεθνής ανταγωνιστικότητα απαιτούν συντονισμό, ταχύτητα, αποτελεσματικότητα. Οι παραδοσιακές δομές πολλές φορές δεν επαρκούν για να ανταποκριθούν με αποτελεσματικότητα στις απαιτήσεις αυτές. 
Η αναθεώρηση του άρθρου 82 κινείται στη λογική ενός πιο σύγχρονου επιτελικού κράτους, το οποίο θα μπορεί να οργανώνει αποτελεσματικότερα τον κυβερνητικό σχεδιασμό, να αξιοποιεί καλύτερα τους διαθέσιμους πόρους και να επιτυγχάνει μεγαλύτερη συνοχή στη δημόσια διοίκηση. Το ζητούμενο δεν είναι η συγκέντρωση περισσότερης εξουσίας σε λιγότερους. Το ζητούμενο είναι η καλύτερη οργάνωση της κρατικής λειτουργίας, με σαφείς αρμοδιότητες, αποτελεσματικό συντονισμό και διαρκή λογοδοσία απέναντι στη Βουλή, απέναντι στους πολίτες. 
Κυρίες και κύριοι συνάδελφοι, η χώρα μας έχει αποδείξει τα τελευταία χρόνια ότι μπορεί να προχωρά σε σημαντικές μεταρρυθμίσεις, όταν υπάρχει σχέδιο, θεσμική συνέχεια και πολιτική βούληση. Η Συνταγματική Αναθεώρηση οφείλει να δημιουργήσει ένα θεσμικό υπόβαθρο πάνω στο οποίο θα οικοδομηθεί το κράτος της επόμενης ημέρας, ένα κράτος περισσότερο ευέλικτο, περισσότερο αποτελεσματικό, πιο φιλικό προς τον πολίτη, πιο ικανό να ανταποκρίνεται στις απαιτήσεις μιας διαρκώς μεταβαλλόμενης πραγματικότητας.
Κυρίες και κύριοι συνάδελφοι, οι προτάσεις της Νέας Δημοκρατίας για τα άρθρα 81 και 82 δεν αποσκοπούν στην αλλαγή της φυσιογνωμίας του πολιτεύματος. Αποσκοπούν στον εκσυγχρονισμό της λειτουργίας του. Ενισχύουν την αποτελεσματικότητα της εκτελεστικής εξουσίας, δημιουργούν μεγαλύτερη ευελιξία στην κυβερνητική οργάνωση, βελτιώνουν τον συντονισμό της δημόσιας διοίκησης και τελικά υπηρετούν ένα στόχο που αφορά όλους μας, ένα κράτος πιο λειτουργικό, πιο σύγχρονο, πιο αποτελεσματικό στην υπηρεσία πάντα του πολίτη, στην υπηρεσία της κοινωνίας. 
Σας ευχαριστώ πολύ.
(Χειροκροτήματα)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής):  Ευχαριστούμε, κύριε συνάδελφε. 
Τον λόγο έχει ο κ. Γεώργιος Παπηλιού από τον ΣΥΡΙΖΑ.
ΓΕΩΡΓΙΟΣ ΠΑΠΑΗΛΙΟΥ: Κυρίες και κύριοι συνάδελφοι, οδεύουμε προς το τέλος των συζητήσεων της αναθεωρητικής διαδικασίας, έτσι όπως την προσδιορίσατε ως κυβερνώσα Πλειοψηφία και χωρίς να λάβετε υπόψη σας ούτε τις ειδικότερες συνθήκες, αλλά ούτε και τις ανάγκες μιας τέτοιας σοβαρής διαδικασίας. 
Η συζήτηση που διεξάγεται στη Βουλή για τη Συνταγματική Αναθεώρηση δεν είναι μία ακόμη κοινοβουλευτική διαδικασία και δεν αφορά μόνον νομικούς, πανεπιστημιακούς και ειδικούς περί το Συνταγματικό Δίκαιο. Αφορά τον πυρήνα της δημοκρατίας, αφορά το ποιος ασκεί την εξουσία και αφορά το ποιος ελέγχει την εξουσία. Αφορά το εάν το κράτος θα λειτουργεί προς όφελος της κοινωνίας ή αν η κοινωνία θα καλείται απλώς να επικυρώνει αποφάσεις που λαμβάνονται ερήμην της και γι’ αυτό επιμένω ότι ο τρόπος που επιλέξατε να κινήσετε την αναθεωρητική διαδικασία είναι εντελώς εκτός πραγματικότητας. Και γι’ αυτό η αναθεωρητική διαδικασία είναι εντελώς αδιάφορη για τον λαό, για την κοινωνία. Ουδείς ασχολείται με αυτήν, πλην ημών με τον τρόπο που ασχολούμεθα.
Είχαμε πάντα μία διαφορετική αντίληψη για το Σύνταγμα. Δεν το αντιμετωπίζαμε ως ένα ουδέτερο νομικό κείμενο. Το βλέπουμε ως ένα αποτέλεσμα κοινωνικών αγώνων, ιστορικών συγκρούσεων, δημοκρατικών κατακτήσεων, αν θέλετε, ακόμα και οπισθοδρόμησης, όπως συμβαίνει με την κυβερνητική πρόταση η οποία έχει κατατεθεί θεσμικά. Γι’ αυτό και κάθε Συνταγματική Αναθεώρηση πρέπει να απαντά σε ένα θεμελιώδες ερώτημα: Τι αλλάζει; Διευρύνεται η δημοκρατία ή περιορίζεται η δημοκρατία; Ενισχύεται η λαϊκή κυριαρχία ή ενισχύεται η συγκέντρωση της εξουσίας;
Υπό αυτό το πρίσμα, πρέπει να δούμε και την Αναθεώρηση των άρθρων 81 και 82. Νομίζω ότι και το ένα άρθρο και το άλλο άρθρο απαντούν σε αυτό που λέμε υπερσυγκέντρωση της εξουσίας και μάλιστα, στο πρόσωπο του Πρωθυπουργού. 
Το άρθρο 81 αφορά τη σύνθεση της Κυβέρνησης. Ρυθμίζει τη θέση Υπουργών, Αναπληρωτών Υπουργών και Υφυπουργών. Δεν είναι μια απλά οργανωτική διάταξη. Εξάλλου, η ιστορία των πολιτικών θεσμών μας διδάσκει ότι δεν υπάρχουν ουδέτερες οργανωτικές διατάξεις. Ο τρόπος με τον οποίο οργανώνεται η Κυβέρνηση αντανακλά μια συγκεκριμένη αντίληψη για τη δημοκρατία. 
Η μεταπολιτευτική συνταγματική παράδοση στηρίχθηκε στην ιδέα της συλλογικής κυβερνητικής ευθύνης. Οι Υπουργοί δεν έπρεπε να είναι διευθυντές τμημάτων μιας εταιρείας. Ήταν πολιτικά πρόσωπα, με ευθύνη απέναντι στη Βουλή και τον λαό. Η κυβέρνηση δεν ήταν ένας μηχανισμός εκτέλεσης εντολών, αλλά ένα πολιτικό συλλογικό όργανο. 
Όμως, τα τελευταία χρόνια υπό τη διακυβέρνησή σας συνέβη μια σταδιακή, αλλά και βαθιά μεταβολή. Η εξουσία μετακινήθηκε από το Υπουργικό Συμβούλιο στο Πρωθυπουργικό Γραφείο, από τους Υπουργούς στους Συμβούλους, από τα συλλογικά όργανα στους μηχανισμούς. Η κορύφωση αυτής της εξέλιξης είναι το λεγόμενο επιτελικό κράτος, το οποίο παρουσιάστηκε ως εκσυγχρονισμός και ως αποτελεσματικότητα. Μας παρουσιάστηκε ως θεραπεία των παθογενειών της δημόσιας διοίκησης. Και όμως, αυτές οι παθογένειες επετάθησαν υπό την κυριαρχία αυτού του επιτελικού κράτους.
Πρωτοφανής συγκέντρωση εξουσιών. Διότι πρέπει να ξέρουμε ότι η δημοκρατία δεν μετράται μόνον με την αποτελεσματικότητα. Στη δημοκρατία πρέπει να υπάρχουν αποτελέσματα, αλλά και να διασφαλίζεται η λογοδοσία. Υπάρχουν προβλέψεις που θα πρέπει να εμποδίζουν τη συγκέντρωση ισχύος. Όταν ένας Υπουργός δεν έχει ουσιαστικό περιθώριο άσκησης πολιτικής, τότε υπονομεύεται η ίδια η λογική της κοινοβουλευτικής ευθύνης. Όταν οι κρίσιμες αποφάσεις λαμβάνονται εκτός Υπουργικού Συμβουλίου, τότε αλλοιώνεται η συνταγματική αρχιτεκτονική και όταν η Κυβέρνηση μετατρέπεται σε μηχανισμό επικύρωσης ειλημμένων των αποφάσεων του Πρωθυπουργού, τότε το άρθρο 81 χάνει το πραγματικό του νόημα. 
Δεν μπορούμε να αντιμετωπίσουμε, συνεπώς, το άρθρο 81 ως τεχνική λεπτομέρεια. Θέλουμε ή δεν θέλουμε Κυβέρνηση; Θέλουμε ή δεν θέλουμε Πρωθυπουργικό Γραφείο; Θέλουμε Υπουργούς με πολιτική ευθύνη ή διαχειριστές αποφάσεων; Θέλουμε συλλογικότητα ή μονοπρόσωπη εξουσία; 
Σε αυτό το πλαίσιο εντάσσεται και η πρόταση για το ασυμβίβαστο βουλευτή και υπουργού, την οποία μάλιστα παραπέμπετε σε νόμο. Εγώ θα την χαρακτηρίσω -και είναι- φαιδρή πρόταση. Ακυρώνεται η λαϊκή εντολή, μεταλλάσσεται η λαϊκή εντολή, η οποία έχει δοθεί σε συγκεκριμένα πρόσωπα, να είναι βουλευτές και να έχουν την ευθύνη. 
Ο Πρωθυπουργός με αυτόν τον τρόπο, με αυτήν την εναλλαγή των θέσεων υπουργών και βουλευτών διαμορφώνει τους κοινοβουλευτικούς συσχετισμούς, τη σύνθεση της Βουλής, ακόμα και της κοινοβουλευτικής πλειοψηφίας. Είναι η λογική των περιστρεφόμενων θυρών ή των μουσικών καρεκλών. Πρόκειται -το επαναλαμβάνω και το υπογραμμίζω- για μια φαιδρή πρόταση, η οποία δυστυχώς εμφανίζεται ως κυβερνητική πρόταση.
 Το άρθρο 82 αφορά τον τρόπο άσκησης της εξουσίας. Αναφέρεται ότι «η κυβέρνηση καθορίζει και κατευθύνει τη γενική πολιτική της χώρας». Η διατύπωση νομίζω ότι είναι σαφής. Αναφέρεται στην κυβέρνηση. Δεν λέει «ο Πρωθυπουργός», λέει «η Κυβέρνηση». Στη συνέχεια προστίθεται ότι ο Πρωθυπουργός εξασφαλίζει την ενότητα της κυβέρνησης και κατευθύνει τις ενέργειές της. Επομένως οι συντάκτες του Συντάγματος ήταν απολύτως σαφείς. Ήθελαν κοινοβουλευτική κυβέρνηση και όχι πρωθυπουργικό καθεστώς, όχι συγκεντρωτικό σύστημα εξουσίας, όχι έναν εκλεγμένο μονάρχη. Και όμως αυτή είναι η κατεύθυνση που ακολούθησε η πολιτική ζωή. 
Η συλλογική λειτουργία της κυβέρνησης δυστυχώς έχει υποχωρήσει σημαντικά και στην πράξη η γενική πολιτική της χώρας διαμορφώνεται όλο και περισσότερο από το πρωθυπουργικό κέντρο, από το Μέγαρο Μαξίμου. Πρόκειται περί θεσμικής ανωμαλίας. Αυτή η μετατόπιση συνοδεύεται και από την κρίση θεσμικών αντιβάρων, την αποδυνάμωση της Βουλής και τη δυσπιστία των πολιτών έναντι των θεσμών. Η πραγματικότητα είναι ότι σήμερα η Ελλάδα εμφανίζει χαρακτηριστικά ακραίας πρωθυπουργικοποίησης. Ο Πρωθυπουργός επιλέγει, ο Πρωθυπουργός συντονίζει, ο Πρωθυπουργός κατευθύνει, ο Πρωθυπουργός συγκεντρώνει κρίσιμες αρμοδιότητες. Και βέβαια ο συγκεκριμένος Πρωθυπουργός δεν γνωρίζει και τίποτα για το τι γίνεται από κάτω και η Βουλή συχνά πληροφορείται εκ των υστέρων. 
Το ερώτημα είναι αν αυτό είναι συμβατό με το πνεύμα του άρθρου 82. Η απάντηση κατά τη γνώμη μας είναι πως δεν είναι, γιατί το Σύνταγμα δεν κατοχυρώνει την κυριαρχία ενός προσώπου, κατοχυρώνει τη λειτουργία συλλογικών θεσμών. Η ποιότητα του κράτους δικαίου, η αξιοπιστία των θεσμών θα έπρεπε να συνιστούν τον σκοπό της Συνταγματικής Αναθεώρησης, αλλά όχι απλά με την τροποποίηση μεμονωμένων διατάξεων του Συντάγματος. Υπάρχει ανάγκη ενίσχυσης των θεσμικών εγγυήσεων και των ανεξάρτητων μηχανισμών ελέγχου. Εξάλλου η κρίση του κράτους δικαίου -το έχετε τερματίσει, το έχετε ακυρώσει, το έχετε καταρρακώσει- δεν θεραπεύεται με περισσότερη συγκέντρωση εξουσίας, αλλά με ισχυρότερα αντίβαρα και με μεγαλύτερη διαφάνεια. Οι δημοκρατικοί θεσμοί χρειάζονται ενίσχυση, όχι υποβάθμιση και η λογοδοσία χρειάζεται διεύρυνση, όχι περιορισμό. 
Οφείλουμε να καταθέσουμε ένα θετικό όραμα: ισχυρή Βουλή, ισχυρός κοινοβουλευτικός έλεγχος, ενισχυμένος  ρόλος των συλλογικών κυβερνητικών οργάνων, κοινωνικοί θεσμοί διαλόγου με πραγματικές αρμοδιότητες, διαφάνεια στη λήψη αποφάσεων, αποκέντρωση εξουσιών, συμμετοχή των πολιτών και ενίσχυση της ελληνικής περιφέρειας. 
Το πραγματικό δίλημμα δεν είναι ανάμεσα στην αποτελεσματικότητα και τη δημοκρατία. Το πραγματικό δίλημμα είναι ανάμεσα στην ανεξέλεγκτη εξουσία, που ασκείται σήμερα υπό τη διακυβέρνησή σας, υπό τη διακυβέρνηση του Πρωθυπουργού Κωνσταντίνου Μητσοτάκη και τη δημοκρατικά ελεγχόμενη εξουσία.
Πενήντα χρόνια μετά το Σύνταγμα του 1975 η μεγάλη πρόκληση δεν είναι να φτιάξουμε ένα πιο ισχυρό πρωθυπουργικό σύστημα. Η μεγάλη πρόκληση είναι να επαναφέρουμε τη δημοκρατία στο κέντρο της πολιτικής ζωής, να ξανακάνουμε τους θεσμούς αξιόπιστους, να ξανακάνουμε τους πολίτες συμμέτοχους, να ξανακάνουμε τη λογοδοσία πραγματικότητα. Αυτό είναι το στοίχημα της Συνταγματικής Αναθεώρησης και δεν το έχετε καν θέσει πριν το χάσετε.
Σας ευχαριστώ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε, κύριε συνάδελφε.
Τον λόγο έχει ο κ. Κτιστάκης από τη Νέα Δημοκρατία.
ΕΛΕΥΘΕΡΙΟΣ ΚΤΙΣΤΑΚΗΣ: Ευχαριστώ πολύ, κύριε Πρόεδρε.
Κυρίες και κύριοι, άκουσα με προσοχή ιδιαίτερα τις δύο πρώτες εισηγήσεις, δηλαδή του Αναπληρωτή Γενικού Εισηγητή της Νέας Δημοκρατίας κ. Καιρίδη και του ΠΑΣΟΚ κ. Δουδωνή και θέλω να καταθέσω κάποιους προβληματισμούς.
Αφενός μεν ο κ. Καιρίδης -σωστά κατά την άποψή μου- θεωρεί ότι δεν μπορούμε να προβούμε σε μία Αναθεώρηση του Συντάγματος και να μη θίξουμε ή τουλάχιστον προβληματιστούμε για τον ρόλο του Βουλευτή -δεν θα ήταν και τόσο δόκιμο- και από την άλλη ο κ. Δουδωνής έθεσε διάφορα ζητήματα για τη λαϊκή κυριαρχία και τον ρόλο του βουλευτή, αφότου επιλέγεται, εκλέγεται από τον λαό, από τους πολίτες. 
Στο θέμα του ασυμβίβαστου του βουλευτή προς την υπουργική ιδιότητα θα ήθελα να θέσω στη συζήτηση και το θέμα του ασυμβίβαστου του υπουργού του εξωκοινοβουλευτικού προς τη βουλευτική ιδιότητα, γιατί αν η μία κατεύθυνση δημιουργεί κάποια κωλύματα ή ασυμβίβαστα ή τέλος πάντων οφείλουμε να τη διαφυλάξουμε, θα πρέπει να διαφυλάξουμε και την αντίστοιχη αντίθετη διαδρομή. Και το λέω αυτό γιατί δεν μπορεί να θεωρούμε ότι το έργο του βουλευτή είναι ασυμβίβαστο με την υπουργική ιδιότητα ή προκαλεί ορισμένα προβλήματα και προβληματισμούς, άρα πρέπει κάπως να το διαχωρίσουμε, ενώ η αντίστροφη πορεία είναι «λευκή». Και το λέω αυτό δεδομένου ότι υπήρχαν και διάφορα σχόλια κατά καιρούς -τους τελευταίους μήνες και τον τελευταίο χρόνο ιδιαίτερα θα έλεγα- και αναρτήσεις και προβληματισμοί -επαναφέρω τη λέξη «προβληματισμοί» για ακόμα μια φορά- για τον ρόλο των βουλευτών. Δράττομαι της ευκαιρίας να υπενθυμίσω ότι οι βουλευτές  δεν διαχειριζόμαστε  ούτε 1 ευρώ δημοσίου χρήματος. Δημόσιο χρήμα διαχειρίζονται οι άλλοι που έχουν κάποιες ιδιότητες, αιρετοί ή υπουργοί. Οι βουλευτές δεν το κάνουν. Άρα αν θεωρήσουμε ότι κατά τεκμήριο γενικά τα προβλήματα διαφθοράς είναι εκεί που υπάρχει το χρήμα, αυτό σίγουρα δεν συμβαίνει στα βουλευτικά γραφεία και στους βουλευτές. Προφανώς δεν είναι αυτός ο μόνος λόγος για να μπορείς να πας στο ασυμβίβαστο, αλλά είναι ένας σοβαρός λόγος και πρέπει να τον λάβουμε υπόψη όταν κρίνουμε και συζητούμε για τα ασυμβίβαστα. 
Το άλλο που θέλω να θίξω είναι το θέμα της λαϊκής ετυμηγορίας και θα το θίξω όχι τόσο θεωρητικά -το ανέπτυξαν διάφοροι πριν από μένα και πολύ καλύτερα μπορώ να πω-, αλλά θα το θίξω λίγο και από πρακτικής άποψης. Εγώ είμαι νέος βουλευτής, εκλέχθηκα το 2023, δεν είχα ξαναεκλεγεί. Είναι πρώτη φορά που ασκώ το λειτούργημα αυτό. Αντιλαμβάνεστε ότι όλοι όσοι εκλεγήκαμε για πρώτη φορά είχαμε έναν χρόνο -και χρειαζόμαστε έναν χρόνο- για να ενημερωθούμε, να δούμε πώς θα λειτουργεί το σύστημα, πώς λειτουργούν οι διαδικασίες, να «ρολάρουμε» λίγο -για να χρησιμοποιήσω μια έκφραση, που μου αρέσει- για να μπορέσουμε να ασκήσουμε καλύτερα τα βουλευτικά μας καθήκοντα. Και βέβαια το ίδιο συμβαίνει και με τα βουλευτικά μας γραφεία υπό την έννοια της προετοιμασίας για τα νομοσχέδια, για τις ερωτήσεις στον κοινοβουλευτικό έλεγχο και όλα τα συναφή που έχουν σχέση με το λειτούργημα αυτό.
Συνεπώς, αν δεν δώσεις την ευκαιρία σε κάποιον Βουλευτή να δοκιμάσει και να γίνει καλύτερος, ιδίως όταν έχει πρωτοεκλεγεί, γιατί εκεί είναι το κρίσιμο χρονικό διάστημα, του αφαιρέσεις αυτήν τη δυνατότητα, δεν θα κερδίσεις από αυτόν, δεν θα κερδίσεις από τις ικανότητες και την όρεξή του, δεν είμαι σίγουρος ότι θα κερδίσεις από τις ικανότητες και την όρεξη του επιλαχόντα, του αναπληρωτή -δεν ξέρω πώς να τον αποκαλέσω. 
Το θέμα του ασυμβίβαστου Βουλευτή προς την υπουργική ιδιότητα οδηγεί και σε μια άλλη κατεύθυνση, την άσκηση της κυβερνητικής πολιτικής. Είναι ένας διαφορετικός -δεν θα πω περισσότερο ή λιγότερο, είναι δύσκολο να το εκτιμήσω- τρόπο διακυβέρνησης. Δεν λέω ότι είναι απαραίτητα κακό. Δεν έχω κατασταλάξει περί αυτού. Σίγουρα όμως είναι ένας τελείως διαφορετικός τρόπος διακυβέρνησης από αυτόν που έχουμε συνηθίσει. 
Αν δηλαδή οι Υπουργοί δεν είναι Βουλευτές, όντως βαδίζουμε σε ένα διαφορετικό τρόπο διακυβέρνησης και αυτό πρέπει να μας απασχολήσει. Σίγουρα δεν είναι πρωθυπουργοκεντρικό, όπως άκουσα προηγουμένως. Όχι, δεν είναι προς αυτό. Πάντως είναι τελείως διαφορετικό από αυτό που σήμερα ζούμε και ασκούμε εμείς και υφίστανται, με την καλή έννοια, και οι πολίτες από αυτήν τη διακυβέρνηση. 
Κλείνοντας, θέλω να πω ότι αυτή η συζήτηση σαφώς έχει πολλές πλευρές, σαφώς ακούσαμε και θα ακούσαμε και στην πορεία και στην επόμενη Αναθεωρητική Βουλή θα ακούσουμε διάφορες εκδοχές αυτής της πρότασης ή διάφορα αντεπιχειρήματα για την πρόταση αυτή, όμως οφείλουμε, πρωτίστως νομίζω, να αξιολογήσουμε το πώς ένα ενδεχόμενο τέτοιου ασυμβίβαστου θα λειτουργήσει κοινοβουλευτικά, δεδομένου ότι ο σκοπός είναι να ενισχύσουμε τον ρόλο του Βουλευτή. 
Άρα, πρέπει να δούμε αν αυτό θα επιτευχθεί και σε ποιον βαθμό, αν οι «θυσίες» -εντός εισαγωγικών- αξίζουν ως προς αυτήν την κατεύθυνση, να αναλογιστούμε τις πιθανές συνέπειες που θα έχει στον τρόπο διακυβέρνησης, όπως επιγραμματικά τις ανέφερα, και τελοσπάντων, σίγουρα, κατά την άποψή μου, αυτό δεν μπορεί να γίνεται με νόμο, αλλά πρέπει να προβλεφθεί ρητά, περιοριστικά, εξαντλητικά στο Σύνταγμά μας. Δεν μπορεί να αλλάζει ούτε μπορεί αυτό να έχει στο μέλλον τυχόν συγκυριακή εφαρμογή, γιατί αυτό θα είναι άσχημο πρωτίστως για τη δημοκρατία, δεύτερον για τους πολίτες και βέβαια και για όλη την κυβέρνηση και τη διακυβέρνηση και τη Βουλή.
Ευχαριστώ. 
(Χειροκροτήματα)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε συνάδελφε.
Τον λόγο έχει ο κ. Καππάτος από τη Νέα Δημοκρατία. 
ΠΑΝΑΓΗΣ ΚΑΠΠΑΤΟΣ: Κύριε Πρόεδρε, κυρίες και κύριοι συνάδελφοι, η συζήτηση για τα άρθρα 81 και 82 αφορά τον πυρήνα της κυβερνητικής λειτουργίας, αφορά τη σχέση ανάμεσα στην κυβέρνηση, τη Βουλή και τον πολίτη, αφορά τον τρόπο με τον οποίο οργανώνεται η εκτελεστική εξουσία, λογοδοτεί και προγραμματίζει τη δράση της. Η Νέα Δημοκρατία προσεγγίζει αυτήν την Αναθεώρηση με θεσμική σοβαρότητα και καθαρή πρόθεση. 
Στο άρθρο 81 προτείνουμε να μπορεί ο νομοθέτης με αυξημένη πλειοψηφία να ανακαθορίζει τα ασυμβίβαστα του Υπουργού και του Υφυπουργού προς άλλα έργα ή ιδιότητες. Η αυξημένη πλειοψηφία έχει ουσιαστική σημασία. Απαιτεί ευρύτερη συναίνεση, περιορίζεται η δυνατότητα συγκυριακών επιλογών και ενισχύει τη σταθερότητα των κανόνων. 
Η επίσημη πρότασή μας δεν επιβάλλει ένα συγκεκριμένο μοντέλο ασυμβίβαστου ανάμεσα στον Υπουργό και τον Βουλευτή, δεν θεσπίζει προσωρινή απώλεια της βουλευτικής έδρας, δεν καθορίζει σήμερα σύστημα αναπλήρωσης από επιλαχόντες. Δημιουργεί το συνταγματικό πλαίσιο ώστε η επόμενη Βουλή να εξετάσει τις αναγκαίες ρυθμίσεις με εγγυήσεις, διαφάνεια και ευρεία πολιτική νομιμοποίηση. 
Παράλληλα, προτείνουμε τη δυνατότητα διορισμού Αντιπροέδρου του Υπουργικού Συμβουλίου χωρίς υποχρεωτική κατοχή υπουργικού χαρτοφυλακίου. Η ρύθμιση προσφέρει μεγαλύτερη οργανωτική ευελιξία και επιτρέπει την ανάθεση ενός καθαρού συντονιστικού ρόλου, όταν αυτό κρίνεται αναγκαίο για την εύρυθμη λειτουργία της κυβέρνησης. 
Η θέση μας είναι σαφής. Το Σύνταγμα οφείλει να θέτει σταθερές εγγυήσεις και να επιτρέπει στους θεσμούς να προσαρμόζονται στις ανάγκες της εποχής με κανόνες, συναινέσεις και δημοκρατική ευθύνη. 
Στο άρθρο 82 προτείνουμε μια εξίσου ουσιαστική αλλαγή. Προτείνουμε την ετήσια έγκριση ενιαίου σχεδίου κυβερνητικής πολιτικής για το επόμενο έτος. Το σχέδιο αυτό θα δημοσιοποιείται και θα συζητείται σε ειδική συνεδρίαση της Ολομέλειας της Βουλής. 
Η πρόταση υπηρετεί τρεις βασικές αρχές: τον προγραμματισμό, τη διαφάνεια και τη λογοδοσία. Κάθε κυβέρνηση θα οφείλει να παρουσιάζει με σαφήνεια τις προτεραιότητές της, τους στόχους της και το πλαίσιο των δράσεών της. Η αντιπολίτευση θα μπορεί να τις αξιολογεί, να τις ελέγχει και να καταθέτει τις δικές της προτάσεις. Οι πολίτες θα γνωρίζουν τι σχεδιάζεται και θα μπορούν να συγκρίνουν τις δεσμεύσεις με τα αποτελέσματα. 
Ακούστηκε ότι ο κυβερνητικός προγραμματισμός προβλέπεται ήδη από τον νόμο και ότι επομένως η συνταγματική κατοχύρωσή του είναι περιττή. Η ένσταση αυτή παραβλέπει τη διαφορά ανάμεσα σε μια εσωτερική διοικητική διαδικασία και σε μια σταθερή θεσμική υποχρέωση ενώπιον της Βουλής. 
Ο κοινός νομοθέτης μπορεί να αλλάξει έναν νόμο με απλή πλειοψηφία. Το Σύνταγμα κατοχυρώνει έναν κανόνα με διάρκεια, δεσμευτικότητα και αυξημένο κύρος. Η ειδική συνεδρίαση της Ολομέλειας μετατρέπει τον κυβερνητικό σχεδιασμό από εσωτερικό έγγραφο της εκτελεστικής εξουσίας σε δημόσια κοινοβουλευτική δέσμευση. Η πρόταση δεν απομακρύνει την κυβέρνηση από τη Βουλή, την φέρνει πιο κοντά της και την υποχρεώνει να εξηγεί, να τεκμηριώνει και να λογοδοτεί. 
Η Αντιπολίτευση επιχειρεί να παρουσιάσει την πρότασή μας ως απόπειρα αλλοίωσης της λαϊκής εντολής και αποδυνάμωσης της Βουλής. Η κριτική αυτή δεν αφορά το κείμενο που βρίσκεται σήμερα ενώπιόν μας. Αφορά υποθετικές ρυθμίσεις, οι οποίες δεν περιλαμβάνονται στην επίσημη πρόταση της Νέας Δημοκρατίας. 
Δεν προτείνουμε σήμερα την αυτόματη απομάκρυνση ενός Βουλευτή από την έδρα του όταν αναλαμβάνει υπουργικά καθήκοντα. Δεν θεσπίζουμε προσωρινούς Βουλευτές. Δεν καθορίζουμε μηχανισμό αντικατάστασης από επιλαχόντες. Προτείνουμε να μπορεί ο νόμος με αυξημένη πλειοψηφία να ρυθμίζει τα ασυμβίβαστα του υπουργικού αξιώματος. 
Ακούστηκε επίσης ότι τα ασυμβίβαστα θα μετατραπούν σε ακορντεόν στα χέρια της εκάστοτε κυβέρνησης. Η αυξημένη πλειοψηφία απαντά ακριβώς σ’ αυτόν τον φόβο. Καμία κυβέρνηση δεν θα μπορεί να αλλάζει μόνη της τους κανόνες. Θα χρειάζεται ευρύτερη συμφωνία, δημόσια συζήτηση και κοινοβουλευτική συναίνεση. Η αντιπολίτευση δεν μπορεί να ζητά περισσότερες συναινέσεις και όταν αυτές ενσωματώνονται στην πρόταση, να τις παρουσιάζει ως θεσμικό κίνδυνο. 
Το Σύνταγμα δεν πρέπει να εγκλωβίζει τη δημοκρατία σε μια μόνο οργανωμένη επιλογή. Πρέπει να θέτει όρια, να εγγυάται τη διαφάνεια και να επιτρέπει στον κοινό νομοθέτη να απαντά στις ανάγκες κάθε εποχής, χωρίς να θυσιάζει τη σταθερότητα και την ασφάλεια δικαίου. 
Ορισμένοι υποστηρίζουν ότι οι προτεινόμενες αλλαγές ενισχύουν υπερβολικά τον Πρωθυπουργό και το κυβερνητικό κέντρο. Η θέση αυτή αγνοεί το περιεχόμενο του άρθρου 82. Το ενιαίο σχέδιο κυβερνητικής πολιτικής εγκρίνεται από το Υπουργικό Συμβούλιο, δημοσιοποιείται και εισάγεται προς συζήτηση στην Ολομέλεια. Η διαδικασία ενισχύει τη συλλογική λειτουργία της κυβέρνησης και διευρύνει τον κοινοβουλευτικό έλεγχο. 
Η κυβέρνηση θα παρουσιάζει κάθε χρόνο συγκεκριμένο σχέδιο. Οι Υπουργοί θα καλούνται να εξηγούν τους στόχους τους. Η αντιπολίτευση θα μπορεί να ελέγχει την πορεία των δεσμεύσεων. Η κοινωνία θα διαθέτει ένα σαφές μέτρο σύγκρισης ανάμεσα στον σχεδιασμό και το αποτέλεσμα.
Τα άρθρα 81 και 82 υπηρετούν επομένως έναν κοινό σκοπό. Δημιουργούν καθαρότερους ρόλους, σταθερότερους κανόνες και ισχυρότερη λογοδοσία. Η ποιότητα της δημοκρατίας δεν κρίνεται μόνο από την ανάδειξη μιας κυβέρνησης. Κρίνεται καθημερινά με τον τρόπο με τον οποίο αυτή οργανώνεται, αιτιολογεί τις επιλογές της και ελέγχεται για την εφαρμογή τους. 
Κυρίες και κύριοι συνάδελφοι, η Συνταγματική Αναθεώρηση απαιτεί ευθύνη απέναντι στο παρόν και επίγνωση απέναντι στο μέλλον. Το Σύνταγμα δεν είναι εργαλείο μιας κυβέρνησης ούτε καταφύγιο μιας αντιπολίτευσης. Είναι η κοινή εγγύηση της δημοκρατίας. Με τις αλλαγές στα άρθρα 81 και 82 επιδιώκουμε μια κυβέρνηση με καθαρούς κανόνες, συγκεκριμένο σχεδιασμό και σταθερή λογοδοσία. Επιδιώκουμε μια Βουλή που γνωρίζει, ελέγχει και κρίνει. Επιδιώκουμε έναν πολίτη που μπορεί να απαιτεί συνέπεια ανάμεσα στις δεσμεύσεις και στις πράξεις. Το δίκαιο αποκτά αξία, όταν περιορίζει την εξουσία. Η πολιτική αποκτά κύρος, όταν αναλαμβάνει ευθύνη. Η δημοκρατία αποκτά βάθος, όταν οι θεσμοί της αντέχουν περισσότερο από τις συγκυρίες. 
Ας μη φοβηθούμε, λοιπόν, τη θεσμική εξέλιξη. Ας τη διαμορφώσουμε με σύνεση, συναίνεση και καθαρή δημοκρατική συνείδηση. Γιατί το Σύνταγμα που αναθεωρούμε σήμερα, θα κρίνει την ποιότητα της εξουσίας που θα ασκηθεί αύριο.
 Σας ευχαριστώ.
(Χειροκροτήματα)
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε συνάδελφε.
Τον λόγο έχει η κ. Ελένη Καραγεωργόπουλου εκ των Ανεξάρτητων. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Σας ευχαριστώ. 
Ένας εικοσάχρονος νέος στο Άργος μετά από καταδίωξη και για λόγους απείθειας πυροβολείται από όργανα του Υπουργείου Προστασίας του Πολίτη. Και αν αληθεύει η είδηση, είναι ήδη εγκεφαλικά νεκρός. Για πολλοστή φορά το ίδιο το κράτος παραβιάζει τη συνταγματική επιταγή, την υποχρέωση τήρησης αυτής, ότι ο σεβασμός και η προστασία της αξίας του ανθρώπου αποτελούν πρωταρχική υποχρέωση της πολιτείας. Η αστυνομική βία, η καταστολή, ο ένοπλος κρατικός μηχανισμός που ασκεί τη βία είναι το δικό σας εργαλείο, που αποδεικνύει το πραγματικό πρόσωπο της εξουσίας που ασκείτε.
Σε αυτό το βαρύτατα τραυματισμένο συνταγματικό κράτος στο πλαίσιο της σημερινής συζήτησης μέσα από το άρθρο 81 και την πρότασή σας, φαίνεται κρίσιμο θέμα μια άλλου είδους πειθαρχία. Γι’ αυτό και επιχειρείτε να αναμορφώσετε τη συγκρότηση, σύνθεση και τους όρους λειτουργίας της Κυβέρνησης. Οι προτάσεις που κατατέθηκαν στη Βουλή περιλαμβάνουν την εισαγωγή λειτουργικού ασυμβίβαστου μεταξύ Βουλευτή και Υπουργού. Προφανώς υπάρχει ένας κίνδυνος για την παράκαμψη της αρχής της διάκρισης των εξουσιών. Επιχειρείτε την εισαγωγή δυνατότητας διορισμού εξωκοινοβουλευτικών προσώπων ή τεχνοκρατών σε νευραλγικά χαρτοφυλάκια της Κυβέρνησης με παράλληλη εξειδίκευση των κανόνων,  «καλής νομοθέτησης». Επιχειρείτε τη θεσμική κατοχύρωση νέων θέσεων όπως Αντιπροέδρων της Κυβέρνησης και αναβάθμιση του συντονιστικού ρόλου του Πρωθυπουργού, τον σαφέστερο διαχωρισμό του κύκλου αρμοδιοτήτων μεταξύ του συλλογικού οργάνου, του Υπουργικού Συμβουλίου δηλαδή, και των ατομικών καθηκόντων κάθε Υπουργού.
Είναι εμφανής η επιχείρηση περαιτέρω ενίσχυσης ενός στάτους πρωθυπουργοκεντρικού συγκεντρωτισμού, η ενίσχυση του ρόλου του Πρωθυπουργού που υποβαθμίζει τον συλλογικό χαρακτήρα της κυβέρνησης. Το Υπουργικό Συμβούλιο μεταλλάσσεται σε απλό επικυρωτή αποφάσεων του ενοίκου του Μεγάρου Μαξίμου, παρακάμπτοντας τις εσωκομματικές ή κοινοβουλευτικές διαδικασίες. 
Με την προτεινόμενη αύξηση της συμμετοχής μη εκλεγμένων προσώπων, εξωκοινοβουλευτικών στην κυβέρνηση, μπαίνει στο γύψο η δημοκρατική νομιμοποίηση. Αποδυναμώνεται ο πολιτικός έλεγχος. Καθίσταται και τύποις νεκρό γράμμα η λαϊκή εντολή, καθόσον τοποθετείτε στα κέντρα λήψης αποφάσεων άτομα που δεν έχουν άμεσα επιλεγεί μέσω της κάλπης από τους πολίτες, δεν έχουν εγκριθεί από τους πολίτες και δεν υποχρεούνται να λογοδοτήσουν στους πολίτες. Θα λογοδοτούν μόνο στον προστήσαντα αυτούς εργοδότη τους. 
Δεν χρειαζόμαστε ένα κυβερνητικό σχήμα τεχνοκρατικού χαρακτήρα. Αντιτιθέμεθα στη δυνατότητα περιορισμού της πολιτικής αντιπροσώπευσης και της νομιμοποίησης των αποφάσεων. Αποδυναμώνεται ο πολύπαθος ήδη θεσμός του Κοινοβουλίου. Η περαιτέρω τυπική θεσμοθέτηση της εκτελεστικής κυριαρχίας σε συνδυασμό με τη διαχείριση νομοθετικών εξουσιοδοτήσεων αποδυναμώνει τον ρόλο του Κοινοβουλίου. Παραγκωνίζει αυτόν τον θεσμό σε τέτοιο βαθμό, που προσεγγίζει τα όρια της αλλοίωσης της μορφής του ίδιου του πολιτεύματος της χώρας. 
Ποια ανάγκη σας ωθεί να θέσετε το εκβιαστικό δίλημμα κοινοβουλευτικός έλεγχος ή κυβερνησιμότητα, που συνειρμικά μεταφράζεται σε κυβερνητική σταθερότητα ή θεσμικές εγγυήσεις; Η κατάργηση της υποχρεωτικότητας να είναι κάποιος Βουλευτής για να γίνει Υπουργός αποδυναμώνει τον άμεσο λαϊκό έλεγχο, απομακρύνει την κυβέρνηση από το Κοινοβούλιο. Προτείνετε τη δυνατότητα επανακαθορισμού με νόμο αυξημένης πλειοψηφίας των ασυμβιβάστων του αξιώματος του Υπουργού, Υφυπουργού. Παραγνωρίζετε τον κίνδυνο πως η ευκολία αλλαγών με νόμο μπορεί να οδηγήσει σε εργαλειοποίηση των ασυμβιβάστων; Θεωρείτε πως αυτή η ρύθμιση απελευθερώνει τους Βουλευτές από τα υπουργικά καθήκοντα, ώστε να αφοσιωθούν στο νομοθετικό έργο; Δεν θα τίθεται πλέον θέμα κομματικής πειθαρχίας; Δεν είναι προφανές πως μειώνεται έως του σημείου της κατάργησης η πολιτική λογοδοσία, αφού οι Υπουργοί δεν θα υπόκεινται στην ίδια άμεση πολιτική κρίση από τους πολίτες στις εκλογές;
 Επανέρχομαι στο σημείο που στο άρθρο 81 η Κυβέρνηση προτείνει να μπορούν τα ασυμβίβαστα του αξιώματος του Υπουργού και του Υφυπουργού να επανακαθορίζονται με νόμο που θα ψηφίσετε με αυξημένη πλειοψηφία. Ταυτόχρονα, η Κυβέρνηση προτείνει να μπορεί να διορίζονται Αντιπρόεδροι του Υπουργικού Συμβουλίου οι οποίοι δεν θα είναι Υπουργοί. 
Η αιτιολογική έκθεση, όμως, δεν εξηγεί ποια δυσλειτουργία του ισχύοντος συστήματος καθιστά αναγκαίες αυτές τις αλλαγές. Δεν εξηγεί γιατί τα ασυμβίβαστα, που αφορούν την ακεραιότητα της άσκησης της εκτελεστικής εξουσίας, πρέπει να απομακρυνθούν από τη συνταγματική τους κατοχύρωση και να μεταφερθούν στον κοινό νομοθέτη. Δεν εξηγεί γιατί χρειάζεται ένας νέος θεσμός Αντιπροέδρων χωρίς υπουργικό χαρτοφυλάκιο. Και κυρίως δεν εξηγεί με ποιον τρόπο οι προτεινόμενες αλλαγές ενισχύουν τη λογοδοσία της κυβέρνησης απέναντι στη Βουλή και στους πολίτες. Γιατί αυτό είναι το πραγματικό ζητούμενο. Δεν είναι πόσους Αντιπροέδρους θα μπορεί να ορίζει ο εκάστοτε Πρωθυπουργός. Είναι αν ενισχύονται οι θεσμικές εγγυήσεις διαφάνειας, λογοδοσίας και αποφυγής σύγκρουσης συμφερόντων. Και, δυστυχώς, αυτό δεν προκύπτει από την προτεινόμενη διάταξη. 
Η πρότασή σας για την αναθεώρηση του άρθρου 82 εστιάζει στην εισαγωγή κανόνων καλής κυβερνητικής λειτουργίας με στόχο τη θέσπιση κατ’ έτος ενός ενιαίου σχεδίου κυβερνητικής πολιτικής και τον εξορθολογισμό των κυβερνητικών δομών. Άλλο ένα κούφιο πυροτέχνημα προς εντυπωσιασμό που προσθέτετε στον ανώτατο νόμο της πολιτείας, καθόσον οι όποιες θεσμικές αλλαγές φιλοδοξείτε να επιτύχετε με την αναθεώρηση και αυτού του άρθρου σε σχέση με την καλή νομοθέτηση και λειτουργία, θα μπορούσαν να είχαν επιτευχθεί μέσω απλών νόμων δια της αξιοποίησης της εφαρμογής ήδη υφιστάμενων διατάξεων.
 Θέτοντας προς συνταγματική κατοχύρωση ένα ζήτημα που ανήκει στην κοινή νομοθεσία ή τον εσωτερικό Κανονισμό της Βουλής, υποβαθμίζετε τον ίδιο τον ρυθμιστικό ρόλο του Συντάγματος. Βυζαντινολογείτε, λοιπόν, ακόμα μία φορά εστιάζοντας σε θεωρητική πολιτική φλυαρία, διατηρώντας τον πυρήνα των προβλημάτων της δημόσιας διοίκησης δια της παραλείψεώς σας να επιλύσετε τα ζέοντα πρακτικά προβλήματα της εκτελεστικής εξουσίας, όπως είναι το φαινόμενο τόσων πολλών Υπουργών και Υφυπουργών στα Υπουργεία, η επικάλυψη αρμοδιοτήτων μεταξύ Υπουργών, Αναπληρωτών και Υφυπουργών και ούτω καθεξής. 
Οι προτεινόμενες αλλαγές στα άρθρα 81 και 82 αφορούν εκτός από τον τρόπο οργάνωσης και λειτουργίας της κυβέρνησης και τα ασυμβίβαστα των μελών της κυβέρνησης. Αφορούν τη δυνατότητα διορισμού αντιπροέδρων του Υπουργικού Συμβουλίου που δεν θα είναι Υπουργοί. Αφορούν ακόμη την καθιέρωση ενός ενιαίου σχεδίου κυβερνητικής πολιτικής, το οποίο θα εγκρίνεται κάθε χρόνο, θα δημοσιοποιείται και θα συζητείται στην Ολομέλεια της Βουλής. 
Και εδώ επανέρχεται το ίδιο ερώτημα, που διατρέχει ολόκληρη αυτή την αναθεωρητική πρόταση. Ποιο ακριβώς συνταγματικό πρόβλημα επιδιώκεται να λυθεί; 
Ανάλογος προβληματισμός, λοιπόν, υπάρχει και για το άρθρο 81 και για το 82. Η Κυβέρνηση προτείνει να κατοχυρωθεί συνταγματικά η υποχρέωση κατάρτισης και δημοσιοποίησης αυτού του ετήσιου ενιαίου σχεδίου κυβερνητικής πολιτικής που θα συζητείται στην Ολομέλεια Της Βουλής. Η δημόσια παρουσίαση των κυβερνητικών προτεραιοτήτων ασφαλώς δεν μπορεί να είναι αρνητική, κάθε άλλο. Το ερώτημα, όμως, είναι άλλο. Αρκεί ένα σχέδιο; 
Η εμπειρία των τελευταίων ετών δείχνει ότι η Κυβέρνηση δεν δυσκολεύτηκε ποτέ να παρουσιάσει εθνικά σχέδια, νέες στρατηγικές, νέες ψηφιακές πλατφόρμες, νέα εργαλεία παρακολούθησης. 
Εκεί που η Κυβέρνηση δυσκολεύεται σταθερά, είναι όταν καλείται να αποδείξει ποιο είναι το αποτέλεσμα αυτών των επιλογών και των πολιτικών πρακτικών. Διότι ούτε οι ψηφιακές πλατφόρμες, ούτε τα διαγράμματα, ούτε οι παρουσιάσεις αποτελούν από μόνες τους λογοδοσία. Η λογοδοσία αρχίζει όταν η Κυβέρνηση αποδέχεται να αξιολογηθεί με αντικειμενικούς δείκτες, με μετρήσιμα αποτελέσματα και συγκεκριμένα στοιχεία για το τι άλλαξε πραγματικά στη ζωή των πολιτών. Δυστυχώς, αυτή η διάσταση απουσιάζει από την προτεινόμενη Συνταγματική Αναθεώρηση. 
Στη συζήτηση του Προϋπολογισμού για το 2026, θέσαμε ένα πολύ συγκεκριμένο ζήτημα. Θέσαμε εθνικούς δείκτες αποτελέσματος για την υγεία, την παιδεία, την κοινωνική συνοχή και τη στέγαση. Ρωτήσαμε πώς μετράται, αν οι δημόσιες πολιτικές πετυχαίνουν τους στόχους τους, όμως καμία συγκεκριμένη απάντηση δεν δόθηκε. Δεν αρκεί να γνωρίζουμε πόσα χρήματα δαπανώνται. Πρέπει να γνωρίζουμε και τι αποτελέσματα παράγουν. Και εδώ ακριβώς βρίσκεται η βασική μας διαφωνία. 
Η Κυβέρνηση επιλέγει να συνταγματοποιήσει τον σχεδιασμό, δεν συνταγματοποιεί όμως τη λογοδοσία κατά την εφαρμογή του. Δεν προβλέπει υποχρέωση αξιολόγησης αποτελεσμάτων. Δεν προβλέπει αντικειμενικούς δείκτες επίδοσης. Δεν προβλέπει μηχανισμό μέσω του οποίου η Βουλή και οι πολίτες θα μπορούν να ελέγχουν αν οι κυβερνητικοί στόχοι επιτεύχθηκαν. Με άλλα λόγια, κατοχυρώνεται η υποχρέωση να παρουσιάζεται ένα σχέδιο, δεν κατοχυρώνεται όμως η υποχρέωση να αποδεικνύεται αν το σχέδιο πέτυχε. Και αυτό δεν είναι ζήτημα δευτερεύουσας σημασίας, είναι η ουσία της σύγχρονης δημόσιας διοίκησης. 
Η πραγματική λογοδοσία δεν αρχίζει όταν μια Κυβέρνηση ανακοινώνει τι σκοπεύει να κάνει. Αρχίζει όταν αποδεικνύει τι πραγματικά πέτυχε. Η Κυβέρνηση, όμως, παρουσιάζει αυτές τις διατάξεις ως βήμα εκσυγχρονισμού της εκτελεστικής εξουσίας. Εμείς βλέπουμε κάτι διαφορετικό. Βλέπουμε προτάσεις που διευκολύνουν την εσωτερική οργάνωση της Κυβέρνησης και ενισχύουν τον προγραμματισμό της. Δεν υπάρχει όμως αντίστοιχη ενίσχυση των μηχανισμών λογοδοσίας απέναντι στη Βουλή και την κοινωνία. Και αυτό είναι βασικό σημείο σύγκρουσης. 
Οι πολίτες δεν ζητούν περισσότερα κυβερνητικά σχέδια, ζητούν περισσότερη διαφάνεια, περισσότερη λογοδοσία. Ζητούν να γνωρίζουν πώς αξιοποιείται κάθε δημόσιος πόρος και ποιο αποτέλεσμα παράγεται από κάθε δημόσια πολιτική. Αυτό είναι το πραγματικό έλλειμμα της σημερινής διακυβέρνησης, και αυτό το έλλειμμα οι προτεινόμενες αλλαγές δεν το αντιμετωπίζουν. 
Για αυτό δεν μπορούμε να συναινέσουμε στις συγκεκριμένες προτάσεις που αφορούν και αυτά τα άρθρα. Όχι επειδή διαφωνούμε με τον καλύτερο προγραμματισμό, αλλά επειδή θεωρούμε ότι σε μια σύγχρονη δημοκρατία, η προτεραιότητα δεν είναι να συνταγματοποιηθεί ο κυβερνητικός σχεδιασμός. Η προτεραιότητα είναι να ενισχυθεί η λογοδοσία της εκτελεστικής εξουσίας απέναντι στη Βουλή και στους πολίτες. 
Και μιλώντας για λογοδοσία, αναρωτιέμαι αν υπάρχει κάποια συνταγματική παράλειψη πρόβλεψης αυτό που εμπόδισε χθες την κυβερνητική πλειοψηφία στην Επιτροπή Θεσμών και Διαφάνειας της Βουλής να κλητεύσει τους Δημητριάδη και Ντίλιαν; Ευθύνεται κάποιο συνταγματικό κενό που δεν προβήκατε σε αυτήν με την αιτιολογία ότι οι εν λόγω δεν έχουν την ιδιότητα των δημοσίων προσώπων στην εφαρμογή του ισχύοντος Κανονισμού της Βουλής, ο οποίος επιτάσσει την κλήτευση κάθε προσώπου που θα υποδείξουν τα δύο πέμπτα της Επιτροπής; Τα ίδια πρόσωπα, όταν κλήθηκαν στην Επιτροπή το 2022, είχαν την ιδιότητα αυτή και την απώλεσαν το 2026; Κάθε ημέρα που περνά είναι μία ακόμα ευκαιρία να γράψετε άλλη μια μαύρη σελίδα στην κοινοβουλευτική ιστορία της χώρας.
Η απόρριψη της κλήτευσης του Ντίλιαν στην Επιτροπή Θεσμών και Διαφάνειας από τη Νέα Δημοκρατία συνιστά ευθεία ομολογία ενοχής. Οι εκβιασμοί Ντίλιαν απέδωσαν. Το αφήγημά σας, κύριε Μητσοτάκη, περί σταθερότητας κατέρρευσε. Η παραμονή του Πρωθυπουργού στον πρωθυπουργικό θώκο αποτελεί πλέον παράγοντα εθνικού κινδύνου και ακραίας αποσταθεροποίησης. 
Ευχαριστώ.
MΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ.
Τον λόγο έχει ο κ. Χαράλαμπος Αθανασίου από τη Νέα Δημοκρατία.
ΧΑΡΑΛΑΜΠΟΣ ΑΘΑΝΑΣΙΟΥ: Ευχαριστώ, κύριε Πρόεδρε. 
Κυρίες και κύριοι συνάδελφοι, θα αναφερθώ κατ’ αρχάς στο άρθρο 81. Όπως είναι γνωστό, οι Υπουργοί και Υφυπουργοί –εννοείται και οι Αντιπρόεδροι της Κυβέρνησης– δεν είναι απαραίτητο να έχουν εκλεγεί Βουλευτές. Πρέπει όμως, σύμφωνα με την παράγραφο 2 του άρθρου 81, να συγκεντρώνουν τα προσόντα που ορίζει το άρθρο 55 του Συντάγματος για τον Βουλευτή, δηλαδή να έχει τη νομική ικανότητα του εκλέγειν και να έχουν συμπληρώσει το 25ο έτος της ηλικίας τους κατά την ημέρα της εκλογής. 
Συνεπώς, όλοι οι Υπουργοί χωρίς εξαίρεση –όχι μόνο όσοι προΐστανται Υπουργείου, αλλά και οι Αναπληρωτές τους και αυτοί που δεν έχουν χαρτοφυλάκιο, καθώς και όσοι διορίζονται Αντιπρόεδροι της Κυβέρνησης– είναι μέλη του Υπουργικού Συμβουλίου και μετέχουν, βέβαια, στη συλλογική ευθύνη της Κυβέρνησης για τις πράξεις ή παραλείψεις της ως συλλογικού οργάνου. Αναφέρομαι και στα άρθρα 85 και 86 του Συντάγματος, όπου γίνεται η σχετική ανάλυση. 
Όσον αφορά τώρα τον Αντιπρόεδρο της Κυβέρνησης, να τονίσω ότι κατ’ αρχήν είναι Υπουργός και μέλος της Κυβέρνησης. Ακόμα και όταν δεν προΐσταται κάποιου Υπουργείου, είναι Υπουργός άνευ χαρτοφυλακίου. Αναπληρώνει τον Πρωθυπουργό και εποπτεύει κάποιους τομείς της κυβερνητικής δραστηριότητος. 
Ανέκυψε κατά το παρελθόν –ίσως, κύριε Πρόεδρε, με διορθώσετε, γιατί πρέπει να το γνωρίζετε αυτό– το εξής θέμα. Αναφέρομαι στην περίπτωση του κ. Δραγασάκη, αν θυμάμαι καλά. Δηλαδή, αν μπορεί να διοριστεί Αντιπρόεδρος της Κυβέρνησης και μη Βουλευτής. Αυτό δεν κατέστη δυνατό τότε, διότι δεν προβλέπεται από το άρθρο 81. 
Συνεπώς, για ένα κενό του άρθρου 81 νομίζω ότι πρέπει να το συζητήσουμε, ως κατεύθυνση, να συμπληρωθεί για καλύτερη συζήτηση στην αποφασίζουσα Βουλή. 
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Ξαναλέτε, κύριε Αθανασίου, τι ακριβώς να συμπληρωθεί;
ΧΑΡΑΛΑΜΠΟΣ ΑΘΑΝΑΣΙΟΥ: Αν μπορεί να είναι Αντιπρόεδρος και μη Βουλευτής. Είναι η υπόθεση Δραγασάκη. Ανέκυψε παλιά, και δεν μπορούσε να μπει. Γύρισε πίσω και δεν είναι διάταγμα...
ΘΕΟΦΙΛΟΣ ΞΑΝΘΟΠΟΥΛΟΣ (Ειδικός Αγορητής του ΣΥΡΙΖΑ): Ναι, ναι. 
ΧΑΡΑΛΑΜΠΟΣ ΑΘΑΝΑΣΙΟΥ: Έτσι δεν είναι, κύριε Πρόεδρε;
Είναι ένα θέμα αυτό. Σαν κατεύθυνση ίσως είναι σωστό, αλλά καλύτερα να το συζητήσουμε στην Αναθεωρητική Βουλή. 
Θα αναφερθώ τώρα στο κρίσιμο ζήτημα, δηλαδή το ασυμβίβαστο του αξιώματος του Υπουργού και του Υφυπουργού. Με την παράγραφο 3 του άρθρου 81 το Σύνταγμά μας θεωρεί ασυμβίβαστη προς τη θέση του Υπουργού, του Υφυπουργού και του Προέδρου της Βουλής κάθε επαγγελματική δραστηριότητα χωρίς εξαίρεση. Ενώ στην παράγραφο 4 του άρθρου 81 -διαβάζω- ορίζεται ότι: «Νόμος μπορεί να καθιερώνει το ασυμβίβαστο του αξιώματος του Υπουργού και του Υφυπουργού και προς άλλα έργα».
Έτσι το Σύνταγμά μας δίνει, δηλαδή, τη δυνατότητα στον κοινό νομοθέτη να θεσπίσει και άλλα, πρόσθετα ασυμβίβαστα. Συνεπώς, θεωρώ ότι το συνταγματικό πλαίσιο είναι κατά το σημείο αυτό επαρκές και δεν χρειάζεται να προστεθεί η λέξη «ιδιότητες» -στην παράγραφο 4 δηλαδή δεν πρέπει να προστεθεί η λέξη «ιδιότητες»- διότι ενδεχομένως να ερμηνεύεται ότι μπορεί να καθιερωθεί και ασυμβίβαστο του Υπουργού ή του Υφυπουργού και με την ιδιότητα του Βουλευτή. Να αποκλειστεί λοιπόν, κάθε τέτοια ιδιότητα. 
Κάτι τέτοιο μπορεί ενδεχομένως να είναι συμβατό με τα προεδρικά ή τα ημιπροεδρικά πολιτικά συστήματα, κύριε Δουδωνή, όχι όμως και με τα κοινοβουλευτικά συστήματα. Το πολίτευμα της χώρας μας είναι η Προεδρευόμενη Κοινοβουλευτική Δημοκρατία και δεν πρέπει να αλλοιωθεί με τη δυνατότητα θεσμοθέτησης ενός τέτοιου ενδεχομένου ασυμβίβαστου. 
Να μην παραγνωρίζουμε ότι η λειτουργία του πολιτεύματός μας βασίζεται στον θεσμό του πολιτικού κόμματος, κάτι που διατυπώνεται σε σωρεία διατάξεων του Συντάγματος, αλλά και στους βασικούς θεσμούς του κοινοβουλευτικού συστήματος. Οι δε Βουλευτές, θυμίζω, είναι αντιπρόσωποι του Έθνους. Πολύ περισσότερο, αν με την Αναθεώρηση του Συντάγματος θεσμοθετηθεί και ο νόμος περί λειτουργίας των κομμάτων, είναι ένας λόγος επιπλέον για να αποκλειστεί η λέξη «ιδιότητες» στο Σύνταγμα.
Πάμε τώρα στο άρθρο 82 του Συντάγματος. Στη χώρα μας είναι γεγονός ότι με την αλλαγή των κυβερνήσεων αλλάζει, όχι σπάνια, και η εξωτερική πολιτική, η αμυντική πολιτική και η πολιτική ασφάλειας, αλλά και η οικονομική και κοινωνική πολιτική της χώρας. Βέβαια, το Σύνταγμά μας προβλέπει τη συγκρότηση Οικονομικής και Κοινωνικής Επιτροπής, καθώς και Εθνικού Συμβουλίου Εξωτερικής Πολιτικής, όπως εφαρμοστικός νόμος ορίζει.
Θα ήθελα όμως να σταθώ στην παράγραφο 4 του άρθρου 82, η οποία εξουσιοδοτεί τον κοινό νομοθέτη να συγκροτεί Εθνικό Συμβούλιο Εξωτερικής Πολιτικής. Να τονίσω ότι πρέπει να προστεθεί στο συμβούλιο αυτό και η λέξη «άμυνα», έτσι ώστε, όσον αφορά την εξωτερική πολιτική και την άμυνα, να διαμορφώνεται μια ενιαία και σταθερή εξωτερική πολιτική και πολιτική για την άμυνα. Βέβαια, ένα τέτοιο όργανο δεν υποκαθιστά την εκάστοτε Κυβέρνηση, αφού η Κυβέρνηση είναι αρμόδια, κατά το Σύνταγμα, να καθορίζει εκτός από την εσωτερική και την εξωτερική, αλλά και την αμυντική πολιτική. 
Όμως, ενόψει και του ότι έχουμε έναν απρόβλεπτο και ασταθή γείτονα, με τον οποίο, καλώς ή κακώς, βρισκόμαστε σε διαχρονική αντιπαλότητα, χρήσιμο είναι να επαναδιατυπωθεί η παράγραφος 4 του άρθρου 82 ως εξής: «Νόμος ορίζει τα σχετικά με τη συγκρότηση, τη λειτουργία και τις αρμοδιότητες του Εθνικού Συμβουλίου Εξωτερικής Πολιτικής και Άμυνας, με τη συμμετοχή των κομμάτων της Βουλής και προσώπων με ειδικές γνώσεις ή εμπειρία». Δηλαδή, προστίθενται οι λέξεις «και Άμυνας».
Επίσης, πιστεύω ότι ορθή και χρήσιμη είναι η προσθήκη παραγράφου στο άρθρο 82, που θα καθιερώνει ένα ενιαίο σχέδιο κυβερνητικής πολιτικής για κάθε επόμενο έτος λειτουργίας της Βουλής -και όχι να αιφνιδιαζόμαστε κάθε φορά με την εκάστοτε κυβέρνηση-, το οποίο σχέδιο θα δημοσιοποιείται και θα συζητείται σε ειδική συνεδρίαση της Ολομέλειας της Βουλής. Μια τέτοια ρύθμιση θα τίθεται και σε γνώση του εκλογικού σώματος, αφού θα δημοσιοποιείται, οπότε και θα αξιοποιείται ποικιλοτρόπως και η ενεργός συμμετοχή των πολιτών.
Περισσότερα γι’ αυτό το θέμα θα πούμε κατά τη συζήτηση στην Αναθεωρητική Βουλή. 
Ευχαριστώ. 
ΜΑΥΡΟΥΔΗΣ ΒΟΡΙΔΗΣ (Πρόεδρος της Επιτροπής): Ευχαριστούμε πολύ, κύριε Αθανασίου. 
Μετά ταύτα, για τις συνεδριάσεις της επόμενης εβδομάδας θα σας αποσταλεί σήμερα και η σχετική πρόσκληση. Ωστόσο, για τον προγραμματισμό σας, θα ενημερώσω ότι ξεκινάμε την Τρίτη 14 Ιουλίου στις 14.00΄, με τη συζήτηση επί των άρθρων 101 και 101Α, και ακολουθεί η συνεδρίαση την Τετάρτη 15 Ιουλίου στις 10.00΄, με τη συζήτηση των άρθρων 102 και 103. 
Ευχαριστώ. Λύεται η συνεδρίαση. 
Ώρα λήξης: 13.11΄

